
I. 


— Ali nemoj onda reći, da ti nijesmo govorili, 
— odvrati na pola uvrijeđeno načelnik, djed Mika 
Suvarin, kad je Bartol izjavio, da ne će dati sina 
Duku na velike škole. Još su neko vrijeme posjedili u 
običnom razgovoru, a onda su otišli iz Bartolove 
kuće : župnik stric Lovra, meštar stari Martin, 
djed Mika, bilježnik i njegov sin. 

Od toga je dana nastala prikrivena zategnutost 
između Bartola i obiju žena. Bari se rasplinula 
sanja, da će biti gospodinova majka, a Babura 
je razočarano stalno šaputala za se : »Kakav bi to 
misnik bio !« I govorile su jedna s drugom o tom, 
ali Bara nije otkrivala ni pred Baburom prave 
svoje boli. Bila je uvjerena, da za nju nema sreće 
na ovome svijetu, pa se stužila, uvukla se u se go- 
tovo kao ono, kad je jad jadovala sama na stanu 
sa sitnom dječicom, dok je Bartol bio vojnik. 

U svim njenim čemerima jedna joj je sanja 
prosjavala budućnost i osvjetljivala je čarobnim sja- 
jem od onoga časa, kad je netko natuknuo, da njen 
slabi i sitni Đuko.bude gospodin. Taj sirotan uz 
oca i majku, neželjeno njeno nedonošče i nepože- 
ljan nametnik Budrove kuće, koji je bio potepalo 
sviju, bit će onda više nego itko drugi u cijelim 
Japagama i tako će se onda ispraviti sve neprav- 
de, koje su dijete stigle u najnježnijoj njegovoj 
dobi, što više još i prije nego što je došlo na svijet. 
Majčino je srce težilo za pravdom, i zato je živo 
žudila, da njen Đuko bude nešto više nego drugi, 
a pri tom je nesvijesno i za se osjećala. 

Ali Bartol, njen dobri Bartol ne da Duku iz 
kuće. Shvaća ga i zato mu ništa ne govori, nego 
svoje misli nosi sakrivene. I u njenu razočaranju 
ipak joj je donekle drago, što je Bartol tako odlu- 

čio, jer u tome vidi, da i on voli to dijete, o čemu 
je često posumnjala. No Babura se ne može smi- 
riti. Ona je našla svoje zadovoljstvo, što je njena 
kuća postala kao i sve ostale u selu, nakon što je 
primila Bartola i njegovu obitelj, ali vrhunac njene 
sreće bio bi, kad bi njezin dragi Đuko, koga je na 
svoje ruke dočekala, kad se rodio, postao zaista 
ono, što mu dosudiše i njegovi i selo i gospoda. 
Zato ona ne miruje, nego dan na dan Bari i oko Bare : 
»Kuda ćete s njime?... Ni za što vam nije!... 
Dajte ga!...« Rekla bi Bara Bartolu, ali ne mole. 
Muž joj je, glava kuće i njegova je sveta, — tako 
ju je naučila njena majka, dok je još djevojčicom 
bila. 

Ne govori Bartolu, ali on razumije, zašto je 
Bara opet postala šutljiva i zašto nema u nje 
one radosti, koju je uvijek pokazivala, kad je s nji- 
me zajedno na poslu, pa i onda, kad im je najteže 
bilo. Zna to Bartol i zato mu biva sve više krivo, 
što je bio onako odlučan, kad su gospoda po- 
slije ispita došla u njegovu kuću i pozvala ga 
s posla. Osim toga počinje mu se javljati nešto kao 
i stid, jer svi znadu, da je Đuko bio određen za 
gospodina, pa ako to ne bude, bit će mu sramota. 
Počeo se pomalo i kajati, što se prenaglio, ali grani- 
čarski ponos mu nije sada dao da ustukne. 

No još više nego to zadrlaje ga, da ostane kod 
svoje riječi, pomisao, da se mora iskazati i pred bratom 
i pred selom nečim, što nitko nema, neka se vidi 
i nek svatko zna, tko je Bartol Budrov. To je šta- 
galj kao biskupska crkva. Doduše iskazao bi se, 
i kad bi mu sin bio gospodin, ali to se samo zna, 
a ne vidi se. Osim toga možda bi se podrugljivi 
ljudi i rugali gospodstvu u njegovoj obitelji, a on 
ipak osim Duke ima još djece. Kćeri treba pouda- 
vati i drugoga sina oženiti, pa ni zbog čega se ne 
smije ničiji jezik omatati oko njega i njegovih. 
Kad mu lijepi štagalj zatvori začelje dvorišta, 
njegova će kuća biti svačija želja, pa će bez brige 
moći ženiti sinove i udavati kćeri. 

Takve mu se misli križaju mozgom i na po- 
slu i kad se odmara, a k njima se pridružuje i suhi 
razbor, koji računa, pa kad sve u svemu podrobnije 
razglobi, sračuna i preračuna, govori Bari, a da 
ona uopće ni ne načima takva razgovora: 

— Lijepo bi bilo, da školujemo Duku, ali ot- 
kuda ? 

Ona samo uzdahne, a pogled joj se od njega 
izgubi neku u daleku dalj. 


II. 

Pokušavao je on s njome razvesti dug raz- 
govor o tome, ali Bara bi saslušala njegove račune, 
a ne bi ni slovca prozborila. 

— Znaš, da je to godinu, dvije, čovjek bi se 
pothvatio, pa ma samo o Igancima živio, ali osam 
godina, mnogo je to. . . Ni to nije dosta, nego treba 
dvanaest, da netko pravim gospodinom postane, 
a u tebe kćeri, treba ih kititi, treba ih udati... 
Jedna iz kuće, a drugi svatovi u dvorište... — 
završavao bi obično svoje raspravljanje, više da 
sam sebe uvjeri, nego da lenu za se predobije, 
jer tako i tako ona mu nikada ništa ne bi odgovorila. 

Ipak mu je jednom, kad su već bili u ječmu, 
rekla na sve njegovo razglabanje : 

— Došla je teta Fana. 

Shvatio je, što znači njena riječ, a svi se nje- 
govi razlozi srušili kao naslagani naplaci, kad se 
jedan odozdo izvuče. Stao je i pogledao preko svoje 
žene, a u misao mu je došlo, da baš ne bi moralo 
tako teško biti školovati Duku. To je isto mislila 
i Bara. Teta Fana bijaše lena pisara ili nekakvog 
nižeg činovnika iz drugog sela, koji je po rodu bez 
potomstva baštinio nešto zemlje u Japagama. 
On je već davno umro, a ona u gradu drži đake na 
stanu, pa prehranjuje sebe i jedinog sina. Kad bi 
uzeo njenu zemlju na pola, ne bi možda Đukino 
školovanje puno stajalo. 

Krivo je Bartolu, što je nju Bara spomenula, jer 
mu je očito postalo, da ona ne uvažava njegove 
razloge, nego da u svemu drugačije misli, a njemu 
je teško bilo, da se njegova žena ne slaže s njime. 

I koliko bi inače vjerojatno jedva doče- 
kao, da se porazgovori s tetom Fanom o Đukinu 
školovanju, pa ma ga i ne mislio školovati, sada 
nije ni pomišljao na to. 

— Poručila je, da će u nedjelju doći k nama 
na objed, — doda Bara na njegovo ćutanje. 

Bartolu sada bijaše skoro i žao na Baru, jer 
je pomislio, da su ona i Babura bez njegova znanja 
pozvale tetu Fanu, a moguće već s njome što i 
uglavile. 

U nedjelju je i Đuko, koji je i ove godine bio 
govedar, morao s njima sa stana, jer je Babura 
zahtijevala, da bar svake druge nedjelje dođe doma. 
On je tako prvi puta u životu vidio »gospoju« iz 
grada. Teta Fana je bila okrupna i obučena, 
kako je Đuko samo na slikama vidio. Došla je 
točno u podne, a kad se sa svima pozdravila, s 
blagonaklonošću je govorila Bartolu : 

— Čula sam, kako si se smjestio, pa sam do- 
šla, da ti čestitam. . . a i rod smo, pa bi mogao 
zamjeriti, jer se već nekoliko godina nijesmo vi- 
djeli, premda svakog ljeta dođem u selo. 

Dok je govorila, smiješila se, kao da Bartolu 
iskazuje veliku čast, a onda se ušetala sobom, 
kao da poslije napornoga hoda traži odaha. Đuko 
ju je promatrao bojeći se, da će pasti, jer tanke 
joj petice na cipelama bijahu tako visoke, da je 
sitnim koracima tapkala samo na prstima, a kako 
je bila u pojasu kruto stegnuta, bijaše joj nagnuto 
naprijed cijelo tijelo, koje povrh toga kao da je 
pritezao k zemlji ogroman šešir na čitavom plastu 
njene i tuđe kose. 

Đuko je očekivao čas, kad će sa šeširom 
zapeti o svjetiljku, koja je visila s grede, da 
se od sveg srca veselo nasmije, jer čitava ta 
teta Fana bijaše mu sama po sebi toliko smi- 

ješna, da ništa smiješnije ni pred »komendi- 
jom« (cirkusom) na vašaru nije vidio. Ali usprkos 
što se djetetu učinila nesklapnom, ipak ga je zadi- 
vila množinom zlata, što ga je povješala po sebi. 
Na vratu je imala zlatan lanac za malen sat, koji 
je za takla za pojas, na prsima joj se sjao krupan 
broš od zlata, a nekoliko zlatnog prstenja joj pri- 
tezalo ruku u čipkastim rukavicama bez prstiju. 
Sto više, na najveće Đukino udivljenje imala je 
i nekoliko zlatnih zubi. 

Po svemu je tome Đuko zaključio, da je teta 
Fana sigurno vrlo bogata, pa se u sebi čudio, zašto 
onda tako ciganči s ljudima, da ne može imati stal- 
noga napoličara, nego svake godine ima drugoga. 

Posadili su je u pročelje, pa ju je Đuko iza 
dječje trpezice kod peći mogao promatrati, kako 
jede. Žlicu je držala cijelom šakom, kako on nije 
smio, ni kad je malen bio, a ostala je jela jela no- 
žem i vilicom, što više njom je i kolače vadila. 
Uz to je neprestano jelu prigovarala, što ne bi ni 
Ciganin činio za tuđim stolom, a svejedno je jela, 
kao da je iz glada pobjegla. Nepristojnijega stvora 
nije moglo dijete zamisliti, pa se u sebi pobojalo 
i postidjelo svih svojih rijetkih pomišljaja, da bi 
se i ono moglo pomiješati u takav soj, te je sada od- 
lučivalo, da nikada ne će biti gospodin. 

Kad je ona sve izredala, što se sjetila, da 
pita Bartola, i kada se nahvalila sebe i svoga ko- 
ljena, obrati mu se s pitanjem, koje on ipak nije 
očekivao : 

— A kojega ćeš to dati na godinu meni ? — 
i ustavi pogled na Duki. 

Djetetu zapne zalogaj. Bartol ga pogleda, 
kao da ga hoće zaštititi, a Đuko zahvalno poni- 
kne. 

— Čini se, da je jako pametan. . . Čula sam 
mnogo za njega, — nastavi ona ne čekajući Bar- 
tolova odgovora i uprvši pogled u Duku rekne : 
— Je li to taj ?. . ♦ Slab je dosta, — pitala je i od- 
govarala sama. 

— Kad bih i htio, sada ne bih mogao, još mi 
je mnogo toga na vratu, — odvrati joj Bartol još 
na prvi upit. 

— Kod mene nije skupo, a sve je dobro i 
fino... Svi su sa mnom zadovoljni... Eto i bi- 
lježnikov je kod mene već šest godina... Petnaest 
forinti mjesečno, zar se može manje ? 

— To je sto pedeset za deset mjeseci, pa kroz 
osam godina, a ja kroz tri godine od tri stotine 
nijesam ni novčića otplatio. 

Bara protrne na muževe riječi. Pošuti, sabere 
u sebi snagu, pa što nikad nije činila, da se miješa 
u njegove razgovore, rekne : 

— Kako bi bilo, da radimo vaše napola, pa 
što urodi, nek je sve vaše ? 

Duki se stamni pred očima. Majka, mati 
njegova, pa tako govori ! . . . Hoće da ga u tuđinu 
dade i to kome!... Ustane i izađe, da ne čuje 
svoje osude. 

III. 

Da je ostao, ne bi je čuo, jer je nije bilo. S te- 
tom se Fanom nije bilo lagano pogoditi, pogotovu 
kad Bartol nije htio dati dijete ni u školu, a još 
manje njoj. Đuko je upitao Baburu, kad je Fana 
tek iza večere otišla : 

— Jesu li se pogodili ? 

— Nijesu, — tužno mu je odgovorila. — Da 
ja imam, onda nek on stišće ruku. 

Đuko je uvidio, da i Babura jednako misli, 
kao i njegova mati. Zato u jutro nije htio ostati 
doma, premda ga je Babura silom zadržavala. 

Kako je Bartol još za mraka otišao kolima 
sa svojima na stan, Đuko je Baburi pobjegao i 
našao svoje na njivi. Htio im je pomoći podmećući 
majci uzice, ali taj je posao radio već Roko. On je 
još malen, jedva ima pet godina, ali u njemu je 
muško srce. S ocem ide svuda i kao štenče za njim 
trčka i u polje i u šumu, pa i sada nije htio ići sa 

sestrama za marvom nego s roditeljima na njivu. 
Sto više poranio je s ocem, da ide plesti uzice. Da- 
kako da toga posla nije znao, ali je pokazao dobru 
volju i sada upravo s oduševljenjem postavlja 
uzice. Nije doduše tomu vješt, ali volja je tu, a 
Bartol uživa, da u njemu malom ima makar ka- 
kvu pomoć. Kad je Đuko uzeo nekoliko uzica, 
da odmijeni brata, nije mu dao otac s riječima : 

— Nije to za tebe . . . Znaš, što je bilo lani. 

Đuko se stužio, pa bi najradije volio zaplakati. 
Cio je dan bio tužan, nije se htio kasnije ni s b ta- 
tom igrati, kad su im roditelji rekli, da ih više ne 
trebaju, odnosno kad se Roko zasitio svoga rada. 
Još je jača tuga obuzela Duku, kad je sjutradan 
morao za govedima kao cijele »regracije« prošle 
godine i ovo nekoliko dana ove, a Roko je ostao, 
da ide s ocem i majkom opet na njivu. 

Lij e pi Vir (bara), širok utvaj ne bijahu mu 
više lijepi, a^ni lagodno pastirsko plandovanje. 
Pastiri su tražili od njega, da im pripovijeda kao 
lanjske godine. 

On nesamo da im je pričao priče, nego im je 
i o drugom koje čemu pripovijedao, jer je sve znao, 
što se moglo u školi naučiti i pročitati u knjigama, 
koje bi dobio u ruku. Znao je povijest, prirodopis, 
bibliju i sve drugo, što je većina čobana zabora- 
vila plandujući na paši i ne mareći više za nauk. Sve 
im je znao reći, sve rastumačiti, što je koga zani- 
malo, a stari bi ljudi s nekim poštovanjem kimali 
glavom slušajući ga i govorili mu : 

— To je tako kod onoga, kojemu je suđeno, 
da bude gospodin. 

Takve bi ga riječi uvijek ponovo rastužile 
i uplašile. 

Čobani su jedva čekali, da dođe ispust, pa će 
opet plandovati uz »bajer«, sakrivati se po šiblju i 
grmlju, brati lješnjake i vodene oraške. Đuko se 
više nije mogao ni tome veseliti, jer neka gorčina 
mu napunila srce. Osjeća i vidi, da je nešto dru- 
gačijega nego ostali, a on bi htio biti, što i svaki 

drugi. Zato, kad jc počela vrševina, rekao je majci, 
da ne će ići na pašu, nego hoće tjerati konje i 
njima pomagati u vršaju. 

— Slab si, sinko, za taj posao, — savjetovala 
ga ona. 

— Zašto ? — nemoćno je pitao, a same mu 
suze probile na oči. 

Mati mu je spremila torbu kao obično, uzeo 
je volaricu i plačući otišao za govedima. Vidio ga 
otac, pa ga pitao, zašto plače. Isprva je šutio, a 
onda mu je ipak rekao. Otac ga zadrži, a Marga, 
najstarija Đukina sestra, morala je poći na pašu. 
Bara se tome najodlučnije protivila govoreći mulu : 

— Zar te nije opametio djeverov slučaj ? 

— Nijesmo mi istom kakva soja ! — odbio 
je Bartol ni ne pomišljajući a to, da je prilika 
jača nego soj i sve drugo, a ispust da daje dovoljno 
prilike za sve. 

Kad je Bartol svojega starijega sina poveo 
na gumno, ponosno je ovaj stupao uz njega videći 
tada u svom ocu jedinoga pravoga prijatelja. Ali 
i Bartolu je bilo drago, što Đuko hoće ostati na vr- 
šaju, jer je u tome otkrivao i u ovom svom sinu 
pravu mušku krv, kojoj su težački poslovi više 
nego išto drugo. On i Bara snosili su snopove i 
slagali ih uz stožer nasred gumna, a Đuko je dobio 
srp, kojim je prerezivao uzice na snopovima. Taj 
posao nije dugo trajao. Kad su snopovi bili svi stu- 
bočce složeni uokrug po gumnu, doveo je Bartol 
konje i prije nego ih je uveo u žito, prekrilio se 
pobožno kao prije svakog drugog važnijeg rada 
i preporučio Bogu početak djela. 

Đuko je sa zanimanjem gledao, što otac radi, 
a srce mu se napunjalo ponosom, što i on postaje 
pravi poslenik. Bez posla je obilazio oko vršaja, 
jer mu otac nije dao ni da tjera konje, dok je 
žitno vlaće još neiskrtito bilo. 

Tek kad se ono počelo pretvarati u pravu sla- 
mu, zovnuo ga otac u vršaj i predao mu bič. Đuko 
je veselo šickao na konje, jer moraju stalno trčati. 


12 


ali mu nije uspjelo, da puca bičem, kako je to činio 
otac. Ipak su konji stalno trčali uokrug, a uže je 
bilo napeto i omatalo se oko stožera. Kad su konji 
došli do njega, Bartol ih je okrenuo, a Đuko ih je 
dalje tjerao, pa se uže odmatalo, dok se opet nije 
stalo namatati. U prvi kraj je Duku veselio taj po- 
sao i bio mu je vrlo lijep. Ali kako je sunce počelo 
pripicati, umaralo ga i on je po cijelom tijelu stao 
osjećati klonulost. Iz ruku mu sve više kao nestajalo 
snage, nije više mogao stalno pucketati bičem. 
Konji osjetivši, da ih ne goni, polete prema sto- 
žeru, a uže se omota oko Duke. Omotalo se neko- 
liko puta i stislo dijete na stožer. Ono se najprije 
uplašilo, kušalo se odmotati, ali se sve više zapli- 
talo i konačno stalo od straha vriskati. To se sve 
desilo u tren, pa Bartol, koji je sjedio u hladu uz 
vršaj, nije u prvi čas ni primijetio, što se dešava. 
Naglo je skočio, otkopčao konje s uleta i oslobodio 
Duku. Konji veselo potrčaše s vršaja, pa s gumna 
kroz dvorište na utvajac uz stan. Bara je bila za- 
bavljena u kolibi oko jela, pa kad je vidjela, kako ko- 
nji bježe, a do uha joj je već prije dopr'o dječji 
vrisak, ostavila je sve i poletjela na gumno. Bartol 
je šutio kao krivac i promatrao sina, da vidi, je li 
mu se što dogodilo. Bara je odmah shvatila, što je 
bilo, a iz usta joj provale sama od sebe riječi : 

— Tko je vidio dati djetetu da goni konje? 1 . . . 

Još joj je bilo riječi na jeziku, ali ih je zadržala 
osjetivši, da su možda i ove po načinu, .kako su iz- 
govorene, preoštre bile za lenu, da ih mulu govori. 

Bartol je pokunjeno otišao loviti konje po po- 
lju, a još su istog dana znali svi stanari, kako je 
počela vrševina kod Budrova Bartola. 


IV. 

Muž i lena nijesu o tom više ništa govorili. 
Njoj je nestalo odmah zle volje, kad je vidjela, 
da se od svega nije Duki ništa zla desilo, ali na Bar- 

tolu se cijeli dan moglo čitati razočaranje na licu. 
On je bio Đukinih godina, možda čak i za godinu 
mlađi od njega, kada mu je nestalo oca za okupa- 
cije Bosne. On i Ivša, brat njegov, vršaje su vr- 
šili, a tjerati konje u vršaju nije bio posao starijega 
brata. On je za Ivšom zubio, pomagao mu istovari- 
vati snoplje, ogrtao kukuruz i mnogo drugih po- 
slova radio, a Đuko ne može ni ovo, što je naj- 
lakše. Upravo se bolno kosnula Bartola ta spoznaja. 
Još da nije bilo Roke, odbijao bi sve na dječju 
dobu, ali Roku nije umaralo trčanje za konjima 
u vršaju, niti mu je škodilo sunce. Onako malen, 
da ga jedva vidiš iz slame, tjerao bi konje skoro 
polovicu vršidbe, a Đuko, čim se konji dva, tri puta 
okrenu, već spješi. Usprkos toga on bi još htio 
tjerati konje, jer se nije htio dati mlađemu bratu, 
ali njegova mati, a još više Babura, koja je stalno 
stala dolaziti na vršaje, čim on malo zastane, odmah 
ga za ruku, pa ga izvedu. I branile mu, da ide u 
slamu. 

— Slab si, sinko. . . Slab si, Đuko, — govorile 
mu zabrinuto tada, a za njega nije bilo gorče uvrede 
od toga. Ali Bartolova prkošljiva narav budila se 
u njemu i gonila ga, da ide, da bude bar, kao što je 
i Roko. Konačno mu je i otac branio, da ulazi u. 
vršaj. Sam uviđa, da je dijete nježno, ali se tješi, 
da će kasnije ojačati, pa će doći na svoju snagu 
nešto kasnije nego mlađi njegov sin. Zato nije pri- 
stao na Barina nagovaranja, da Đuko ide na pašu, 
nego ga je i dalje zadržavao. 

Đukinu slabost osjeća Bartol kao neki svoj 
neuspjeh u životu, a inače njemu sve uspijeva, 
pa se ovoga straši i gotovo kao da ga i boli. Zadrža- 
vao je dijete oko vršaj a, samo da se kaže, da je tamo, 
a Đuko gleda, kako Roko trči za konjima, kako 
otac uživa u tome, pa mu je bivalo i teško i krivo. 
Ne shvaća svoga stanja, pa zavidi bratu, jer ne će 
da sam uvidi, kako nije za njega ono, što je za 
Roku. A on, Roko, voli svoga brata, pa se sa sva- 
kim svojim uspjehom najprije pohvali svojemu 

»baji«. Kao nakostrušen vrapčić tumačio bi mu 
tada svoja iznašašća s oduševljenjem maloga čo- 
vjeka. 

— Ne će Četka da trči, a ja je šicnem po sla- 
binama. . . Dorat bi k stožeru, a ja njega po no- 
su... I okrenuo bih ja njih, kad bi »dado« dao. 

Tako je uvijek govorio bratu, kad bi sam op- 
tjerao konje od stožera i opet do njega. U svojoj 
djetinjoj nedoumnosti nije ni pomišljao, da ne bi 
mogao okrenuti konje, jer je premalen, da dokuči 
kvaku na konjskom vratu, da je otkvači i opet za- 
kvači, kad konje okrene. Đuko bi šutio, jer dok u 
jednu ruku misli, da bi i on mogao sve učiniti, što 
i brat, pače i više, naime okrenuti konje, ipak 
osjeća, da je to sve nešto teško, nešto nedo- 
stiživo za njega, pa nehotice počima ćutiti Ro- 
kinu nadmoć nad sobom, a ipak mu je brat mnogo, 
mnogo mlađi od njega. To ga boli, peče, pa kad vidi, 
da roditelji hvale Roku, onda mu biva gorko, a 
prirođen mu prkos ne da, da bude zapostavljen. 

Zato je tražio zgode, da se i on istakne. On će 
svima pokazati, da je više nego Roko, jer čega se 
6n bude podhvatio, to će izdržati do kraja. Ne će 
kao- brat, koji potrči koji put za konjima, onda 
se ishvali, što je učinio, a poslije toga mu je samo 
igra na pameti, dok se opet ne sjeti, da malo tjera 
konje, a i to je zapravo njegova igra, a ne pravi 
posao. 

Prvi dan je vršidbe ječma izmoreni Roko od- 
mah iza večere zaspao kao zaklan slatkim djeti- 
njim snom. Đuko je ostao da pomaže kod vijanja. 
Odabrao je, da će odgrtati pljevu, jer je prijašnjih 
godina čuo, da je to lagan posao, premda se na to 
oružala Babura, jer je to najprljavije u cijelom vr- 
šaju. Dali su mu na volju, ali kad su ga obasule 
ječmene piliće, odbacio je grablje i došao da odmjeni 
Baburu, koja je ječam izgrtala ispod vijače. Sio 
je u ječam, koji je već Babura izgmula, i ponosno 
je zahvaćao zrnje, koje je sipalo u širokom mlazu 
iz vijače. Zlatno mu je zrnje zasulo noge, bilo je to- 

pio i žuto kao zlato, a ugodno mu se slagalo oko 
listova. Noć je bila mlaka i svijetla, jer je mjesec, 
koji je rastao, rano provirio iza šume i pospan se 
polako dizao nebom. Klepetanje vi jače na njiho- 
vu gumnu gubilo se u daljinu mirne noći, kao da 
odgovara drugim vijačama po stanovima i dalekim 
gumnima, možda i onima u selu. Ječam miriši 
kao topao kruh istom izvađen iz peći, a Đuko je 
isprva uživao u tom mirisu, dok mu se nosnice 
nijesu napunile oštre prašine, a u grlu ga stale bo- 
sti sitno izlomljene piliće. Zakašljao bi se tada koji 
put, da ih istjera, ali one su se čvrsto prilijepile 
uz sluznicu i nijesu se pomicale. Volio bi ustati 
i ostaviti i taj posao, ali volja, da se iskaže, zadr- 
žavala ga, sve dok ga zrnje nije zatrpalo do pojasa. 
Tada je jedva mogao protisnuti ogreblo između 
rpe zrna i otvora vi jače, a novo zrnje nije već imao 
kuda da odgrće. Bilo je veliko pitanje za njegovu 
dječju glavu, što će i kako će, da ne bude zatrpan. 
Ali kada je došla Babura, da ga odmijeni opazivši 
njegovu nepriliku, nije joj htio dati ogrebla. Ona 
je lopatom odgrnula zrnje daleko od vi jače i iza 
njegovih leđa načinila čitavu rpu. Tako je radili 
cijele večeri, jer nije imala pravoga posla s odgrta- 
njem pljeve, čime se zapravo ni ne mogu nazvati 
ječmene piliće, kojih je tako i tako mio s obzi- 
rom na pravu pljevu, napose od pšenice. 

Ječam se obično ne previja, pa ni Đukin posao 
nije odviše dugo potrajao, ali kako ga je gušila 
prašina i kako je mnogo, mnogo puta morao za- 
mahnuti ogreblom pod vi jaču i onda njime izgr- 
tati zrnje, njemu se učinilo, da sve to traje cijelu 
vječnost. Nekoliko puta se htio odazvati zavodljivom 
Baburinu pozivu, pa joj predati ogreblo, ali vo- 
lja podjarena djetinjim prkosom bila mu je toliko 
jaka, da je izdržao do konca. Kad je Marga, koja 
se neprestano izmjenjivala sa sestrama pri okre- 
tanju vi jače, zavrtila gržu brže, da iztjera i posljed- 
nju prašinu, znao je Đuko, da je konac, pa nije 
čekao, da otac izmete vijaču, nego se povalio cije- 

lom dužinom na veliku rpu ječma iza sebe ne 
mogavši u prvi čas da ustane. Noge su mu utr- 
nule, ruke ga bolile, a po cijelom ga tijelu trzalo 
i bolo, u grlu ga bockalo i gušilo, a u očima peklo. 
Ponosan je bio, što je izdržao do kraja, svijestan, 
da toga ne bi mogao Roko, i čekao je, da ga ili po- 
hvale ili požale, ali uzalud se jednom ili drugom 
nadao. Otac se požurio, da s kćerima brže pregrabi 
ječam u vreće, a mati, koja je cijelo vrijeme bila 
na vijači, sva je zaprašena kihala, skinula zatim 
maramu, kojom je bila zamotana tako, da joj se iz 
nje jedva nos vidio, i otresla je, te je njome ste- 
pljala debelu prašinu s čitavoga odijela. 

Đuko se jedva izvukao iz ječma i teškom mu- 
kom načinio par koraka po gumnu, jer mu noge 
dugo vremena nijesu mogle da ožive. Njegovi se 
žurili, da brže raspreme gumno, pa da ga onda za- 
liju, jer će trebati i sjutra, a on je umoran i po- 
span bez zanimanja gledao njihov rad. Tek kad je 
sve bilo gotovo, odvela ga Babura na zdenac, gdje 
se morao svući, da ga opere hladnom vodom 
od prašine. Iza toga je zaspao, da su ga za ručak 
(doručak) morali probuditi. 

Drugi dan je bilo kao i prvi, a Đuko je sve do 
večeri slušao, kako otac i ostali hvale Roku, koji 
goni konje, nitko se pak nije sjetio, da i njemu re- 
kne koju pohvalu. Radi toga nije ni pomišljao, 
da poslije večere sjedne pod vijaču, ali dadoše mu 
ogreblo, kao da se to samo po sebi razumije, i on je 
kao i prvoga dana izdržao do konca, no radio je to 
bez volje pod moraš. Osjetljivo dijete nije ni pomi- 
slilo, da je baš to ono, što je samo htjelo i za čim je 
težilo : postao je pravi poslenik prema svojoj 
dobi i moći, jer je svima bilo nešto posve naravno, 
da on izgrće ispod vijače, kao što su radili svi oni, 
kad su bili njegove dobe. Treći i četvrti dan je 
bilo jednako. 

Petoga dana, kad je počela vršidba pšenice, 
do iza vijanja bilo je jednako kao i kod vršenja 
ječma, jedino što ona ljepše miriši i nema toliko 

prašine, koja osim toga nije oštra. Ali pšenica se i 
previ ja. Kad je taj posao počeo, krnj je mjesec 
zacaklio gotovo iznad samoga stožera, a zvijezde 
se prosule nebom kao blistavci po pijesku na po- 
loju. Duki se same sklapale oči, jer su ga već četiri 
dana budili, pa nije bio dovoljno ispavan. Tje- 
šio se, da će taj posao brzo svršiti, jer je znao od 
prije, da previ janje bude mnogo brže gotovo nego 
vijanje. Prije nego što je vijača zaržila i zaklepe- 
tala, da počne previjanje, srebro se bilo prosulo 
svuda: po štaglju, po vi jači, po rpi crvenkaste pše- 
nice, a mrak ga je gutao na rubu šume i daleko 
negdje tamo, što se nije vidjelo preko blizih ploto- 
va. Polako ga uvlačio u se, kao što se tromo slijeva 
voda širokoga Vira (bare) u uzak kanal tako, da on 
polako otiče dalje, te gotovo da ni ne možeš zamije- 
titi, kako se voda ipak miče. Sitna meka prašina 
kao najfinije brašno obavila je i opijala cijelo gu- 
mno, možda i cijelu prirodu i sve živo u njoj, ne na- 
glo kao ljuta rakija, nego nezamjetno, sporo kao 
miris plemenita vina. Ali oči ipak ne će da se sklope 
ni samome Duki. Kapci mu se sastave, ali se odmah 
i rašire, jer je nestalo večernje mlakoće, a noćni 
hlad neprimjetno osvježuje. 

Dok se prenosila vijača i pripravljalo za pre- 
vijanje, činilo se Duki, da svi obavljaju svoje po- 
slove kao u snu. Nema ni u koga one žustrosti i žur- 
be, kao kad se konji ispuste, da otrče iz vršaja, a 
gotova se slama pretresa i skida s izvršenoga zr- 
nja, te se nakon toga ono grabljama zgrće k sto- 
žeru i napokon metlama smjeće ono, što nijesu 
grablje zahvatile. Zato je i on bez žurbe izgrtao 
čisto zrno, koje je naglije padalo sada na hasure 
od onoga za vrijeme vijanja na pometenu zemlju. 
Radi toga bi i bivao brzo zatrpan rpom žita, a 
Bartol je često ustavljao vijaču s povikom, da je 
veliko rešeto, koje je koso išlo od dna vi jače do nje- 
na kraja, puno zrna. On bi onda brže odgrnuo 
žito do na kraj podmetnutih hasura ipak pazeći 
pomno, da se nijedno zrno ne skotrlja na zemlju. 

a svi, pače i Babura, koja je odgrtala i nosila pljevu 
u plevnjak, snebivali se, kakvo je dijete, koje ne 
zna ni izgrtati žito. Izmoreni je Đuko gutao plač i 
bez volje nastojao da se požuri, ali umorno njegove 
ruke nijesu mogle brže raditi, a on je želio, da ga 
spopade groznica ili kakva druga bolest i tako 
ga oslobodi od ovoga napornoga rada. Pri tome htio 
ne htio, morao je osjetiti, da seljački poslovi nijesu 
Z a njega, jer kad mu ovaj posao prelazi snage, 
kako će tek biti s drugima, koji su mnogo teži i 
naporniji, gdje zna, da svi njegovi vršnjaci izgrću 
ispod vi jače i dok se vije i dok se previ ja. 


V. 


Sjutradan je sa strahom čekao, da se svrši 
drugi vršaj pšenice želeći, da mu ne bude kraja, 
da ne dođe do vijanja, ali došlo mu je oslobođenje 
odanle, odakle se ne bi nikada nadao. Pred podne 
se javio na gumnu njegov djed, čiča Marijan Gil- 
fov, Barin otac. Svake je godine, kad je svoje svr- 
šio, dolazio, da što to pomogne zetu, a ovaj je put 
njegov dolazak bio neočekivan, jer je bilo prerano, 
da bi svršio vrševinu, makar da je imao četiri gla- 
vita sina i isto toliko sigurnih snaha, pa ma 
kad bi i na mašinu vršio. Primijetili su na njemu po- 
tištenost, pa se Bara pobojala, da je netko bolestan 
ili da se desila kakva nesreća. Ni jedno ni drugo 
nije bilo, a ipak je nešto, što je starca tištalo. 

Svoj jad im je otkrio tek za večerom. Unuci 
su morali kao i za objedom sjesti uz njega jedan 
s jedne, a drugi s druge strane, unuke su pak sje- 
dile prema njemu oko okrugle sinijice prostrte vani 
i radi hlada i radi štednje, da se ne mora paliti svje- 
tlo. Djed je pomalo jeo, a ruke mu sad na jednom, 
sad na drugom unuku, a očima guta unučice i sve 
kao da iz potiha uzdiše. Kad mu se valjda na- 
kupilo mnogo u duši, progovorio je : 

— Kako te je krasno nadario Bog, Bartole 1. . . 
Sjediš slobodno među svojima i nema tuđeg stvora. 

na koji bi se morao obazirati i ta je duša — okrene 
se Baburi — tvoja, a posao odmiče, nigdje nikakva 
zastoja. . . I meni je dosada bilo tako, ali poživi- 
li me Bog, morat ću vidjeti, kako mi gasi ognji- 
šte. 

Bartolove se i Barine oči sastanu, a postariji 
čovjek, koji se u prvom sumraku učinio posve 
oronulim i klonulim, nastavi : 

— Njih četiri (sina), sa snahama ih je osmero, 
a samo je jedna mladica ponikla iz toliko jakih grana! 
Strepim nad njim (unukom Fabom), čim mu se 
ma najmanje oko zamuti, a sada mi ga hoće išču- 
pati s temelja. 

Bartol se i Bara domišljali, što im hoće reći, 
ali starac ne čeka, da pitaju ili da mu štogod reknu, 
nego nastavlja : 

— Polakomili se ili za gospodstvom ili za nov- . 
cem, a najviše je kriv on, načelnik (djed Mika Su- 
varin), koga sam prijateljem smatrao još prije, 
nego što smo se posvojili... Griješim možda, ali 
da nijesam njegovu kćer snahom svojom nazvao! . . . 
Ona, Gena, je začetnik još odonda, kad smo prvi 
put bili kod vas na godu na Rokovo. Pojagmila 
se, da bude gospodinova majka, pa ništa ne mo- 
gu... 

I dalje se stari čovjek tužio. Od časa na čas 
zasjaju mu oči kao dvije krijesnice u mraku, da 
odmah od nemoći ugasnu. . . Babura i Bara ga kao 
da ne mogu pravo shvatiti, jer i jednoj i drugoj 
je gospodstvo želja. 

— Ne bi to zlo bilo, prijatelju, — pokušala 
ga napokon tješiti Babura. — Obnovit će se vaša 
krv, nek samo Bog Fabu poživi, a vama će biti 
ponos i dika, kad u gospodi svoje budete gledali. 

— Ali temelj će mi se raskopati ! . . . 

Istrijebiti su nas htjeli i Turci i Granica je 
bila, vodili^ nas po svim ratovima, okupacija 
je Bosne došla. . . Sve je to došlo i prošlo, ginuli 
smo, ali temelj je ostao i na njemu se ipak usta- 
lila krv naša ! 

Gotovo je bijesno izgovorio svoje riječi čiča 
Marijan, a njegovu je kćerku nešto hladna kao do 
prepasti darnulo po srcu... 

Za duže razgovore nije bilo vremena, jer je 
trebalo žito izvijati i spremiti ga. Starac se nudio 
za. razne poslove, ali su ga odbijali : gost je. Htio 
je uzeti od Duke ogreblo, ali mu ga dijete nije dalo, 
jer se htjelo pred djedom iskazati, što je i što može 
očekujući, da će mu to biti drago. I vijanje je iz- 
držao Đuko, ali je kod previjanja brzo zapeo kao i 
dan prije. Kad je Bartol zlo na njega, prekorio ga 
starac : 

— Upregni ždrijebe, nikad konja od njega, 
premori dijete, ne će nikad čovjek biti ! 

— Ali to je dječji posao ! — ispričavao se Bar- 
tol. 

— Da, no kakve djece ! — starac će s prije- 
korom. — Vidiš, kakav ti je. . . Nemaš ga što vidje- 
ti. . . To da je dati u škole, pamet ima, a ni za što 
ti nije, pa ipak ga ne daš ! 

Posljednje su riječi zvučale kao i prijekor i kao 
odobravanje, a Duku su ipak ražalostile, jer ih nije 
mogao pravo shvatiti. Kad je djed uzeo od njega 
ogreblo i rekao mu, da ide spavati, nije poslušao, 
nego je legao na hasuru položivši glavu na toplo 
žito, koje je pokraj nje sve više teklo, kako ga je 
djed izgrtao i odgrtao, pa mu lazilo ispod leđa po 
košulji. Žalost, gorčina, što li, napunilo je Đukinu 
dušu. Promatrao je mjesec, koji je ravno gledao 
u njega kao strogo oko jednookog čovjeka, što 
nekome prijeti. Promatrajući ga tako dijete je 
zaspalo sa sjetom i tugom u srcu. 

Osjetilo je, da ga netko diže i nosi, a zrnje 
mu niz kožu klizi po košulji i muklim tuckanjem 
pada na vlažnu zemlju. Bartol je ponio dijete pre- 
ma kolibi, kad je sav posao bio gotov, ali vidjevši, 
da se razbudilo, spustio ga na zemlju. Čiča Marijan 
je htio spavati vani kao uvijek, kad bi im došao 
na vršidbu, a Đuko, koji se inače bojao noćne hlad- 
noće i mirisa slame, pošao je s djedom. 

Uvukli su se U slamu, koja se topla priljubila 
uz djetetovo tijelo. Mjesec je i dalje oštro gledao, 
a zvijezde u njegovoj blizini kao da su se bojale 
jače zasvijetliti, pa su kao kradom zirkale tu i tamo 
svojom slabom svjetlošću. On im se pak blago- 
naklono uklanjao, kao da im ne će smetati, te je 
već krenuo prema nebosklonu, ne još sasvim, nego 
tek toliko, da se to ipak moglo primijetiti. Zvije- 
zde se s istoka požurile njegovim tragom i svega 
ga posule, a prema zapadu mu se uklanjale, kao 
da mu kane otvoriti put. 

Djed je privukao Duku uza se, da mu ne bude 
zima, a dijete uz starca nije moglo osjetiti one to- 
pline, koju je osjećalo, kad je ležalo uz svoga oca 
ili mlađega brata. Starčeva se ruka ovila oko unu- 
kove glave kao nabačena marama, a ni jedan ni 
drugi ni jesu mogli dugo zaspati. Čiča Marijan 
je u posljednje vrijeme bio slaba sna, a Đuko je već 
dobar komad odspavao na žitu, osim toga bi mu 
mjesec iznad njega otklapao kapke, i kad ih je po- 
kušao zaklopiti. Iznad njih se prostrla noć puna 
mirisa slame i suhe hladnoće, a neki glasovi valjda 
iz šume u stalnim su razmacima vremena prosijecali 
noćnu tišinu i izmetali iz Duke svaki osjećaj kao 
metla tanki sloj, koji ostane od ograbljanog žita 
na gumnu i ostavljali iza sebe u njegovu srcu 
neprijatan trag, koji je graničio sa stravom. Ti su 
glasovi bili poznati Duki, ali se u sve većem nastupu 
straha nije mogao sjetiti, što su i odakle dolaze. 
Stisnuo se jače uz djeda, a ovaj ga obujmi i drugom 
rukom, te duboko uzdahne i rekne : 

— Zovu me ! . . . Zovu me 1 

— Tko ? — upita plašljivo Đuko. 

— Ptice zlokobnice ! — odvrati djed. — Zar 
ne čuješ, da viču: »Dođi mi... Dođi mi!« 

Tek tada se dijete sjetilo, da su to jhtkovi, 
koji navješćuju smrt, kako vjeruju seljaci. "1 one 
ih je godine čuo, kad je umrla njegova baka Marga. 
Svega ga je obuzeo strah, legao je na jedno uho, 
da ih slabije čuje, zatvorio oči i kušajući, da ništa 

ne misli, nastojao, da što prije zaspe. Čiča ih Mari- 
jan naprotiv slušao pažljivo, a svaki njihov krik 
ga je sve više uvjeravao, da se njega tiče. Nijesu 
ga strašili ti glasovi noćnih ptica, nego je s pregara- 
njem pomišljao, kako se i njemu približava vrije- 
me, da ostavi zemlju, koju je gazio lijep niz godinica 
pun nade, očekivanja, a i razočaranja. Uvijek se 
nadao dobru, ali prave, potpune sreće nije nikad 
posve osjetio i nikada nijedna nada nije mu bila 
sasvim ostvarena. Razmišljajući tako o svome 
životu uvidio je, da život tek mnogo toga obećaje, 
a da je u svojim darovima veoma škrt. Ipak mu 
nije bilo krivo, što je tako. Život je imao lije- 
pih časova, pa mu nije krivo, što ga je proživio, 
tek mu je malo kao žao, ako će mu zaista uskoro 
prestati, jer još ima u sebi snage, još bi koju godi- 
nu mogao poživjeti. Ali mu u duši nešto govori, 
da bi bolje bilo da ode, jer naslućuje, da će se i 
njegov temelj ras kopati. Tako eto i Ćurčijini, misli 
čiča Marijan, nekada su bili kuća tamo u Povirju 
preko puta od Franje Jude. Jedinog su imali i dali 
ga u grad. Nije imao glavu za nauk u velikim škola- 
ma, pa je izučio zanat. Kažu, da je u gradu dobro 
KarluČurčijinom, pa ipak prodaje i grunt i kuću i ku- 
ćište u selu. I da je komu, nego Samiki, sinu Franje 
Jude, koji će se raširiti na seljačkom i izroditi djecu 
kao i njegov otac, koji ih ima dvanaestero, a onda 
mu ne će biti dosta jedno grun tište, nego će i druge 
istjerati s temelja, kao što ih je i Franja istisnuo 
trojicu. 

Takve se misli rojile Marijanovom glavom, 
dok su zlokobnice sve češće i sve odvratnije kričale. 
Činilo mu se, da ne viču više samo njemu, nego 
svima, cijelom selu, pa se zato tako često ozivaju, 
a njihova krika ne drma samo ljudskim životima, 
nego također i temeljitim kućama, za koje je mi- 
slio Marijan, da će vječno stajati. Snahe govore 
već par godina, da bi trebalo graditi novu kuću, 
a on ne da. Ako poživi, morat će popustiti, sigurno 
će popustiti, kao što su i drugi popustili, pa su se 

pod staru glavu mjesto u kuću preselili u krletku, 
kakve se sada grade. Na sve to pomišlja Marijan, 
pa mu pregaranje, koje mu se od večeras ustalilo u 
srcu, sve više ustupa mjesta nekoj gorčini, jer osje- 
ća, da mi svi seljaci, cijelo selo uzmičemo pred nečim 
novim i tuđim. Svuda će biti, kao što je već sada u 
Ivanovcima, nedalekom selu, gdje nema više nijedne 
naše obitelji, nego jedan Židov, a ostalo su Nijem- 
ci i Madžari. U Povirju još nije tako, ali kad me- 
dved igra kod susjeda, doći će i pred tvoju kuću. 

I zato, kad se ojađen nakon neprospavane 
noći drugi dan pred večer opraštao od Bartola, 
savjetovao ga usrdno očinski govoreći mu za Duku : 

— Ne daj ga, muško je. . . I čuvaj ga, sin ti 
je. 

»Sin ti je !« zasjekla se Bari u dušu očeva riječ 
i tada je potpuno shvatila, zašto je on njoj bio sti- 
snute ruke, premda je kao ropkinja dvorila njega 
i njegova četiri sina. 


VI. 

Na Rokovo se opet našli svi Gilfovi u Japa- 
gama na godu, pa i načelnik, koji se nekako tu- 
đio od Budrovih od poslije ispita, što je Bartol 
odbio njegov prijedlog, da dade Duku na velike 
škole. Jedino nije došao čiča Marijan. Poručio je, 
da se ne osjeća dobro. 

Djed Mika Suvarin sve nekako oko Bartola, 
kao da bi htio zapodjeti s njime nekakav važan 
razgovor, a i Bartol isto tako s njime, ali im se ni- 
kako ne daje povod za to. Bartol se konačno uvje- 
rio, da Đuko ne će biti za seljačke poslove, jer niti 
je pravo za marvu, a još manje za ostali rad. 
Radi toga se htio posavjetovati s načelnikom, 
što bi s tim djetetom. Ako ne bi mogao smagati 
za školovanje, možda da ga dade na zanat. 
Istina, seljacima je nekako sramota, da daju djecu 
u zanat, pa je i rijetko daju osim sirotinje, no što 
fali majstorima, pomislio je Bartol, kad je nedavno 

vidio Ćurčijina Karla, kako se rashranio, a obučen 
je kao svaki gospodin, pače i bolje nego meštar 
Martin ili povirski bilježnik. A eto ti Ćurčijini 
vrijedili su kao sirotinja u Povirju, pa se Luka, 
Karlin brat, čak i priženio u Grgince. 

Pokušavao je dva tri puta takve razgovore 
s načelnikom, ali ovaj i govorio bi i nebi, nego se 
drži nekako uvrijeđeno. Bartol je već bio odlučio, 
da više ni ne načima takvog razgovora, ali im se 
iza objeda nadala prilika sama od sebe. Ušao je 
u sobu mlad čovjek, mogao bi mu dati dva- 
deset, a možda i koju godinu više. Svima im 
je nekako poznat, a ne mogu se sjetiti odakle. 
Okrupan, a ne krupan, povisok, odjeven u gospod- 
sko odijelo, a oko ustiju mu titra, rekao bi, djeti- 
nji smiješak onakav, kakav vole djevojke u momka. 
Sitni mu brčići ne odaju pravu dob, a oko mu crno 
i pametno, pozdravilo je sve prisutne, prije nego 
je rekao ijednu riječ. Svi se pogledi ustavili na nje- 
mu, a on se ispričao domaćima, što ih smeta i pri- 
šao načelniku. Rekao mu, da ga je tražio do podne 
u Povirju, pa kad je čuo, da je u Jap agama na godu, 
došao je amo. Djed Mika se prvi prisjetio, tko je taj 
mladi čovjek, pa se okrene Bartolu : 

— A znaš li ti, sinovče; tko je to ? 

— Rekao bih, da ga poznam. 

— Lukin sin. 

— Zar Ćurčijin ? — sjetio se Bartol. 

Domaći odmah oko njega. Ponudili ga da sjed- 
ne, pitali ga, kod koga je bio na objedu. Nije im 
pravo odgovorio, po čemu su zaključili, da još nije 
objedovao, pa mu je Bara prostrla i donijela jela. 
Bartol ga malo prekorio, što nije odmah došao u 
njegovu kuću. 

— Poznam se ja s vašim ocem još od svinja, 
kad smo bili dječaci, — rekao mu, da dokaže, da 
je bez daljnjega trebao doći. Zatim je nastalo 
ispitivanje o njemu i njegovima. Luka i njegova 
žena umrli su oboje, a ostali su samo njen otac i 
mati tamo u Grgincima i eto on, taj mladi čo- 

vjek, koji im jc u razgovoru rekao, da se zo- 
ve Ivo. Bara oko njega, pa bi ga i pomilovala, 
da joj nije neprilično, što nije više dijete, — tako 
joj je drag bio, jer pomišlja, da bi takav bio i njen 
Đuko, kad bi išao na škole, a i svima ostalima je 
mio bio. 

— Svršio je on sva učilišta, — dodao je načel- 
nik na Ivine razgovore o svojima i nešto je ponosa 
titralo u riječima djeda Mike. 

— A što kanite sada ? — upita načelnik. 

— Idem u Rim, biskup me šalje, — odgovori. 

Načelnik ga upitno pogleda, jer je znao, da je 
svršio pravo, pa je očekivao, da će ići ili u suce 
ili u advokate, a sad mu je bilo zagonetno, što će 
u Rimu. Ivo je to primijetio, pa mu rekne : 

— Hoću da budem svećenik. 

Djed se Marijan začudio, a bilo mu je ipak ne- 
kako drago, što to čuje, pa će sasvim u šili : 

— A zar vam nije žao naustica (brkova) ? 

— Po novoj modi nose biskupi i brkove i bra- 
du, — jednako u šali odgovori mladić, a u riječima 
mu ipak bilo nečega kao nade. 

Čitava se Budrova kuća najedamput osjetila 
silno počašćenom. Ne mora Ivo da postane biskup, 
ali tko u Rim ide, taj na visoko cilja. Ne znaju, 
što bi s mladim čovjekom, a on onako čedan našao 
se u nemaloj neprilici. Odbija jelo, odbija piće, 
svima zahvaljuje za dobrotu i gostoprimstvo i 
pomalo skreće razgovor sa svima. Iza jela bi naj- 
radije volio otići, ali nije u redu da odmah ode, 
pa je još neko vrijeme ostao, a kad je bio iscrpljen 
sav razgovor, pristupio je djedu Miki : 

— Vama, gospodine načelniče, imam zahvaliti 
za sve, — rekao mu, — jer, da mi nijeste pribavili 
stipendije, nikada ne bih postigao ovo, što sam 
sada. . . Sve sam svoje svršio, što sam s njome mo- 
gao, stipendija me više ne pripada, pa sam vas evo 
potražio, da vam za vašu dobrotu kažem hvala ! 

Djed Mika očito tronut pruži mu ruku, a Ivo 
se sagne i poljubi je. Ganut do dna duše načelnik 

privuče mladića, desnom ga privine k sebi, a lije- 
vom ga pogladi po kosi i rekne : 

— Ne ide mene hvala nego narod, jer što je 
imovne općine, to je narodno... A kad vidim, 
kakav ste, drago mi je, da ste čovjek i da ćete biti 
ćovjek. 

Ivo se Cmković, tako je bilo prezime Ćur- 
čijinih, stao opraštati od sviju, a načelnik mu na 
rastanku zakrutio, da se o paužini mora vratiti, 
pa će s njime u Povirje, da bude njegov gost, neka 
se nadiše zraka, koji su i njegovi stari dihali. 

— Ima li mu prigovora ? — upravo je pono- 
sno pitao djed Mika sve prisutne, kad je Ivo iza- 
šao, da se prođe selom. — • Znam ja, Bartole, — 
nastavio je ni ne očekujući odgovora, — što tebe 
smeta : mi se seljaci rugamo gospodi i bojimo je se, 
a koji put imamo i pravo. Doklati ti se. Bog te 
pita, odakle i što, pa niti ga znamo, niti on nas ra- 
zumije, a mi bi trebali da imamo svoju gospodu. 
Naši će sinovi imati i srca i duše za nas. . . Uosta- 
lom što se može prigovoriti vašem meštru, po- 
kojnom župniku, baći Anti, stricu Lovri, pa i na- 
šem bilježniku, ako ćemo onako po duši?... I 
tvoj bi Đuko bio kao oni... 

Zašutio je poslije toga, a Bartol počne nešto 
o velikim troškovima, više da se opravda za ona 
prije, nego što bi baš sasvim iskreno govorio. 

— Zar su Ćurčijini možniji od Budrovih ?. . . 
prekine ga napokon. 

I žene se umiješale u razgovor, a Đuko nije 
ostao do konca njihovih razgovora, nego se kao 
uvijek, kad se o njemu poveo razgovor, nečujno- 
izgubio iz sobe. 


VII. 

Poslije Rokova primijetio je, da su svi ne- 
kako obzirniji s njime. Nije više morao ići za 
marvom, niti na kakav posao, koji se daje djeci, 
nego su mu sve puštali na volju. 

Toga se stao Đuko strašiti i bivalo mu 
u časovima jako teško, jer osjeća da postaje tuđ 
u očevoj kući. Pravih dokaza nije imao za to, ali 
mu je zato bivalo gore, što nije sumnjao, da ima 
pravo u tom pogledu. Sam se uvjerio o tome, 
ka d je opet došla teta Fana. Došla je mnogo 
kasnije nego pređašnjih godina. 

Odmah prvi dan posve je Duku okupirala i 
vodila sa sobom te ga usput učila, kako se ima 
ponašati. Na ulici ju je morao pustiti na desnu 
stranu i branila mu, da pozdravi svakog, koga 
sretne, što inače čini svaki seljak na svome mje- 
stu. Bilo ga je stid, da to ne čini, pa bi zato 
uvijek malo zaostao iza nje, kad bi im tko u susret 
dolazio, i iza njenih leđa skinuo šešir i rekao »Hva- 
ljen Isus«, ali tako tiho, da ga ona ne bi čula. 
Prigovarala mu, što iza nje zaostaje, jer da s 
njome mora držati korak. 

Jutrom, kad bi je prvi puta sreo, morao ju je 
pozdraviti s »ljubim ruke« i poljubiti joj ruku, a 
isto tako i na večer, prije nego je pošao na počin. 
Bilo mu je to i smiješno i neprilično, jer i seoska 
djeca ljube ruke svojim starijima, ali to samo u 
osobitim zgodama, kada im hoće dokazati'osobitu 
zahvalnost. 

No sve to ne bi bilo Duki ni tako strašno ni 
teško, da jedini on to nije morao činiti. Kad je 
Roko jednom išao s njima, nije njemu ništa rekla 
ni prigovorila. Đuko je zaključio, da se otac 
već s njom dogovorio, da njega daje u škole, pa ga 
ona hoće učiniti malim gospodinom. 

Nakon njena odlaska iz Japaga s tužio se 
Đuko posvema, jer ni malo nije više sumnjao o tom, 
da je o njegovoj sudbini odlučeno. Gospodski 
mu se život učinio upravo strašnim, a na selu je tako 
lijepo ! Širok utvaj iza sela i na kraju topolik. Vir 
s množinom boja, šuma s malim ljudima, koji se 
kriju, žitno polje, po kojemu su vile razastrle svoja 
vela, sve su to ljepote, koje su se zasjekle u djeti- 
nju dušu i koje bi mu bilo teško ostaviti. Pa seoski 

život divan i lijep, gdje svatko zna reda i pošte- 
nja, gdje se Bog moli i poštuje, pa da ga iz njega 
istrgnu! Ne! Nemoćno zaključuje Đuko i traži 
izlaza iz svega, što se oko njega mota, ali ga nije 
našao pače ni onda, kad mu se za to nadala pose- 
bna zgoda te jeseni. 

Nekako oko svete Kate došao je u Bartolovu 
kuću Ivša. Činilo se, da ga je taj korak stajao do- 
sta truda. Pozdravio se s bratom i dugo je šutio. 
Kad je napokon otvorio usta, rekao je : 

— Brate, ne zamjeravam ti ništa, pravo si ra- 
dio. . . U one svatove ni jesi mi došao na veselje, 
nego na moju i tvoju sramotu. Vjeruj, da bih naj- 
volio, da nijesi došao, ali kad si već bio, iskazao 
si se, kako ona nije zavri jedila. . . Što ću ti više 
govoriti. 

Bartol se našao u velikoj neprilici, koja mu je 
oduzela svaku riječ. . . Njegov brat nije ni očekivao, 
da mu što rekne, nego je opet dugo šutio, kao da sam 
o sebi razmišlja, o svojim jadima i nevolji, a kad 
mu je teret izazvao uzdahe, progovorio je, no više 
kao da glasno misli : 

— I kakva je ona, ne znaš sve, nitko ne zna. . . 
Otac sam, pa pokrivam. . . Nenavidi me, nenavidi 
djevera, pa i onu malu slinicu, koja nikom ništa 
još nije kriva. 

Bartol htjede da rekne svoje, ali bratov mu se 
čemer učinio velikim, pa ga nije mogao još većim 
učiniti. Požalio ga iskreno u dnu duše, jer što je, 
da je bilo među njima, ipak ih je ista majka rodila, 
ista im krv teče u žilama, a još mladi ostadoše 
siročad bez oca svoga. Osim toga nevolja i nedaća 
Ivšu goni, pa Bartol nema srca, da ga on još više 
moguće ožalosti, kad ga ne bi znao utješiti. Ivša 
pak ne šuti, nego nastavlja bratu promišljeno, kao 
kad na ispovijedi skrušen čovjek pomno pazi, da 
ne bi što izostavio. 

— Stoga ću ih rastaviti... Ne ide ovako... 
ne može... Meni kako bilo, da bilo... Ja samo 
čekam, da moja sirotica Agica priraste... Duge 

su to još godine, ali onda će mi makar kroz oblak 
prosjati, ako već ne može zasjati... 

Nakon toga naglo nastavi : 

— Udajem Acu. Na svetu su Katu svatovi. 
Jedinka je, grunta ima, pa neka živu, kako znaju 
i mogu. . . samo nek braća nijesu zajedno. 

Zašutio je naglo, kako je naglo i govorio. Kad 
Bartol nije ništa rekao, upiljio je oči u njega i go- 
tovo povikao, kao da je iz njega provalio bol : 

— Udajem sina, brate ! 

— Ženiš ga, — pokušao ga ispraviti Bartol. 

— Udajem, kažem ti, — poviče Ivša, i kao da 
mu se teret odvalio s duše, mirnije nastavi : 

— Aco će se priženiti Milinoj. 

— Dobra kuća, a i mati joj je od familije. 

— -Ne znam i ne ću ništa da znam. . . Ni jesam 
se u njihovo uplitao, pa kako im bilo, nit ću se ka- 
jati, nit ću sebi spočitavati, a ni meni se ne će moći 
ništa prigovoriti. 

Ustane, nagne se nad Bartola, pa mu počne 
kao ravno iz srca: 

— I ti ih dvojicu imaš . . . Jednoga daj ili u 
škole ili u zanat ili makar u finance, makar kuda, 
samo da nijesu zajedno... To sam ti htio reći. 

Bartol se duboko zamisli, i kao da mu se u duši 
stvorila konačna odluka, digne glavu, da možda 
nešto rekne bratu, ali ovaj je već bio na odlasku. 
Načinio je nekoliko koraka prema vratima, okre- 
nuo se i još rekao : 

— Eto, da znaš, zašto sam došao... Pozvat 
će te valjda u svatove. Zovnu li te, dođi, ako hoćeš, 
a ako ne ćeš, s moje strane nema nikakve zamjerke. 

Bartol se spremao, da nešto lijepo kaže i da sve 
popravi, što je teško i neprijatno bilo, ali Ivša je 
izašao i tek iza vrata se čuo njegov zbogom. 

Udaja momka bijaše nešto, što još Đuko nije 
nikada čuo i čudno mu je to i nevjerojatno. Ali ipak 
se njegova misao nije zadržavala kod toga, kad je 
otišao stric,, nego ono drugo posve je zaokupilo 
njegovu dušu : treba rastaviti sinove. Zastrepilo 

je dijete na tu misao, kadgod mu se javila. Jer 
sto : ne će Bartol odbaciti Roke, a tko mora iz kuće, 
to će biti on, Đuko. Kad ga ta misao jače zaokupi, 
nešto ga stegne u glavi, pred očima mu se stane 
vrtjeti kao ono, kad je osjetio, da će se »prehititi« 
na ječmištu, i volio bi nekuda sam pobjeći ili se is- 
plakati, da mu sviju suza nestane... 

Ali u toj teškoći ipak mu je titrao jedan utje- 
šan titraj : otac ništa nije rekao Ivši, otac ništa 
ne govori. 


VIII. 

Tek jedno ga pomalo smeta. Zašto Roko nije 
doma, a već se zima počela javljati sa svojom smr- 
zavicom i debelim mrazovima, samo još treba 
zasniježiti. Svi su doma, samo nema Bartola i Roke. 

Pred Tominje došao je i Roko doma. Đuko mu 
se obradovao, ali i začudio. Brat mu je narastao 
za to vrijeme, što se nijesu vidjeli, gotovo do ušiju. 
Udebljao je kao panjčić, a bio crven kao »Dripa« 
(Bosanac). Braća se mjerila i jedan se drugome 
nijesu mogla načuditi. »Kako si velik,« govorio 
Đuko, »kako si lijep,« govorio Roko. 

Ne bi Roko još ni sada došao, ali je na Tomi- 
nje išao Bartol na sajam, a djeteta nije htio kod 
tuđega ostaviti. Očevu povratku su se oba dječaka 
radovala, a osobito Đuko. On je još iz najranijega 
djetinjstva zapamtio tominjski vašar, jer s njega 
se donose darovi za Božić, ne kolači ili slično, kao što 
su ti darovi u gradu, nego odijelo i obuća za zimu. 
Sjećao se Đuko onih dobrih dana iz rpe, kad su se 
Ivša i Bartol slagali, kada je veče na Tominje bilo 
veselo gotovo kao na badnje veče. Stric bi kao do- 
maćin izašao iz kola s mnogo opanaka oko vrata 
i puno robe na obadvije ruke. U sobi bi se djeca 
povješala po njemu i izabirala svako sebi nove opan- 
ke, a kad su mu ih svukla s vrata, još bi ih neraz- 
vezane »probala«, koji komu pristaju na nogu. 
Bartol nije tako svečano dolazio sa sajma, ali ipak. 

ako ne za Nikolinje, na Tominje bi donio svojima 
sve, što tko treba. 

Nestrpljivost je dječaka bila velika, kad se 
već počelo mračiti, a oca još nema. Izgledali su ga 
i izgledali uzaludno, a kad su već mislili, da je sa 
sajma otišao na stan, začulo se, da su stala kola 
pred kućom. Djeca su iznijela sve iz kola, a dok 
su Babura i Bara prosuđivale, da li je donešeni 
pamuk onakav, kakav su one naručile po Bartolu, 
Roko se razmahivao novim bičem, što ga je otac 
kupio, a još ga nije svezao na bičalicu« Đuko je 
među robom naišao na nov čohani crni kaput s kr- 
znom oko vrata i na džepovima. Zaokupilo ga neizre- 
civo veselje, jer je bio uvjeren, da ga je otac kupio za 
njega, pogotovu što mu je bio kao saliven, kad ga 
je obukao. Možda da su rukavi za malenkost duži. 

Bartol je svima razdijelio, što je komu donio, 
pa dok su se djevojčice radovale svojim stvarima, 
rekao je Duki, da skine kaput i da ga navuče Roko. 
Đuko ga je radosno pomogao navući bratu, ko- 
jemu je bio malo prevelik, pa su se Roki svi smijali, 
kad je on uvukao ruke u rukave i njihovim kraje- 
vima mahao »kao medvjed«, kako je sam govorio 
igrajući se. 

— Prevario sam se, — ustanovio je Bartol, 
— a ja sam mislio, da je moj Roko jači. 

Đuko se stužio, a onda zaplakao i sio na klu- 
pu uz peć, jer nije kaput njegov nego Rokin. Ovaj 
se dalje veselio kaputu, zasukao rukave i svima po- 
kazivao, kako mu ipak kaput dobro stoji. U svom 
dječjem veselju nije ni opazio Đukine žalosti. Kad 
su svi darovi bili razdijeljeni, za Duku nije bilo 
ništa. Netko će se s nečim ponoviti za Božić, samo 
on ne će, kao da je jedini tuđinac u kući. Plač mu 
se pretvorio u jecanje. Nije htio primiti od oca ni 
»oblizala« (licitarski šećer), koja je on nakon svega 
podijelio djeci. Bartolu bijaše djetetova žalost 
neprilična, jer je osjetio, da je trebao i starijemu 
sinu nešto kupiti. Da to donekle popravi, govorio 

je Duki kao kakvom odraslome, koji sve shvaća 
i razumije : 

— Ni ja ni majka nijesmo ništa dobili, a ti 
si dobio sve novo za školu. 

Istina je, ali to je bilo za školu, a ne za Bo- 
žić, no kakvo je i to bilo : kaputić i hlače končano, 
a Roko je dobio od čohe. Dijete nije već osjećalo 
nepravde, kako bi je prije osjećalo, nego nešto 
još gore : ovim danom kao da je bilo protjerano 
iz kuće. Ne spada amo, ne spada među svoje, a 
ta ga spoznaja bolila jače, nego ikoje batine ili 
kakva druga nepravda, pa sve da je i htjelo za- 
ustaviti suze, ne bi mu bilo moguće. Roko, dijete 
srca žalostiva, sio je uz svoga brata, pa ga tješio, 
kako je znao. 

— Ja sam uvijek na stanu, — govorio mu, 
— ti ćeš taj kaput nositi po svecima. Meni ćeš ga 
dati samo, kad ja dođem doma. 


IX. 

Ta se utjeha nije doimala Đukina srca. Nije 
doduše brata odgurnuo, pustio je, da ga grli i mi- 
luje, ali je i dalje plakao, dok same suze nijesu 
prestale. Prestale su napokon, ali se nije utaložilo 
dječje srce. Tim danom bijaše pokvaren Duki Bo- 
žić, jer mu se nije mogao veseliti. Svi njegovi 
drugovi u školi hvale se i hvalit će se, u što će se 
ponoviti, jedino se on ne će moći pohvaliti kao ni 
Šandor Ciganin. Možda i nije bila toliko žalost, 
koja mu je sjela na srce, koliko stid, stid za sebe 
i za svoje. Za Božić svatko nešto dobije, samo on 
nije ništa dobio, a to je sramota i za njegove, Đuko 
tako misli. 

Došao je Božić, ali Duki nije donio veselja. 
Bio mu je nekako kao svaki drugi dan. Unaprijed 
je znao od prijašnjih godina, što će biti i kako će 
teći razni običaji, pa dok im se prije veselio 
i bilo mu je sve, kao da nešto novo proživljava. 

te mu je godine bilo, kao da se sve to njega ništa 
ne tiče. 

Poslije večere Roko je pravio bagliće, pa pla- 
stove od slame i poučavao brata, kako se prevraća 
i kupi sijeno. Zna to i Đuko, ali se nije našao ni- 
kada s vilama na livadi kao mlađi brat. Zato mu 
bijaše nešto krivo, ne na brata, koji ga voli, nego 
na svoje, a najviše na oca, koji Roku svakuda sa 
sobom vodi i uči ga, što nikada nije činio s njime. 
Roko je svijestan svoga znanja, pa u svim dječjim 
poslovima poučava brata, napose u onim, koji su 
za muške. Iza Božića nije išao na stan. 

Zimi, kad je trebalo konje napojiti, Roko 
je pozivao brata, da sa starijima pođu u staju. 
On onakav mali odvezao bi konje i izveo bi ih, 
a kad je to i Đuko htio raditi, štitnički bi ga blago 
odbio : — Daj, baja, ja ću to. 

I dobar je bio Roko prema svome bratu. Kad- 
god bi štogod dobio, uvijek bi podijelio s njime, 
a kad su svi isto dobili, davao je svoje Duki, ako je 
bilo bolje od njegova. Postupao je s njime, kao da 
je on stariji, a Đuko mlađi. To pokroviteljstvo 
smetalo je Duku, no nije mu se mogao oteti, jer je 
brat dobar prema njemu. Smetalo ga, jer osjeća, 
da mu Roko otima prvorođenstvo, pa time kao da 
ga i on uza svu svoju ljubav gura iz kuće. 

To sve kao da su i roditelji opazili, pa su na- 
stojali nekako ispraviti, dakako više nesvi jesno. 
Bartol je i Duku uzimao od vremena do vremena 
sa sobom, ali dijete nije to više veselilo, jer je osje- 
ćalo, da to nije ono pravo, što bi trebalo da bude. 
I poslije svakoga takvog izleta s ocem osjećao 
se sve dalje od njega. Ipak mu je drago bilo, kad 
ga je otac na Veliku Subotu povezao u Povirje 
sa svetenjem. Bartol se s Barom vratio kolima 
doma, a Đuko je imao poslije obreda ponijeti svete 
vode i svete vatre na stan. Morat će sam pješice 
iz Povirja preko polja ići, a na kanalu će već nekoga 
naći, tko će ga prevesti. Mora samo paziti, da mu 
se vatra ne ugasi. Na stanu će okaditi kolibu i sve 

zgrade, a dotle će doći otac kolima, pa će ići sve- 
titi žito. 

To je bilo djelo, koje je mogao učiniti samo 
odrastao muškarac, pa je Đuko bio silno ponosan 
na očevo povjerenje. Iza obreda zapalio je svoju 
gubu na blagoslovljenoj vatri pred crkvom, a kad 
je zagrabio i svete vode u oku, krenuo je na stan. 

Otac je došao dosta kasno i pohvalio sina, 
što je sve obavio. Pošli su zatim na njive, da ih po- 
škrope blagoslovljenom vodom, a prije je toga Bar- 
tol pristavio krumpira za jelo. Smišljao je, što bi 
još mogao prirediti, da počasti i nagradi dijete, 
ali slučajno^ nije bilo ničega na stanu : bijeli smok 
i jaja odnesena su doma za kolače, a mesa mu ne 
ože dati na Veliku Subotu. 

Očevo povjerenje i njegova pohvala oživjela 
je dijete, pa je sretno stupalo uz njega njivama, 
a a kojima je tek izmililo žito iza snijega čekajući 
jače sunce, da se odigne i popravi. Stupao je Đuko 
uz oca ponosan, što kao najstariji sin s njime oba- 
vlja jedan gotovo sveti čin, pa je pri tom zaboravio 
na sve ono, što ga je mučilo posljednjih dana. U 
Viru je voda malo ustukla, a u jednoj konjskoj 
stopini s vodom opazili su, da se nešto živo miče. 
Bio je mali štukarić, što je tamo zaostao, kad se 
voda spustila jače u baru. 

— To je tvoja čast, — veselo je rekao otac 
Duki zadovoljan, da dijete ne će jesti samo krum- 
pir bez ičega drugoga. 

Očišćenu su ribu metnuli u već gotovo kuhan 
krumpir, a kad su ga jeli, obojici im je išao neobično 
u tek. Đukino sretno brbljanje, koje nije gotovo 
ni časa prestajalo cijelim ophodom njiva i sada za 
jelom, prekinuo je jedan čas Bartol poučljivim 
riječima : 

— Vidiš, sinko, kako nam je ta ribica zasla- 
dila krumpir, a znaš, kakav bi bio bez nje... Go- 
spoda imaju svaki dan bolje na stolu, nego mi često 
i u svetac. 

Đuko je shvatio očeve riječi. Otac je odlučio, 
iako otvoreno ne govori, a pametnom djetetu bi- 
jaše tim riječima zamagljeno sve veselje toga dana. 


X. 

Od Uskrsa Đuko ni o čemu pravo nije htio 
da razmišlja, niti da što želi ili traži makar u duši, 
nego se prepustio udesu onako nekako kao osuđe- 
nik, koji očekuje stratište ipak s najsitnijom na- 
dom u pomilovanje. Možda je ono otac rekao bez 
ikakve namjere, tješio se on, ali je i sam vrlo malo 
vjerovao toj svojoj utjesi. Jedan događaj je učinio, 
da je konačno sve svoje nade i nadanja konačno 
pregorio. 

Glavne njive za proljetne poslove bile su te go- 
dine oko sela, pa se i otac i mati u glavnom zadr- 
žavali doma, a tako i Roko. Kao dijete, kojemu 
se još pušta sve po volji, nije više morao da ide 
s ocem na njivu, a on je to iskoristio, pa se najviše 
zadržavao kod kuće, jer je tu imao prilike za igru. 
Kad Đuko dođe iz škole i poslije objeda, pošao 
bi Roko na ulicu da se igra, a poveo bi sa sobom 
i brata, koji to prije nije običavao. Na širokom pro- 
storu između oba reda kuća bilo je i previše mjesta 
za dječje igre, a dječacima je bio najmiliji krć : 
kao šaka veliku kuglu od drvenog korjena tepsti 
štapom. Đuko nije volio te igre, jer mu je bilo teško 
pogoditi krć bacajući štap iz ruke, ali se ipak koji 
put dao nagovoriti od brata, da igra, pa makar 
morao često biti »mudljar«, kad promaši. 

U igri su prolazili dječacima dani, pa se pri- 
bližilo i ljeto. Zemlja se dobrano prosušila, a sunce 
se prijetilo, da će doskora pripeći, — a to je vrije- 
me najživljih dječačkih igara, jer, dok je škola, 
ne moraju ići za marvom. 

To je vrijeme, kada financi obilaze sela, da love 
zasađeni duhan, pa su jednog dana došli i u Japa- 
ge. Zadržali su se kod djece, da vide, kako se igraju. 

Kad je bio na Duki red da zatepe krć, od straha, 
da se pred njima ne osramoti, sagnuo se gotovo 
do zemlje i ispružio ruku s palicom iza leđa, koliko 
je samo mogao, samo da što bolje zamahne osjetiv- 
ši doduše, kako je to nespretno, ali ne znajući da 
je bio i silno smiješan u tom položaju. 

— Taj će za tepsti ! — podrugljivo rekne 
jedan financ, a svi dječaci upru pogled u Duku 
čekajući, hoće li zbilja zatepsti. 

Ne primijetivši poruge ohrabren dječak po- 
tegne štap, ali mu ovaj zapne o travu i ispade iz 
ruke. Financi se grohotom nasmijaše, a dječaci 
se ustobočili osjetivši Đukinu sramotu kao svoju. 
On pak ponižen klonuo, pa od stida da u zemlju 
propade. Roko mu pristupi crven od srama i šapne 
mu u uho gotovo očajno : 

— Kako si nas osramotio pred tolikom gospo- 
dom ! 

Uzme zatim bratovu palicu, zatepe krć iz sve 
snage, da tako popravi bratovu pogrešku. Dječaci 
su nastavili igru i za čas su zaboravili, što je bilo, 
a utučen Đuko ostavi igralište i silom zadržavajući 
suze odvuče se kući. Činilo mu se, da svi znaju, 
što mu se dogodilo, pa da ga Babura ne bi primije- 
tila, podkrao se uza zid u sjenik. Nesretan kao ni- 
kad do tada ležao je na sijenu želeći iskreno iz dna 
duše, da ga više nema, jer ponosna graničarska 
krv sve će lakše podnijeti nego sramotu. 

Ležao je bespomoćno tu, a cio njegov kratki 
život prošao mu glavom. Sjetio se svih nedaća, 
svih zapostavljanja, svih svojih razočaranja i dje- 
čjih neuspjeha, koji su mu se učinili silno velikima 
i strašnima. Sav taj teret bijaše pretežak za njegovo 
malo biće i kao što slabi crv pritisnut kamenom 
nastoji, da ga se ipak oslobodi, tako se nešto i u 
Đukinoj duši vrtilo, vrtalo i micalo se, da mu nađe 
izlaza iz strašnoga stanja. Neki obruči stezali mu 
se i rastezali glavom, a mozak je mislio misli, koje 
su se neprestano vraćale k jednome : nije on za to, 
nije za seljaka. Obruči su popuštali na tu misao 

i što mu je to uvjerenje postajalo očitije i jasnije, 
njihova su stezanja bila slabija, a mir mu je polako 
plazio u dušu. 

Kad je- čuo, da ga traže i dozivaju, još je neko 
vrijeme ostao u sjeniku ne usuđujući se izaći, da 
se ne sretne s Rokom, jer se bojao, da će mu govo- 
riti o današnjem događaju, a njegov bi mu pre- 
kor bio gori, nego da mu stariji, spočitavaju, ne znam 
što drugo. Kad se napokon ipak s njime sastao 
pred štagljem, brat ga u dječjoj bezbrilnosti ve- 
selo pitao : 

— Gdje si to bio, baja?... Hajdemo. 


XI. 

Smirio se konačno Đuko sasvim sa sudbinom, 
ali neka sjeta ovladala je cijelim njegovim bi- 
ćem. Primijetio je, da su u školi i kod kuće postu- 
pali s njime, kao da je gotova stvar, da će ići dalje 
na škole. 

Na dan ispita u četvrtom razredu s gospodom je 
došao i njegov bratić Fabo iz Povirja. Od kada je 
on u gimnaziji, nije ga Đuko vidio, a sada mu se 
učinio neobično lijepim, ljepšim nego prošle godine 
Branko. Pozornost se sve djece obratila najviše Fabi, 
koja ne gleda u njemu više seljačko dijete, nego 
gospodičića, premda ga svi poznaju. 

Đuko je uživao, što će i on biti kao Fabo, 
kao Branko i kao tolika druga mlada gospoda, koje 
on nije vidio, ali je sebi zamišlja; koja su tako 
lijepa kao njih dvojica i slobodno se kreću među 
gospodom, na koju inače seosko dijete gotovo ni 
ne smije pogledati bez straha. Gotovo je sve za- 
boravio, što je nelijepa slušao od najmanjih svojih 
nogu o gospodi. 

Radi toga je bio sav sretan, kad je poslije 
ispita Fabo pošao s njime, a pogotovu kad se pred 
večer nije htio vratiti sa svojim djedom, načel- 
nikom u Povirje, nego je ostao, da bude gost tet- 

ku. U jednu ruku mu je bilo drago, što će imati 
društvo prema sebi, jer se Fabo sigurno ne će ići 
igrati krća kao Roko, a u drugu ruku ga je zani- 
malo, kako je u gimnaziji. Fabo je. htio sve vidjeti 
u kući i oko nje, štaviše ga je Đuko morao voditi i 
n a stan. Barin nećak ušao je Bartolu odmah u 
srce, pa s njime i oko njega, kolikogod je samo 
mogao i sve mu je pustio, što je htio. Na ječmištu 
je Fabo kosio, u večer je sam s Dukom išao po 
djeteljinu, a htio je čak i staje čistiti, da su mu dali. 

— Prava »Šokčina« kao baća Anta, — po- 
hvalio ga s najvećim oduševljenjem Bartol ne- 
koliko puta i pri tom je gotovo s nekom zavišću 
pogledavao na svoga Duku, koji ni za što nije. 

— A doma mi ne daju da radim, nego plaćaju 
nadničara za sve, — potužio bi se Fabo na svaku 
tetkovu hvalu, te se poslije toga još više petljao 
u sve, pa i u ono, čemu nije dorastao. 

Bratićev boravak u Jap agama konačno je 
ogorčio Duku, jer mu se njegovi ne dive radi iz- 
gleda ih radi znanja, koje je sigurno stekao u gim- 
naziji, nego u prvom redu radi toga, što ima srce 
za seoske poslove. Po čemu se onda Fabo razli- 
kuje od seoskih momčića?... Zato ga je uvijek 
odvlačio od svojih i nastojao, da budu sami. 
Ispitivao ga o gimnaziji očekujući, da će Fabo 
pripovijedati o naucima, o knjigama i o svemu 
drugom, što spada u školu. Mjesto toga pričao je mu 
Fabo razne vesele dogodovštine iz svoga razreda 
i cijele škole, da se bezazleno dijete gotovo sa- 
blaznilo. Svaki je profesor imao svoj nadimak, 
svakome su đaci znali slabe strane i način, kako 
se može najlakše prevariti. To je sve, što je čuo 
o gimnaziji od svoga bratića. 

Nekada je Fabo bio pustopašan, pun i crvena 
lica. Sada kao da ga nešto mori. Bljedolik je, a go- 
spodsko ga odijelo zapravo ne odijeva, nego samo 
obvija. Đuko je počeo sažaljevati svoga bratića i 
bojati se nečega nepoznatoga. Čega ? i zašto ? 

bila su nova pitanja bez odgovora, koja su za- 
okupila njegovu dušu. 

— A kad u nedjelju idemo u crkvu, puni su 
prozori frajlica, — rekao je jednoga dana Fabo, 
kad je Đuko opet poveo razgovor o gimnaziji. 

U njegovo je blijedo lice ušlo nešto crvenila, 
od kojega se Đuko nekako kao uplašio. Zar Fabo 
već ima djevojku ? — pitao se, — kao Šandor, 
koji hoće, da se odmah poslije škole ženi. I u tome 
času bijaše opet neiskusnom Duki jasno, zašto 
seljaci meću gospodu u isti red s Ciganima. 

Njih dvojica su spavala u Baburinoj sobici. 
Pod konac tjedna, kad se bližilo Fabi vrijeme, da 
se vrati u Povirje, postao je sjetan. Sve se činilo, 
da bi volio ostati u Japagama i da mu se ne će ići 
kući. Zadnje se večeri u postelji pružio uz Duku 
cijelim tijelom i sve nekako, kao da mu je htio 
nešto reći. Konačno ga je zagrlio, zario svoje nje- 
žne prste u Đukinu kosu, milovao ga, stiskao uz 
sebe i šaptao : 

■ — Baja... moj baja, kako si ti sretan... Ti 
imaš sestre, imaš brata, a možda ćeš ih još imati. . . 
Ja nikoga nemam, ja sam sam, jer je moja majka 
htjela, da ima jedinca, a sada me dala u škole, da 
ona bude gospodinova majka. . . 

Toliko ga je ganuće obuzelo, da mu je došlo 
na jecaj, ali ga je ipak zaustavio i dalje milovao 
Duku. . . Ovoga se silno kosnule bratićeve riječi 
i prvi puta mu se u životu javio nekakav nejasni 
odbojan osjećaj prema majci, što i ona hoće da bude 
gospodinova majka kao i ujna Gena... Ali taj se 
osjećaj nije mogao dugo zadržati u njegovom srcu, 
jer je nešto drugo izdizalo u njegovim očima nje- 
govu majku. Fabo se tuži na svoju majku, da 
nikoga osim njega nije htjela imati. U veče tu 
bratićevu riječ jedva, da je i zamijetio, ali sjutra- 
dan, kad je vidio Fabu onako sjetna, neprestano 
mu se ona vraćala u pamet i nikako nije htjela, 
da je nestane. 

A kada je postao svjestan i pomislio, da je i 
njegova majka mogla, da ne ima više djece od 
jednoga, sav bi protrnuo do najsitnije žilice u tije- 
lu. Njega tada ne bi bilo!... Strašna i grozna je 
ta pomisao bila djetetu. Da njega nikad ne bi bilo, 
njega Duke, toga pojmiti ne može dijete i jedno 
silno čuvstvo potreslo je njegovim bićem. Majka, 
njegova izmučena majka htjela je njega, htjela je 
Stanu i Ivku i Roku, sve ih je ona htjela i još ih 
hoće, ako je Bog tako odredio. . . O ! to je nešto 
silno, nešto veliko, pa njegovo srce ne može, da ne 
voli takvu majku, makar da ona hoće, da on bude 
gospodin, ma i ne radi njega nego radi sebe !. . . Ni- 
kada nije Đuko osjetio tolike zahvalnosti prema svo- 
joj majci kao ovoga dana, kad su ga te misli salije- 
tale... I kad se sretne s njome, htio bi joj nešto 
lijepa reći, ali nema riječi, ne dolaze mu na usta. 
On samo promatra svoju izmučenu majku i drago 
mu je, da je ima i da je ona takva. 

Tek pred veče, bila je nedjelja, kad je Ivo od- 
vezao svoga sina u Povirje, a Bara se i Đuko slu- 
čajno našli sami u sobi, skočio joj je na vrat, za- 
grlio ju je i stao je dragati šapćući od uzbuđenja : 

— Majko!... Majko moja! 

A ona nije ni slutiti mogla, što se zbivalo u 
djetinjoj duši. 


XII. 

Teta je Fana i te godine zakasnila, ali samo 
malo, a odmah se pozvala Bartolu i od prvog 
dana se udomila u njegovoj kući kao u svome, sve 
na račun Duke ni njegovog školovanja. Zasjela 
žena u seljačkoj kući, pa da je kada, nego 
kad ne znaš od posla, gdje ti je glava. Kao da je 
bez stida, izvoljeva, a Babura, koja se slovila kao 
žena, ne može joj nikako udovoljiti. Svemu pri- 
govara, ništa joj nije dobro, a ipak sve jede, kao 
da se nikad u životu nije do sita najela. U zlo se 
vidjela stara žena, pa je Bara morala ostaviti sav 

posao i ostajati doma, da samozvanog gosta dvori. 
Ona zasjela, pa kao da ne misli nikada otići 
iz Japaga. Konačno poslije četrnaest dana ipak 
kao da je i sama osjetila, da ne može duže ostati, 
sukobi jedne večeri Bartola, kad se spremao na 
stan, pa mu rekne : 

— Hajde, rođače, da se nas dvoje pogodimo. 

— Vidite, da mi je i mojega preko glave, 
odvrati joj misleći, da mu nudi svoju zemlju na pola. 

— Mislim onako, kako si sam lani predložio : 
ti bi obrađivao moje, a Đuko bi bio kod mene na 
stanu. 

To je onda bila predložila Bara, pa poma- 
žući sada mužu oko spremanja kola brže rekne, 
kao da je jedva dočekala : 

— Kad bi to moglo biti ! 

Bartol je mrko pogleda, pa odgovori Fani : 

— Ipak treba znati, što šta stoji. 

— Svakako mora među nama biti čist račun. . . 
Ja ću za dijete računati mjesečno. . . — malo za- 
stane, jer joj je bilo na jeziku »petnaest forinti« 
no u istom trenu izmakne joj : — dvanaest forinti. 

Dvanaest forinti ! . . . Nije Bartol u tom času 
sam sebi povjerovao, da dobro čuje, toliko se iz- 
nenadio, jer mu je toga hipa došlo na pamet, da bi 
Đuko od drugoga razreda dobivao dvije desetice 
na mjesec stipendije, i odmah su mu otpali svi 
razlozi, koje je do tada imao protiv djetetovog 
školovanja. Ipak se kao razborit čovjek nije prena- 
glio, nego je rekao : 

— U nedjelju ćemo imati više vremena, da 
se porazgovorimo. 

Kao što je izjurio ispred kuće i projurio selom 
onda, kad je isplatio Sulju, tako je i sada izletio 
iz dvorišta i proletio Japagama. . . Dvanest fo- 
rinti mjesečno stajat će ga Đuko, a dobivat će 
dvadeset, bit će višak od osam forinti, a to je na 
godinu osamdeset, s time bi se ipak dalo nešto po- 
duzeti!... To se nije smjelo odbiti. 

Zato njegov razgovor s tetom Fanom u nedjelju 
nije dugo trajao. Isprva se kao nećkao, da sakrije 
pred njom svoje misli, a ona je popuštala, popu- 
štala, dok nijesu sve u tančine uglavili. 

Njihov bi kratki razgovor ipak možda duže 
potrajao, da ga nije prekinuo Fabo. On se iznenada 
pojavio u sobi i pozdravio Duku : 

— Zdravo, baja. 

Tek tada su i ostali opazili, da su kola pred 
kućom, a iz njih su izašla još dva mladića, koje 
je dovezao Đukin bratić. Kad su ušli, predstavi 
ih Fana: 

— Hinko, moj sin i gospodin Branko. 

— Još subvicematurant, — dometne ovaj sa- 
mosvjesno s prizvukom ironije. 

Zatim se rukovao s domaćima pružajući ruku 
kao s visoka po gospodski, a kad je pristupio Duki, 
bio je ovaj u neprilici, da li da mu prihvati ruku, 
jer se s njime do tada nije nitko nikada rukovao. 
Teta Fana ga je pogledala, kao da mu zapovijeda, a 
on s nespretnošću djeteta, koje se ne zna snaći, 
prihvati Brankovu ruku i poljubi je promucavši 
»ljubim ruke«. Iznenađeni se Branko blagohotno 
nasmiješi, pa pouči ćlijete : 

— Nijesam ja pop nego đak, kako ćete i vi 

biti. 

Ono »vi« posebno je naglasio, a Đuko se do 
kraja smeo, ne znajući ide li to njega ili mu se 
ruga. Ipak mu je to malo i godilo, jer je u tom 
osjetio prvu posljedicu dogovora njegovih s tetom 
Fanom: s njime se već postupa kao s gospodinom. 
Hinko se isto rukovao sa svima, a na njegov »ser- 
vus«, Đuko glasno i jasno odvrati »serbus«. 

— »Servus« se kaže, — pouči ga šaptom Fabo, 
a posramljenom Duki nestade i onaj mali trag ugod- 
nosti od njegovog novog gospodstva. 

— Lijepo, da ste došli po mene, rekne im Fana. 

— Kako ne bih ? ! — odgovori Branko jedna- 
kom blagohotnošću, kojom je čas prije odbio 
tmkino ljubljenje ruke, kao da je njena riječ samo 

njega išla... Na Bartolovu ponudu, da sjedne, 
pokazao je, da mu se ne će ostati u društvu triju 
žena i jednoga muškarca, pa pozove dječake, da 
pođu pogledati Japage, kao da u njima nije nikad 

bi°- 

— I on je kod mene u stanu još od prve gim- 
nazije, — pohvalila se teta Fana za Branka, kad 
su njih četvorica izašla. — Sad je već u sedmoj 
gimnaziji. 

Riječ »već« nije bila na pravom mjestu, pa se 
teta Fana sama požuri, da se ispravi, jer prirođena 
čestitost (usprkos inače nekih mana) nije joj do- 
pustila, da ma i u ovakvim stvarima otvoreno 
laže, te rekne : 

— On doduše nije još sedmoškolac, pa se zato 
pošteno ne nazivlje vicematurant, jer je’ dobio 
popravak iz njemačkoga, ali sigurno će ga, po- 
praviti. 

Bartol kojekako, ali Babura nije ništa shva- 
tila, što im to govori za Branka, no ipak je i ona 
razumjela, da ne napreduje u njemačkom. I njoj i 
Bartolu pao je odmah Brankov ugled, jer se još 
od Granice, smatra po selima vrhunac znanja na- 
učiti dobro njemački. 

Bare nije bilo u sobi. Ona je izašla za dječa- 
cima, pa je povukla svoga sina u Baburinu so- 
bicu, da ga preruši iz seljačkoga u građansko, kako 
su bila i ona trojica obučena. Đuko je morao na 
brzu ruku strpati svoje lijepe široke izvezene od- 
godnje gaće u ponošene hlačice, koje je preko zime 
nosio, zatim obuti na bosu nogu b akand že, koje 
je donio Bartol iz vojništva, i napokon obući Ro- 
kin čohani kaput, da nakon toga požuri za ostalima. 

Hinko i Branko rugali se otvoreno malom prnja- 
voru i svemu, što su vidjeli u njemu, kao da je 
Varoš, u kojoj su išli u gimnaziju, Bog zna koliko 
odmakla od Japaga, a većega grada uopće nijesu 
vidjeli. 

Duku bole Brankova i Hinkova ruganja, jer 
premda se dijete u svom nemogućem odijelu osjeća 

»bliže« toj mladoj gospodi, srce je njegovo ipak 
bliže selu nego njima... Kad su prošli jednom 
stranom, prešli su na drugu stranu. Neka snaša, 
valjda reduša, koja je nešto pozajmila u susjedstvu, 
prođe žurno pokraj njih. Očekujući sigurno poz- 
drav od mlade gospode, a ne dobivši ga, rekne im 
»Hvaljen Isus« i u prolazu zaustavi začuđen po- 
gled na Duki, koji se zastidi, što je nije pozdravio, 
pa joj bojažljivo tiho odzdravi, da ga ostali 
nijesu čuli. Branko se zaustavi i okrene se za njom, 
te posprdno rekne : 

— Dorfschone (seoska ljepotica). 

Polučio je, što je htio, naime da ga dječaci 
ne razumiju, pa doda : 

— Kako su glomazne te žene, a ipak. . . 

Toliko se upiljio u ženu, koja je odlazila, da 
su mu se daljnje riječi same od sebe zaustavile. 
Kad je snaša ušla u dvorište, otvorio je usta, da 
im nešto priča. Sigurno što mu je u tih par časova 
prolazilo glavom, no odmahnuo je rukom htijući 
valjda pokazati, da to nije za njih, te samo izusti 
dalje zamišljen : 

— Divna novela ! 

Đuko nije znao, što je to, no iz daljnjeg je nje- 
govog razgovora s Hinkom doznao, da Branko 
piše po listovima. I Fabo je tek sada isto saznao, 
pa nije mogao sakriti svoga udivljenja prema mla- 
dom čovjeku, koje imaju svi mali đačići prema 
književniku. 

Branko se stao pred dječacima samosvjesno 
šepiriti i govoriti im sadržaje nekih svojih sasta- 
vaka, koji nijesu na Duku učinili nikakav utisak. 
Toliko se zanio u svojem pripovijedanju, da im je 
na dušak ispričao čak i završetak jedne svoje 
novele : 

»U mliječnoj mjesečini pogledaše na noćno 
nebo osuto tisućama sitnih zvjezdica. Jedna se od 
njih odvoji i pade strmoglavce u bezdani mračni 
ponor, a ona s bolom u duši zapita : Čija je ono 
Zvijezda ? — Naša ! — odgovori on, a prelesno 

čuvstvo ispuni mu srce do dna. Sretna mu se za- 
gleda u oči i klonula mu pade na mladenačke grudi, 
da nikada više ne ustane.« 

Hinka je obuzeo Brankeljin zanos, a Fabo 
se smijuljio gledajući na Duku, kao da mu je htio 
reći, da toga ne može razumjeti. 


XIII. 

Poslije toga dana neka je čama pala na Bu- 
drovu kuću. Svima im je bilo, kao da su nešto uči- 
nili, što nijesu smjeli, ali iz te kože više nikud ni 
kamo. Kad su se dogovarali, kako će dijete opre- 
miti, što će ponijeti i koliko će novaca uzeti, šap- 
tali su, kao da se sami sebe boje. Treba dijete obući, 
ali se ne usude potrošiti puno novaca, jer upis i 
knjige također dosta stoje, kako je rekla Fana. 
Dogovarali su se, a nikako da se jednom dogovore, 
vrijeme međutim prolazi. Prošlo i Rokovo, a pri- 
bližio se i sv. Ivan Glavosjek. Taj je dan ženski 
svetac, kada one ne rade svoje poslove, a i muški 
se svojih također toga dana nerado prihvaćaju. 
Radit oga su odlučili, da će tada odvesti Roku u 
Varoš. 

On se nije mogao nikako snaći, da će za dan 
dva biti đak gimnazije, pa prema tomu mladi go- 
spodin, jer vidi, da mu njegovi ništa ne kupuju, a 
Fabo je sasvim drugačije obučen, nego seljačka 
djeca. 

Tek uoči sv. Ivana Glavosjeka, kad mu je 
otac rekao, da se ide oprostiti od učitelja i strica, 
ušla je samosvijest u njega. Idući prema školi bio 
je svjestan, da je on sada mladi gospodin, pa je mi- 
slio, da mu ne dolikuje pozdravljati koga sretne, 
jer ga je tako učila teta Fana. Teško mu je bilo, 
da to ne učini, a sama mu se ruka dizala do še- 
šira, kad bi se s kim sreo, ali bi se ipak nadvladao, 
te nikoga nije pozdravio. Prolaznici bi zastajki- 
vali za njim i podrugljivo govorili, da on čuje 

»ml adi gospodin«. Duku su te riječi bole u srce, pa 
bi volio, da nikoga ne vidi, da se ni s kim ne sretne, 
a najmilije bi mu bilo, da ni učitelja ne nađe doma. 

Ovaj ga je veselo dočekao, pohvalio mu oca, 
što ga daje u gimnaziju, a onda je potražio, što da 
mu dade. Knjige njegovih sinova već su bile stare 
za Duku. Našao je šestar u kutiji, kojim se služio 
njegov sin realac, zatim par trokuta, ravnalo, tomu 
je dodao puno papira, koju teku, pera, olovaka, 
dva držala i jednu malu istrošenu gumu. 

— Uzmi, trebat ćeš to sve, — rekao je Duki 
dajući mu i misleći, što bi mu još mogao dati. Đuko 
mu se zahvalio, poljubio ga u ruku i htio otići, ali 
stari ga Martin još nije pustio. Htio bi s njime 
još govoriti, nešto mu reći. Napokon ga je ispratio 
na ulicu, rukovao se s njime kao s velikim i rekao i 

— Sinko, u tebe se velike nade stavljaju ! 

Đuko se okrene, pođe, a stari je meštar još 
dugo stajao na uličnim vratima, kao da se rastao 
sa svojim djetetom. 

Strica je našao kod kuće tek pred večer, kad 
se vratio s posla. Ivši je bilo drago, da je došao, 
ali mu je bilo krivo, što se Bartol nije posa- 
vjetovao s njime, jer kad daje dijete u škole, stvar 
je ne samo očeva nego cijelog Budrovog roda. Osim 
toga, premda su podijeljeni, on je kao stariji ipak 
još glava svih, koji su istog koljena, pa nije u redu 
od brata, da ga je mimoišao. Djetetu, dakako, da 
nije o tom ništa govorio, ali nije išao u bratovu 
kuću, da isprati Duku, kako je red, kada netko od 
najbližeg roda ide na dalek put. 

Kad se Đuko vratio od strica, sve je bilo go- 
tovo i kola namazana i puna sijena i sve, što će 
se povesti, u njima. Sve je bilo spremljeno za veliki 
put, jedino je još trebalo urediti Duku. 

Morao je »probati« sve hlače i svoje i Rokine, 
koje su se našle u kući, da vide, koje mu najbolje 
stoje. Konačno su odabrali jedne Rokine polovne, 
koje su Duki sezale nešto do ispod koljena, jer i 
Fabo ima kratke hlače, a ove će Đuko moći nositi 

i u svetac i svaki dan. S kaputom je bilo isto nepri- 
like, dok mu nijesu odredili onaj čohani Rokin. 
Đuko bi mu se za Božić i te koliko obradovao, ali 
sada za zaboljelo, što za gimnaziju dobiva Rokino 
»ostaloće«, jer inače mlađi brat dobiva okratjele 
stvari starijega. Glede cipela nije bilo nikakova 
pitanja : dali su mu one bakandže, koje je Bartol 
donio Bari iz vojništva. Ni njima se nije Đuko 
obradovao, jer je vidio, kakvo će biti njegovo ško- 
lovanje. Nijesu ga obukli kao ujak svoga sina. Ništa 
ne će dobiti novoga, nego sve staro i tuđe. Ražalo- 
stio se i stužio Đuko, a povrh toga ga je vrijeđalo. 
Što Bartol glasno brigu briži, kako će izgubiti su- 
trašnji dan, kad bi mogao tresti šljive, koje su već 
prezrele, pa propadaju; kako će pomoriti konje, 
jer je to prevelik put, pa mu ne će biti za oranje, 
a osim toga sve to puno stoji. Kad pogleda Duku, 
uzdiše i glasno govori : 

— Raskopat ćeš mi kuću... Raskopat ćeš 
mi kuću, a hoće li biti štogod od tebe ? 

Bara ga miri i zbušuje, a Babura je mrka. Ni je- 
dna se ni druga žena ne usude, da mu što odlučna 
reknu, jer se sve boje, da se Bartol u posljednji 
čas još ne predomisli, a to bi im bilo na sramotu. 

Đuko ne shvaća svoga oca i u svojoj se žalo- 
sti pita, zašto prigovara, a još ništa nije potrošio 
na njega. Krivo mu je, što je Bartol stisnute ruke 
prema njemu, pa bi najradije volio reći ocu : »Ne 
ću da idem !« Đuko je ražalošćen do dna srca svoga, 
a mati to vidi, pa ga miluje blagim svojim očima 
i nešto bi mu učiniti htjela. Spremivši mu stvari 
na stolac, da se noću, kad budu polazili ne mo- 
raju tražiti, metnula je na njih i nove crvene 
»čičkane« čarape, koje je sama za njega splela. 

Kad ih je Đuko vidio, uzeo ih je, pregledao 
ih i upitao majku : 

— Jesu li za mene ? 

Kad mu je potvrdila, nestalo mu je sve žalosti 
iz srca, jer se toliko obradovao novim čarapama, 
kakove sigurno ne će nitko imati u cijeloj gimnaziji. 

XIV. 


U dva sata noću probudio ga je otac, a Duki 
je ustavši prvo bilo, da obuje svoje čičkane čara- 
pe kao iz bojazni, da bi mogao ostati bez njih. 
Kad su mu bile na nogu, bio je siguran, da su sada 
zaista njegove, a sinoćno veselje radi njih opet 
ga je obuzelo, pa je bio radostan, kao da ne će poći 
u dalek svijet za njega. Cijela je obitelj bila na no- 
gama. Kad je Bartol upregao konje, izljubio se 
Đuko sa svima, a opraštajući se osjetio je neku 
žalost, koja ga onako još dremovna nije mogla 
ipak posvema obuzeti. Babura ga povukla k sebi 
u sobicu i turnula mu ruku u džep, u kojemu je 
zašuštao neki papir. 

— To ti je od Babure za bombone, da me se 
spomeneš, ako se ne budemo više vidjeli... I ne 
daj ocu, jer ne možeš biti, da se postidiš pred dru- 
gima. 

Po tim je njenim riječima znao, da mu je dala 
novaca, a tek u Varošu je vidio, da mu je gurnula 
u džep deseticu. Izljubio joj i ruke i lice još radosniji 
nego prije osjećajući, da u žepu imade novaca, 
koliko nikada do tada. 

Bijaše noć sa zvijezdama, u zraku se osjećala 
jesen, a selo je spavalo, kad su sjedali u kola. Duku 
su htjeli metnuti na sijeno odzada, ali mu je ve- 
selje bilo toliko, da ga je posve razdramilo, pa mu 
nije bilo do sna. Sio je kraj oca, a Bara iza njih. 
Kad se iza kola zatvorila kapija, u tihoj se noći 
čulo, kako Babura priželjkuje, što nikada više ne 
će vidjeti »svoga djeteta«. Njen otegnuti drhtavi 
glas kosnuo se Đukina srca, no veselje i znatiže- 
lja nijesu dopustili, da mu se tuga opet takne srca. 

Kad su se kola izdroncala iz sela, u jasnoj je 
noći po prvi puta palo Duki u oči, kako je ogrom- 
na ravnica njegov zavičaj, tako ogromna, da se 
u daljini svija kao more, kako im je o njemu pri- 
čao meštar i u školi. U živoj dječjoj mašti učinila 
se ta ravnica kao ogromno lice, na kojemu su seoske 

kuće, koje su im ostale iza leđa, kao skupina malih 
madeža, a šume, kukuruzi, što li na obzorju kao 
prami kose, koji padaju na čelo. Htio bi oca i majku 
upozoriti na tu sliku, ali njih dvoje šuti, pa šuti 
i on. 

Kada ih je silan talas svježega zraka, što je 
nezamjetno strujio sa širokih polja posve obvio, 
i kada su stali osjećati u odijelu vlagu, koja uvijek 
lebdi u barovitom kraju, šuknula je Bartolova 
ljevica preko Đukinih ramena toplo i meko, kao da 
ga miluje. Toplina i dragost prostrujiše djetetovim 
srcem, pa se jače primakne ocu. Ovaj primače pokro- 
vac, kojim su im bile omotane noge, te ga upita, 
da li mu je hladno. 

— Nije, — odgovori sin, a obojicu podiđe 
želja da govore, ali još im nijesu pravi razgovori 
dolazili na usta. Iza ponovne još dosta duge šut- 
nje, pokaže Bartol bičem po polju na domak Po- 
virja : 

— Zatoka. 

— A ono je valjda Zatona ? — upita Đuko 
pokazavši rukom na daleke kukuruze, a u tom je 
pitanju bio i odgovor. 

Kroz Povirje su prošli, kad je na crkvi izbijao 
sat, ali nijesu brojili otkucaje. Iza sela pokaže Bar- 
tol opet bičem po širokim livadama, iznad kojih 
je u nekoj visini još nejasnim mrakom lebdio pro- 
ziran trak tanke, tanane maglice : 

— Plavnice ! 

— Zašto se tako zovu ? 

— Jer ih plavi voda, — odgovori otac, pa za- 
šuti, ali je ipak među njima počeo razgovor. 

Ona se maglica kao da jedva zamjetljivo ras- 
teže i kida poput oblaka, kad mirno plove nebom. 
Đuko se zagledao u nju, a na jednom mu se uči- 
nilo, da je tamo negdje neodređeno daleko planulo 
neko svijetlo, koje se odmah ugasilo, kao kad čovjek 
pripaljuje cigaretu. Čas kasnije opet je planulo 
i ugasilo se, ali nije bilo kao plamen od žigice nego 
više sivkaste boje. 

Netko valjda ide i maše fenjerom ? — 

upita dijete oca. 

v Ne pitaj, — blago ga odbije Bartol. 

— Zašto ? 

To su vatreni ljudi, — odgovori mati sa 

sijena odzada. Nju je noćas obuzela tuga, što joj 
dijete ide u tuđ svijet, ali joj se u vedroj noći po- 
malo rasplinula, pa bi sada htjela da govori. 

. — Zar još hodaju ? — začudio se Bartol 
sjetivši se, da je prošla Velika Gospa. 

— Dan je bio vruć, — rastumači Bara. 

— Eno ih opet... Eno ih opet, * — dijete će 
upravo veselo. Plamičak je kao strujom zraka 
vučen iz daljine plazio prema njima, zatitrao i 
ugasio se, a njih je pomilovao blag vjetrić. 

— Šuti. . . Doći će nam u kola, — kao od boja- 
zni ga opomene otac. 

— A meštar kaže, da nema vatrenih ljudi. 

— Svašta govori, jer nije ništa vidio, — po- 
uči ga otac. 

Đuko mu je htio reći, da su to barski plinovi, 
koji se sami od sebe zapale u toploj noći, kako im 
je tumačio stari Martin, ali Bartol je nastavio : 

— Kad osjete krštene duše, dođu na kola, 
pa se ne dadu otjerati... Ako Boga u pomoć zazo- 
veš, dođe ih još više, a ako ti izmakne psovka, raz- 
bježe se. 

Dijete je vjerovalo više učitelju nego ocu, ali 
je ipak u njemu prevladala radoznalost za onim, 
što će on reći, pa upita, tko su ti plameni ljudi. 

— Grešne duše, koje su preoravale tuđe međe, 
— odgovori mati na dječje pitanje. 

— Inžiniri, koji su krivo mjerili zemlju, — 
ispravi je Bartol. 

Đuko im nije mogao vjerovati, jer je njegovo 
uvjerenje o učiteljevom sveznanju bilo još i odviše 
jako, ali ga ipak obuzme laki strah, pogotovu što 
su se i s druge strane javljali plavkasti plamečci. 
Okrene glavu od Plavnica, a pred očima mu pukne 
neizmjerna ravnica, kakve nije nikad mogao vi- 

djcti u Japagama, oko kojih je mnogo šumaraka 
i šuma. _ I 

— Gle, kako se svija ! — veselo klikne. — Vidi 
se, da je zemlja zbilja okrugla. 

— To nam se samo čini, jer je noć, — tumačio 
mu Bartol. 

— Ali ako uvijek ideš jednim smjerom, vratit 
ćeš se na mjesto, s kojega si pošao, — opetuje Đuko j 
učiteljev dokaz, da je zemlja okrugla. 

— Pa i štene, ako ga potjeraš velikim poljem, 
učinit će ti se, da ravno bježi, ali ćeš vidjeti, da ide 
u krugu i da će se natrag vratiti... Tako se i mi, 
ako zalutamo u šumi, vratimo tamo, odakle smo 
pošli, samo se moramo držati jednoga pravca. 

Bartol je sigurno i s uvjerenjem govorio svome 
sinu, a u njemu se pokolebalo uvjerenje o učitelje- 
vom znanju. Čuo je od starih, da ljudi imaju jednu, 
nogu nešto kraću, pa zato idu u krugu i kad im se 
čini, da idu ravno. Duki je bilo lakše shvatiti, da 
je zemlja velika ploča, po kojoj sve živo ide ne 
opažajući toga u kružnici, nego da je kugla, koja 
se može obići. Osim toga ga je uvijek smetala pomi- 
sao, da bi moglo biti ljudi glavom obješenih dolje, 
što bi bilo, kad bi zemlja bila poput lopte. 

Što su dalje govorili o tome, to je Đuko sve 
više vjerovao svome ocu, ali se nikako nije mogao 
sprijateljiti s mišlju, da on više zna od njegova uči- 
telja. 

Najednom jedna zvijezda klizne s neba i iz- 
gubi se pod obzorom. Premda je znao meštrovo 
tumačenje te pojave, ipak upita, zašto je zvije- 
zda pala. 

— Jedna je duša pobjegla iz pakla, — pro- 
šapće mu s pobožnim strahom mati i zabrani mu, 
da govori o tome, jer bi ih đavli mogli čuti i 
uhvatiti onu dušu. 

Ovoga Đuko nije mogao vjerovati majci, jer 
ih je učio župnik, da nema izlaza onom, tko jednom 
dođe u pakao, a on bezuvjetno ima pravo, jer je 
pametniji i od učitelja i od sviju drugih, koje Đuko 

ooznaje, a osim toga naučava riječ Božju. Ipak nije 
Pjg t3 r ekao, a otac i mati su također neko^ vrijeme 
šutjeli. Međutim kad je među njima već bio počeo 
razgovor, nesvijesno su ga htjeli i dalje nastaviti, 
trebalo je samo povoda za nešto novo, o čemu bi 
se govorilo. Nehotice su tražili po zvijezdama, ne 
će li opet koja pasti, a Bartol ustavi pogled na jed- 

n0) — Eno Volarice... Sigurno su prošla tri sata, 
— rekne. 

— To je Mars ili Venera, — odgovori mu 
Đuko, kojemu se učinilo, da je pokazana zvije- 
zda crvenkasta, a za imena je zviježđa i zvijezda 
znao iz pročitanih knjiga. — Ono će sigurno biti 
Orion, — još dometne pokazavši na jednu sku- 
pinu jasnih zvijezda, ali nije bio siguran, da ima 
pravo. 

— To su Štapovi, — ustvrdi posve sigurno 
otac. 

— A ono Rodina kola, — upozori mati na 
zviježđe, koje se raširilo iznad nebosklona. 

— To je Veliki Medvjed, — pokušao je Đuko 
ispraviti majku. 

— Pa ne izgledaju kao medvjed, nego kao 
kola ! — ispravi Duku Bartol, a Bara doda : 

— Poplašile se rode, pa se prebilo rudo. 

Rado bi je pitao Đuko, zašto i kada, ali je bio 
toliko uvjeren, da on ima pravo, a roditelji krivo, 
da nije mogao pitati, nego je smatrao potrebnim, 
da ih pouči. Upozorio je svoje na Malog Medvjeda, 
opisao ga i točno im ga pokazao kao i zvijezdu 
Sjevernicu. 

— Ona je upravo na sjeveru, — rekne uvjer- 
ljivo i pokaže rukom : tamo je sjever. 

Govor mu je bio živ, a uvjeravanje sigurno, 
pa pod dojmom njegovih riječi Bartol nesvjesno 
ustavi konje. Sade s kola, promjeri odakle su do- 
šli, kamo idu, kako su se kretali, pa ustanovi, da 
Đuko mora imati pravo. 

— Ej sine, baš si pravi študent, — s dragošću. 
rekne sjedajući u kola. 

Đuko ohrabren očevim priznanjem nastavi 
dalje pričati, što je čitao u knjigama: 

— Dvije tisuće godine treba, da svijetlo od 
Sjevemice dođe do rt as, — rekne. 

— Dvije tisuće godina ? — upita Bartol ne 
vjerujući. 

— A ima zvijezda, koje su tako daleko, da tre- 
ba milijun godina, dok s njih svijetlo dođe do nas. 
— Đuko se tako zanio u svom govorenju, da nije 
ni primijetio očeva pitanja. — Oko Sjevernice 
se čitavo nebo okreće kao planete oko sunca. 

— I zemlja ? — upita mati sjetivši se, da je 
tako nešto čula u školi. 

— Da, i zemlja, — ustvrdi Đuko. — A ona se 
okreće i oko sunca. , 

Nastavio je dalje tumačiti sunčani sustav, 
a Bartol se zamislio o onome, što sin govori. Misli 
su ga obuzele tako, da je ne primjećujući toga opet 
nesvjesno ustavio konje i šuteći slušao, što sin go- 
vori. Ovaj se začudio, zašto su opet kola stala, pa 
je i sam zašutio. U neke mu se obrati otac, pa ga 
upita : 

— Jesi li kadgod vrtio kandžijom oko bičali- 

ce ? 

— Jesam, — odvrati mu Đuko ne shvaćajući, 
zašto ga otac to pita. 

— Pa što si čuo ? 

— Fijuk. 

— A kad si držao bič u ruci i vrtio držalicom ? 

— Čuo se zuk, — odgovori sin. 

— Kad bi zemlja bila kugla, pa se vrtila, — 
govorio je Bartol polako s uvjerenjem mjereći svaku 
riječ, — kako bi onda morao biti strašan zuk. 

Potjera konja, a djetetu se sroza sve znanje, 
što ga je stekao iz knjiga i od svoga učitelja... 
Otac ima pravo, najednom se uvjerilo dijete. Nema 
nikakvog zuka, dakle se zemlja ne vrti. Ona nije 
kugla nego ploča bez kraja i konca, a zvijezde nad 


54 


n ama nijesu silna tjelesa, nego rupice, kroz koje 
do nas dopire svijetlo iz neba. Nije ono Veliki 
Medvjed, nego kola, u koja su bile upregnute 
rode, pa se preplašile, te se prebilo rudo. 


XV, 


Nije mu došla ni jedna misao, da bi se mogao 
suprotstaviti ocu. Pače i ono, što mu prije nije mo- 
gao, ni htio vjerovati, sada mu se učinilo neprepor- 
nom istinom... I vatreni ljudi nijesu plinovi, koji 
gore, nego bića kao i mi, samo im mjesto glave pro- 
bija plamen iz tijela Osvrnuo se, da ih možda 
opet ne ugleda, ali ih nema više... Nije ih se, da- 
kle, trebao bojati, mogao je biti miran, ali je nešto 
drugo počelo puniti djetinje srce sablasnim stra- 
hom. 

Onaj tamni trak, što je prije gotovo nevidljiv 
obrubljivao na obzoru ogromnu ravnicu, sada im 
je bio blizu. Nije bio kao tanak trak muške kose 
na čelu poput kukuruza na kraj japaškog utvaja, 
nego visok i velik pružajući se ogroman u nedo- 
gled... Nijesu to kukuruzi, nego visoko stabalje. 
Stajala je tiha i mirna šuma pred njima kao gro- 
zna neman, koja se duga polegla po zemlji čeka- 
jući njih kao svoj plijen, da ih proguta. Još izda- 
leka se osjećao miris trulog šušnja i hrastove kore, 
a slabi val vlage od nje lagano ih je polijevao. Taj- 
novito ih je tijelo velike šume očekivalo, a kad su 
mu se kola približila, odgovarala je jeka na njihovo 
gloncanje kao sablasno, isprekidano smijanje ne- 
smirenih duhova. 

Ne strah, pravi strah nego nešto srodno njemu 
sve je više ispunjavalo djetinju dušu i Đuko se 
sve jače prislanjao uz oca kao ono uz djeda, kad su 
spavali na slami. A kad su prvo ogromno hrašće 
sa silnim granama jasno mogli razabrati, nadvikao 
je gloncanje kola krik ćuka odnekale iz dubine 
šume. Cijelo Đukino biće zatrepti, jače nego kad 


55 


ga je djed upozorio na jednake glasove, a mati se 
iza njih dvojice prekriži i glasno uzdahne : 

— Bogorodice, milosrdna nam budi ! 

Sirotoj su ženi prošli glavom svi njeni mili 
i dragi, jer ćuk je glasnik smrti, a na slabom djete- 
tu, koje pred njom sjedi, zaustavila se majčina 
misao i sva bol, koju je tolikoput osjetila za njega, 
potresla je čitavim bitkom. Dalje se nije usudila 
misliti, jer joj se nešto kao smrtna strava ustavilo 
u misli. Đuko nije mogao znati, što se zbiva u maj- 
činoj duši, ali jeza ga je obuzela kao onda uz 
djeda, a mladi život, koji nikad ne misli na svoj 
konac, odvratio je njegove misli od sebe samoga, 
od njegovih najbližih te mu se glasi ptice zlokobni- 
ce učiniše, kao da ih je danas već čuo : Baburino 
priželjkivanje. Dijete je postalo žalosno, što je mo- 
žda više nikada vidjeti ne će, a tako ga je volila. 

I Barine se ustavljene misli same od sebe ma- 
kle, te joj se potajno podkradale u svijesti, dok se i 
one nijesu ustavile na staroj ženi kao i Duki, da 
utalože majku, koja je bila zastrepila za svoj porod. 

Baš na ulazu u šumu preleti preko njih velika 
ptica. 

— Sova, — prozbori tiho i kao pospano Bar- 
tol, na kojega je isto djelovalo ćukovo dozivanje. 

Njegova je riječ bez zvuka tajnovito kliznula 
vlažnim šumskim zrakom, kao što je bio tajnovit 
nečujni lijet noćne ptice našušurenog mekog perja. 
Ali u njenom je lijetu bilo nešto dostojanstvenog, 
kao što je i šuma u noći bila veličajna. Od nje, na- 
ime od šume, nije se ništa vidjelo osim debelog sta- 
balja s jedne i druge strane, a jako je granje bilo 
ukršteno kao ruke očajnika, koji ih u zdvojnosti 
prema nebu diže. Miris mravi i vlažne kore struže 
vlagu u grlu, a gloncanje je kola izgubilo dubinu, 
koju je imala jeka pred šumom. Ono je u njoj oštro 
kao resko cerekanje nepoznatih bića, koja se ne- 
vidljivo vijaju oko debala i grmova. 

Bartol je skinuo šešir i prekrižio se, kao kad je 
kretao iz dvorišta, a sablasnost i tajnovitost šume 

u noći obuzela je i Baru. Ona je drhturila od neke 
zime i nije se usudila ništa reći. Duki se činilo, da 
će tamo pred sobom, gdje se u mraku sastaje dr- 
veće, među kojim se gubi prteni put, ugledati ne- 
što malo, a strašno, o čemu mu je svojedobno pri- 
čao Šandor, pa i otac, te je od bojazni zatvorio oči. 
Laka studen prošla mu je tijelom, pa se sasvim 
stisnuo uz oca, kao da se hoće zaštititi njime od 
onoga, što će vidjeti, i da se ugrije. 

Ran ustanak, razni dojmovi i raznoliki ga osje- 
ćaji umorili, pa mu klonulo cijelo biće. Misli, koje 
su mu počele bez reda križati glavom, stale su 
slabiti u njegovom mozgu i jedna se za drugom gu- 
biti, pa je on ne opažajući toga malo po malo pa- 
dao u san. 

Nešto mu crveno najednom udarilo u oči. 
Trgnuo se i tad je tek primijetio, da je spavao cije- 
lom vožnjom kroz šumu. Zora je zaplavila, a pred 
njima je gorila Zornica. Ležao je na očevom krilu 
pokriven pokrovcem, a kad je podigao glavu, 
vidio je, da je šuma iza njih. 

— Sada smo u Srijemu, — rekao mu otac 
opazivši, da se probudio i nježno ga pomilovao 
po glavi. Srce mu se napunilo milja, jer je otac 
rijetko kada bio s njime takav, a san ga odbjegao. 
Sio je, da gleda kraj. Nije opazio nikakve razlike 
između toga »kitnjastog Srijema« i svog barovitog 
zavičaja. Svuda je nedogledna ravnica s nešto drv- 
lja, ali manje nego oko Japaga, učinilo mu se ipak, 
da se kola miču po višem nego do tada. 

Pred njima se na obzoru na kraju niskog str- 
njaka pojavio crven lučac oštra sjaja : izlazilo je 
sunce. Kola su se klizala po mekanom putu kao i 
dotada, no Duki se činilo, da jure u susret svije- 
tlom zvjezdanu, koji je odjednom odskočio iznad 
stmjaka ogroman i crven kao velika osvjetljena 
bakrena tepsija. 

Počeo je od hladnoće i neispavanosti drhturiti 
i po čitavom tijelu, pa se sjetio narodne riječi, da je 
zima najveća, kad se sunce rađa. S tom je misli 


57 


nastavio tamo, gdje je još u svijesti prestao, prije 
nego što je zaspao, te bijaše uvjeren, da stari imaju 
u svemu pravo. I da su mu tada roditelji rekli, ne 
znam što, vjerovao bi više njima nego ičemu, što 
je dotada čitao u knjigama. 

O tome nije razmišljao, niti je mogao misliti 
na to, jer se u njemu probudila dječja radoznalost 
i sva se usredotočila oko toga, kakav će biti prvi 
Srijemac, koga sretnu. Čuo je za njih, da su bo- 
gati i vrlo bahati, a uz to svi od reda lijepi ljudi. 
Nijesu, kažu, toliko snažni, ali su krasnog stasa, 
lijepe kose i nada sve bistrih i jasnih očiju, — za- 
ista krasote, kojim bi se mogao svaki muškarac 
podičiti. 

Put je vodio preko ravna polja prevučenog 
sitnom opaljenom travom, kakve nema na utvaji- 
ma ni u Japagama ni u Povirju, a na desnu ruku 
kao da je bilo selo. Nije se vidjelo od drveća, valjda 
su voćke, a između njih je na jednom ili dva mje- 
sta mirno plazio plavkast dim prema već blijedom 
nebu. Dok je to Đuko promatrao, pojavio se od- 
nekale na putu jedan čovjek, koji je išao pred nji- 
ma s dva pruta na ramenu sigurno u šljive. Od 
očekivane ljepote nije mu Đuko s leđa ništa vidio, 
osim da uspravno kroči, a ne pognut kao blatari 
njegovog zavičaja, koji i po suhom idu, kao da gaze 
blato. Čovjek se nije žurio kako žure Posavci, 
nego je išao korak po korak, kao da ima dosta vre- 
mena. Kad je čuo kola iza sebe, skrenuo je i stao. 
Brižnost je izbijala s njegovog lica kao i u svih 
Japažana, a pozdravio ih je dotakavši se prstom 
oboda iznošenog šešira, kako i u Japagama obično 
pozdravljaju stariji muškarci. Bartol ga je upitao, 
ide li se tim putem u selo, kojem Đuko nije pravo 
čuo imena. 

— Da, s tim »putim«, — odgovori prvi čovjek, 
kojega su stigli u Srijemu, a glasom, činilo se Duki, 
upravo potištenim. 

— S tim »putim«, — opetuje Bartol podrug- 
ljivo, kad su kola toliko odmakla, da ga čovjek 

nije mogao čuti. Malo kasnije sretnu drugog čo- 
vjeka s motikom. Nakon što se u prolazu pozdra- 
više, upita ga Bartol s kola, kuda ide. 

— U »ripu«, — odgovori taj susretnik jednako 
potišteno kao i onaj prvi. 

— Ide vaditi rani krumpir, — požuri se Bar- 
tol poučiti Duku, da ne misli možda, da čovjek 
ide u repu. 

— »Putim« i »ripa«, — ponovi Đuko glasno 
i dade mu se na smijeh, a vrijednost mu se Srije- 
maca odmah umanjila, jer se u njegovom zavičaju 
ljepše govori. Više nije ništa osobita očekivao od 
Srijema. Razvedrio se i stao micati svima udovima 
namještavajući se prema suncu, koje je bilo vfeć 
prilično odskočilo, da se razgrije. 

Poslije su kola prošla kroz jedno selo, drugo, 
treće i tako redom. Bila su na rijetko, a ništa bo- 
lja ni gora, nego što su Japage i Povirje. 

Kad je sunce prve jeseni oštro pripeklo, po- 
stalo je Duki pomalo i vruće, a ne nailazeći ni na 
što osobita, bivao mu je put i dosadan i neobično 
dug. Kad je Bartol rekao, da se približuju posljed- 
njem selu do Varoši, opet se javila u Duki radozna- 
lost, te je s nestrpljivošću čekao, da vidi, hoće li 
u tom selu biti što zanimiva. Moglo je biti skoro 
deset sati, kad su ulazili u to selo. Duki je udarilo 
u oči šarenilo, oštro u jasnom jesenskom suncu : 
ulica ravna kao na konac izvučena, sve kuće go- 
tovo jednake, a nedavno obojene svaka drugom 
živom bojom. Poredane su bile u jednakim razma- 
cima sve širinom prema ulici, a ne duljinom kao 
većina u drugim selima i nemaju ulične kapijice, 
nego se ulazi u njih trijemom, koji se protegao 
dvorištem duž cijele kuće. 

Ulicom se vrzli ljudi, ali ne u seljačkom odijelu, 
nego su svi obučeni nekako kao majstori, jedino 
što svaki ima papuče na nogama. Starije su žene u 
crnom, a djevojke u širokim šarenim suknjama 
i gologlave. Sve je to Duki bilo novo i čudno. Mla- 
dež žagori i pomalo pjeva, ali pjesma im ne zvoni, 

niti se tugaljivo razlijete, nego se pravilno kida 
bez pravoga zvuka. 

Kola prolaze ulicom, a nitko se na njih ne osvr- 
će, ni da bi ih pogledao, a kamo li pozdravio. Pred 
crkvom su licitarski šatori, po čemu je Đuko za- 
ključio, da je god, ali nema one svečane otmjenosti 
kao god u Povirju. Narod se miješa, žamori, ali 
je sve prazno, gotovo mrtvo. Djetetova je pažnja 
bila tolika, da se nije začudilo, kad je opazilo, kako 
se dvije skupine mladih ljudi približuju crkvi s jed- 
ne i s druge strane sela. Pred svakom je po jedan 
mladić s dva korita oko bokova i s konjskom gla- 
vom od papira na životu. Ti su »konjanici« jedan 
drugom nešto dovikivali, pa je Đuko prvi puta 
u tom selu čuo glasne riječi, a nije ih razumio. 
Upita oca : 

— Kako govore ? 

— Njemački, — kratko odsiječe Bartol, kao 
da ga je obuzela nagla ljutina. 

— Zar nema Hrvata ? — začuđeno će dijete. 

— Bilo ih je nekad cijelo selo, ali ih je već 
davno nestalo. 

— Zašto ? — kratko upita Đuko s trzajem 
gotovo uprepaštenja. 

— Jer na našoj zemlji može svaki vrag da 
živi, samo mi ne ! — odgovori Bartol bijesno, a u 
isti čas i gorko. 

Očeva gorčina prijeđe i na dijete, a u grlu ga 
nešto stisne kadro ga natjerati na plač od dotada 
nepoznatog jada i čemera. 


XVI. 

Kad im je bilo selo iza leđa, pred njima 
se kočio trbušast toranj gradske crkve, a na 
desnu ruku još jedan mnogo mršaviji. Pogled 
na njih probudio je u dječjoj mašti sliku grada, 
kako mu je ju ocrtao stari Martin u školi : 
visoke katnice jedna uz drugu bez taraba i dvo- 

rišta, duž njih asfaltirana staza, a sredinom ulice 
kamena kaldrma, — svuda red i čistoća bez 
prašine i blata. Već samo groblje, kraj kojega su 
prošli prije samog Varoša, pobudilo je njegovu pa- 
žnju sa svojim mnogobrojnim kamenim spomeni- 
cima bez drvenih križeva. 

Ali trošna cesta, po kojoj su se kola sve više 
tresla, postajala je sve prašnija i prašnija, da je 
Đuko postao nestrpljiv od čekanja, kad će se toč- 
kovi smiriti na glatkom kamenu. Međutim kal- 
drma nije dolazila, a kad je ugledao prve kuće, 
bile su niske i rastavljene jedna od druge ogradom 
kao u Povirju, samo što su bile manje i neugled- 
nije nego kuće u tom selu. Bio je samo jedan red 
kuća, a s druge se strane vukla nekakova voda u 
drezgi prljavija nego kanal između Povirja i Ja- 
paga, kad se u njemu okupaju svinje. Dijete je 
mislilo, da se otac prevario, pa da je to još jedno 
selo prije grada. Ali Bartol reče : 

— Evo nas napokon ! 

Đuko razočarano pogleda u oca, a s njega se 
zagleda u blatnu vodu. 

— To je Rijeka, — pouči ga Bartol, a dijete 
se još jače razočara. 

Rijeka ? — pitao se Đuko u sebi, — ona koja 
tako vijuga po srijemskoj ravnici i koju je znao 
dobro pokazati na karti i sve o njoj pripovijedati, 
što je pod zemljopisom tražio od djece meštar. 
— Rijeka ? — pitao se on opet u dvoumici, a pred 
očima mu iskrsne slika široke vode, koja se do- 
stojanstveno valja među obalama, a po njoj kri- 
žaju parobrodi, kako mu je rijeku prikazao uči- 
telj u školi. 

— Ono je naša crkva, — pokazao je Bartol 
bičem iz kola, koja su gloncala gore, nego kad su 
prolazila selima, — a na desno je pravoslavna. 
Na sredini između njih je gimnazija, ona velika, 
žuta zgrada, kojoj se samo krov vidi. 

Đuko je pratio pogledom očevo pokazivanje 
i vjerovao mu je, a u dječju neiskusnu glavu do- 

šla mu je misao: zar je meštar lagao?... Kola 
su stala pred jednom kućom sasvim seoskoga iz- 
gleda, kraj koje su upravo prolazile jedna starija 
tanka i mršava osoba u crnom i jedna mala djevoj- 
čica manja od Duke. 

— Je li to Prkos (Berggasse) ? — upita ih 
Bartol dotakavši se prstom oboda šešira. 

— Jest ! — vedro odgovori djevojčica stavši 
i radoznalo se zagleda u kola svojim modrim oči- 
ma tamnim gotovo do crnine. 

— Broj 58 ? — upita dalje Bartol. Djevojčica 
izmijeni par riječi na stranom jeziku sa svojom 
pratilicom, koja pogleda na pločicu s kućnim 
brojem. 

— Da, — rekne djevojčica, a bijelo joj je lice 
sa slabim ružičastim hakom veselo i sretno sjalo 
ispod svijetle kose, kakvu imaju velike lutke, 
s kojima se ne igraju seoska djeca, nego im se samo 
mogu diviti promatrajući ih pod šatrama na va- 
šaru. Frajlica ? — pitao se Đuko sjetivši se raz- 
govora sa Fabom poslije ispita nakon svoga četvr- 
tog razreda. 

Bartol im se zahvali i rekne Duki, da ide otvo- 
riti kapiju, a njih dvije nastave svoj put. Ušavši 
u dvorište taracano ciglom, koju je pokrio puzavac 
(portulak) sa stotinama cvjetova žarkoga šarenila, 
opazi Đuko pred niskom zgradom u dnu krupnu 
ženu, koja nečim maše. 

— Šta hoćeš ? — upita ga ona prestavši s ma- 
hanjem, a po glasu on prepozna tetu Fanu. Bila 
je u zatvorenoj trošnoj pregači. 

— Ljubim ruke, — pozdravi je i zagleda se, 
što ona to drži u ruci. Sada je i Fana prepoznala 
Duku, pa ostavi utiju, u kojoj se već razgorila žar, 
te gotovo ljuta poviče, da se čulo i na ulicu : 

— Zar ste već došli ? — te pođe otvoriti kapiju. 

— Danas je svetac, da ne gubimo dan, — 
ispričavao se Bartol utjerujući kola u dvorište. 

— Dobro došli ! — pozdravi ih, kad su kola 
stala. Bilo joj je jako neugodno, što ju je Bartol 

čuo, pa ih je zatvorivši kapiju pozvala s najvećom 
ljubezljivošću, što ju je u svojoj neprilici smogla, 
<ia uđu u kuću. Ulična je zgrada bila u ključ i za- 
tvarala je podrug strane dvorišta. Na trećoj je stra- 
ni bila niža zgrada, stan tete Fane, a četvrtu je 
zatvarala taraba, jer je broj 58 bio na uglu dviju 
ulica. Dok je Bartol isprezao konje, s nekoliko 
su prozora i vrata provirile radoznale glave, jer 
su tu stanovale još dvije familije. Bara je izvadila 
dvije torbe s »milošću«, a Đuko se zagledao u Fa- 
nino glačalo i pitao ju je, što je to. Kad mu je rekla, 
još se jače zablenuo, jer se utija njegove majke 
grije usijanim trouglastim željezom. 

Napokon su svi ušli. Provela ih je kroz kuhi- 
nju, veću sobu i manju, u koju se moglo ući i s dvo- 
rišta, da im pokaže stan. Sve tri su prostorije bile 
niske, zidovi im slabi, pa se kao tresulje poput 
stijena od papira, a svuda malo svijetla i miriši 
po vlazi. Tu će dakle Đuko početi svoj gospodski 
život ! Bari se steškalo, pa se ogledavala ne znajući, 
što bi, a Fana odmakne modne listove i razne lat- 
ke, kojih je bilo po svim predmetima i ponudi svoje 
goste, da sjednu na starinski mekani divan u ve- 
ćoj sobi. Sama je Fana bila u velikoj neprilici, što 
su je zatekli u prešnom poslu, jer je morala dovr- 
šiti neke haljine. Uz držanje đaka na stanu pre- 
hranjivala je sebe i sina šivanjem za drugoga. Svima 
je bilo jako neprijatno, jer je Fana u Japagama 
vrijedila kao bogata, a Bartolovi su ovdje otkrili 
siromaštvo, kakvom se nijesu nadali. 

Bara je privukla k sebi svoje dijete, koje bi 
najradije volila povesti sa sobom natrag, da ne 
gine u tom jadu. Fana je smetena u neprilici, što 
su je zatekli nepripravnu i što joj rođaci vide pravo 
stanje, pritrčkavala sad amo, sad tamo ne znajući 
se snaći. Razvedrila se, kad je Bartol unio vreću 
brašna i stao donositi druge stvari iz kola, a kad 
je Bara stala vaditi svoje darove iz torbice gotovo 
se razveselila i malo pomalo razvio se živ razgovor 
među njima. 

Prekinuo ga iznenadni Hinkov dolazak, koji 
se vratio s popravka. Zatečena mati metne prst na 
usta za znak sinu, da ne govori. 

— Sve je u redu, — rekne veselo on, a Fana 
shvativši, da je položio ispit, obradovana mu pri- 
vede Duku : 

— Evo ti druga ! 

Dječaci se rukuju, a ona je tek sada mogla 
pogledati cijeloga Duku od glave do pete, pa navali 
na Bartola i Baru : 

— Kakve ste mu to čarape navukli ! 

Njih dvoje se zgledaju, a Đuko je problijedio 
kao od straha i uvrijedio se, što ona prigovara nje- 
govim lijepim čarapama, kojima se toliko obra- 
dovao. 

— Nije ovo selo nego grad, — poučavala ih 
ona. No prešlo se preko svega, jer su se žene zapo- 
slile u kuhinji, da nadopune i spreme ručak. 


XVII. 

Iza objeda, koji je bio kasno, upozori ih Fana, 
da mogu još danas upisati Duku i rekla im, da od- 
mah pođu, jer upis počima u dva sata, a što prije 
dođu, bit će prije gotovi. Kad su ustali, da idu, 
upita ih : 

— Zar ne ćete presvući dijete ? 

— Čista mu je košulja, — rekne Bara. 

— Ali odijelo !. . . Ne može u tom ići po gradu. . 
Svi će v'm se rugati, — kazala im ona. 

— Kako tko može, ja drugačije ne mogu ! 
— odsiječe joj Bartol. 

— Promijenite mu bar te čarape, — naloži 
ona, te nađe i dade im jedne Hinkove. Dok se Đuko 
preobuvao, u njenim je pogledima i riječima bilo 
puno sažaljenja, ali u kojem je bilo više prezira 
nego prave sućuti. Osjetljivo je dijete osjetilo na 
sebi njene poglede i bili su mu u duši, kao da mu 
žicu provlači tijelom. Ništa ga možda ne bi bolilo. 

ali nije moglo podnijeti, što je prigovorila njego- 
vim čičkanim čarapama, koje si je toliko želio i 
tako im se razveselio. Đuko je u duši posve klonuo, 
snuždio se, pa da su ma štogod od njega tražili, 
bez otpora bi se predao. Kad su polazili s praga 
im je doviknula : 

— Ponesite novaca, — i kazala, koliko stoji 
upisnina. 

Čuvši svotu, Bartol je zastao, kao da se pre- 
domišlja, bi li išao na upis ili ne. 

— Ja imam novaca, — rekne Đuko, kojemu je 
sjevnula misao, da bi otac mogao odustati od na- 
mjere, da ga upiše, pa izvadi Baburinu banknotu 
i preda je ocu. 

— Odakle ti toliki novac, — upita ovaj. 

— Dobio sam, — dalje nije mogao, jer ga u 
grlu zagolicalo na plač. 

Bartol uzme novčanicu uvjeren, da ju je Đuko 
dobio od učitelja i u glavi sve sračuna, pa odluči, 
da će s onim, što mu ostane od upisnine, platiti 
jedan dio poreza... 

Sve troje su izašli na ulicu : Bartol zadovoljan 
sam sa sobom. Bara potištena, a Đuko žalostan. 
Sto su dalje išli, kuće su bile sve veće i ljepše, pa je 
dijete pomišljalo, da učitelj ima pravo, jer oni do 
sada uopće nijesu ni bili u pravome gradu. Kad 
su prešli trg, na čelu kojega se ponosno izdizala 
crkva, a koji su okružile kuće teške i sive od sta- 
rosti, našli su se pred jednom ogromnom žutom 
Zgradom na dva kata. Tajnovita je građevina imala 
prema svojoj veličini malen ulaz, vrata obične 
veličine, koja su neprestano zatrpavala lica razne 
dobe i raznoga spola. To je bila gimnazija. 

Kad su joj se približili, opkolile su Baru po- 
starije žene u građanskom odijelu i ne upitavši 
je, da li će dijete u gimnaziju, stale se za nju otimati, 
kojoj će od njih dati dijete na stan, ne dajući jedna 
drugoj da dođe do riječi. Badava se Bara od njih 
otimala izjavama, da dijete ima stan, one su je 
okupile ne puštajući je iz svoje sredine i složno 

grdeći Fanu, premda je sigurno sve nijesu po- 
znavale. 

Bartol je prepustio Baru ženama, a kad je 
podvornik otvorio vrata, gurnuo je Duku kroz 
njih, te se sam progurao do njega izjavljujući na 
protuslovljenja onih, koji su prije došli, da je 
njegov sin već ušao. Tako su njih dvojica brzo do- 
šla na red. 

U dvorani se za upis naguralo gospođa i go- 
spode oko stola s dječacima pružajući u rukama 
isprave prema dvojici profesora. Obojica bijahu 
obučena fino, kako Đuko nikad nije vidio. Jedan 
je bio kestenjaste začešljane kose na stranu i naku- 
dranih brkova, a drugi bjelogriv i bjelotrep zafiti- 
ljena brka kao — kako je Đuko kasnije doznao — 
njemački car. Prvi je bio bistra oka, vedar i nasmi- 
jan kao domaćin, koji dočekuje drage goste, a drugi 
strog i nagnut nad nekakve spise činio se, kao da ni 
za koga na svijetu ne mari. On je dohvaćao iz po- 
jedinih ruku papire, pisao je po svojim spisima i 
izgovarao nekakve brojke držeći se pri svemu reda 
od desna na lijevo. 

Bartol se približio k stolu iza gospode i gospođa 
tromim seljačkim korakom, kao da ima vremena, 
a Đuko se iza njega prezavo povlačio gledajući 
prostoriju i njene zidove. Ništa osobita nije opa- 
zio. Škola kao škola : prazni zidovi s križem, s kra- 
ljevom i banovom slikom, a klupe jednake kao 
u Japagama samo nešto veće i više. 

Jesu li ta dvojica, što za stolom sjede, pristavi 
ili pisari, nije Bartol znao, jer je sebi sasvim druga- 
čijima zamišljao profesore. Onaj smeđi primije- 
tivši ga, ljubezno ga upita jasnim glasom : 

— Odakle ste, prijatelju ? 

— Iz Japaga, — odgovori Bartol. 

— Onda smo iz istog kotara. 

Sve se oči obrnuše na Bartola, a gospoda se i 
gospođe pristojno rastupiše, pa je Bartol s Dukom 
pristupio k stolu. Bjelogrivi uzme Đukine spise, 
pregleda ih i rekne, koliko se ima platiti. Bartol 

je iskusio, da se je uvijek dobro i u općini i u kotam 
cjenkati s gospodom, prije nego se plati, pa je i sada 
rekao na tenani, kao da će razvesti velike razgovore, 
<ja nema toliko novaca. Bjelogrivi mu pruži spise 
j rekne svojih suhim glasom: 

— Dalje po redu. 

Nekoliko se ruku opruži s papirima. 

— Imate li svjedodžbu siromaštva ? — upita 
kesten javi. 

— Nijesam to znao, — ispričavao se Bartol. 

— Izvolite svoje dokumente, — rekne bjelo- 
trepi pružajući Bartolu papire. 

Onaj mu drugi profesor nešto rekne valjda la- 
tinski, jer ga Bartol nije ni slovca razumio, a bio je 
u vojništvu naučio nešto njemački. Bjelotrepi spusti 
Đukine spise na stol, još su nešto govorili, spora- 
zumijevali se, što li, a onda stane pisati u svoje spise. 
Kad je to svršio, obrati se opet Bartolu i zatraži 
svotu, koju je i prije rekao. 

Ovaj mu pruži Baburinu novčanicu, a smeđemu 
se skupe obrve, jer je vidio, da Bartol ima dosta 
novaca za upis. Kad mu je bjelotrepi vrativši Bar- 
tolu ostatak, opet nešto rekao, okrene se Bartolu 
s riječima: 

— Mali će dobiti razliku, kad mi donese svje- 
dožbu siromaštva ... Ja ću kod njega imati la- 
tinski. . . . 

Bartol pozdravi gospodu, izađe na hodnik i 
progura se kroz gomilu naroda, koji se nabio 
na gimnazijska vrata. Baru je jedva iskopao između 
desetak žena, koje su je saletile radi stana. Sve troje 
je zatim pošlo da razgledaju Varoš. Dok se Bara 
divila velikim i ogromnim kućama, kojih je bilo 
nekoliko u središtu i asfaltu pred njima, na Duku 
sve to nije učinilo nikakav dojam. On je utučen 
od stida tapkao iza roditelja. Bakandže su mu 
nesmiljeno lupale po asfaltu, dok drugi stu- 
paju tiho po njemu. Dijete je osjećalo, da je on i 
dalje ostao prnjavorski nespretni dječak, koji se 
onomadne onako osramotio pred financima. Sretali 

su razne ljude, koji se nijesu obazirali na njih, ali 
se Duki činilo, da njegove bakandže toliko lupaju, 
da ih svatko čuje, te da njih troje svatko promatra 
i njega gleda kao čudovište. 

Bari su pobudili pažnju stupovi oblijepljeni 
većim i manjim papirima i slikama, na koje su 
gotovo na svakom uglu naišli. Pitala je muža, što 
su ti stupovi, no kod njih je prestalo i Bartolovo 
znanje. Bili su stupovi za plakate. 

— Vidio sam ja tako što, kad sam bio u voj- j 
ništvu, — reče i zagleda se na jednom takvom stupu 
u veliku sliku, koja je prikazivala muškarca do po- ] 
jasa, a na kojoj se nečemu očito začudio. 

— Stanite tu i gledajte, — kaže svojima i po- 
lako obiđe stup ne skidajući očiju sa slike. Kad je 
bio na drugoj strani upita ih, da li slika gleda u 
njih. Potvrdiše mu, a onda i njih dvoje pođe na 
jednak način na drugu stranu. Sve je troje sada 
ustanovilo, da slika uvijek gleda u čovjeka i da 
ga prati očima, kad je obilazi. To im bijaše čudo 
neviđeno i tajna, koje nijesu znali rastumačiti. 
Postajali su još neko vrijeme kod stupa, a dotle 
je Đuko pročitao na jednom plakatu, da se daje 
predstava u »kazalištu sa živim slikama«. Bila je 
reklama za putujući kino, koji je u ono vrijeme 
bilo velika novost. Upita oca, što je to. Kao voj- ] 
nik bio je Bartol u »tiatru«, oa je znao, što je kaza- 
lište, ali tamo nijesu bile slike, nego su predstavljali 
živi ljudi. Zamislio se, pa rekne sinu : 

— To ti je nekako kao »napuniti miuri« (na- 
puhnuti mjehuri). 

Dječja je radoznalost odagnala Duki sve tmurne 
i neugodne misli, koje su ga isprva obuzimale, i pro- 
budila mu želju u jednu ruku, da vidi to kazalište sa 
živim slikama, a u drugu da otkrije tajnu slike, koja 
prati čovjeka očima. To su izumili učeni ljudi, do- 
umljivao se Đuko, a tko hoće da bude učen, mora 
svršiti gimnaziju. Ta ga je misao konačno sasvim 
sprijateljila, da ostane u gradu i da polazi velike 
škole. Basajući gradom njih troje su primijetili, da 

68 




su sporednom ulicom došli do Fanina stana. Uđu 
u dvorište, a prije nego su došli do zgrade u dnu, 
začuju za sobom poznat glas. 

— Vicematurant. . . Vicematurant. . ., — vi- 
kao je iza njih Branko. On je došao vlakom i odmah 
išao, da položi svoj popravak, a da Fana nije ni 
znala, da je došao. Izašla je pred njih, a na njoj se 
vidjelo, da je ostavila posao, koji ju je svu bio obuzeo. 

Noću su se strpali kud tko na počinak, a Fana 
je rekla, da će nešto još svršiti u kuhinji. Ujutro 
se vidjelo na n oj, da je malo spavala, ako je uopće 
i bila prilegla. Bijaše sva iznurena, a silna je umor- 
nost izbijala iz nje sve. 

— Zašto se tako ubijate? — pitala je Bara 
sućutno shvativši, da je cijelu noć radila. 

— Živjet se mora, a mušterija hoće da na vrije- 
me svoje ima, — bio je kratak odgovor njen. Bari 
se sažalila, pa ju je sada gledala drugačijim očima 
nego ono u Japagama. Vidjela je u njoj patnicu, 
kakva je i ona sama bila, pa je samo malo trebalo, 
da obje žene nastave s iskrenim razgovorom, iz 
kojega je Bara doznala Fanin život. Muž joj je bio 
privatni namještenik i lijepo je zarađivao, a ženi 
je svojoj kupovao dragocjenosti, kadgod je imao 
više novaca. Kad je umro, ostala je ona bez sred- 
stava, pa se sada kini i muči šivanjem i držanjem 
đaka, da sastavi kraj s krajem. Nije joj, dakako, 
rekla, što za nju znači svakogodišnje dolaženje u 
Japage. Naučna nekada na bolji život, od kojega 
sada nije ništa imala, jedva bi dočekala, da tih de- 
set do četrnaest dana pobjegne iz svoga tereta. 
Susjedi su znali, da ima »posjed« negdje na selu, 
i da tamo ide svake godine na »ljetovanje«. Nekada 
se lijepo oblačila, a imala je i volje za to već kao 
Ženska, a pogotovu što je znala, kako se treba obući, 
kad radi za otmjene gospođe. Dok je u Varoši bila 
samo »Frau Fany«, švelja, u Po vir ju i Japagama 
je bila »milostivna«. Prirođenoj je ženskoj taštini 
to godilo, pa je htjela na selu da pokaže i 

svoje »bogatstvo« i svoju otmjenost, jer u gradu 
nije mogla. 

Dugo je trajao taj razgovor između tih dviju 
žena, a Bartol je mislio, da krene po hladovini. 
Teda negda, kad je sunce odskočilo, došao je i 
rastanak. Bartol i Bara izljubile svoje dijete i sje- 
doše u kola. Raznježena teta Fana razgovorom 
s Barom, privukla je Duku sebi, milovala ga po 
glavi i tješila Baru, da će mu biti kao majka. Kad 
su kola izašla ispred kuće, ustavio ih je Bartol na 
ulici i bičem zovnuo Duku, kao da mu je imao 
nešto reći 

— Svaki ćeš dan imati »friškevine«, pa čuvaj 
to ! — bilo je sve, što je otac htio reći sinu. Šicnuo 
je bičem, konji se makoše, a Bara pruži ruku iz 
kola Duki. 

Pritrči joj, ona mu gurne u šake dugoljast zamo- 
tak u novom otarčiću i više mu šapnula, nego rekla : 

— Spremi to pod jastuk!... — Kad su kola 
već zadroncala, još se okrenula i doviknula mu : 
— Budi pošten i Boga ne zaboravi 1 

Zadnje su joj se riječi izgubile u plaču. . . . 
Đuko je gledao za kolima, iza kojih se stvarao ob- 
lak prašine, pa bi plakao, ah sve mu se činilo, što 
je ta dva dana doživio, kao san, kao da nije istina. 
Gledajući za kolima, koja su mu roditelje odvezla, 
stiskao je zamotak, u kojemu je bilo nešto tvrdo 
i dugoljasto. Zovnuo ga mek Fanin glas, ah prije 
nego je do nje došao, odmotao je otarčić i u njemu 
našao svetu Marijansku svijeću. 


XVIII. 

Cijelog puta do Povirja mučio je Bartola onaj 
novac, što ga je platio za upisninu. Smislio je, da 
se navrati bilježniku po svjedodžbu siromaštva, ali 
žurilo mu se doma, pa je stao pred starčevom 
kućom, da ga zamoli, neka za njega obavi taj po- 
sao, Čiča Marijan, sada već pravi djed, dočekao 

ga gologlav na stubama ispod četiri stupa pod nad- 
krovkom, pa mu je već s praga vikao : 

— Pmjavorac, pravi prnjavorac 1 

Bartol bijaše u neprilici, jer je znao, kuda 
šibaju starčeve riječi. Kad su se domaći skupih oko 
kola, došao je k njima i čiča Marijan ne prestajući 
sa započetim : 

— Voziš dijete u tuđ svijet, a kod djedove 
kuće nijesi ni stao, kao da od mene ne bi ništa 
dobilo. 

Bartol se činio, kao da ne sluša starca, pa od>- 
govara na upite svojih šurjaka i njihovih žena, 
a kad je spomenuo svjedodžbu, rekne mu stari : 

— Da si se za vremena javio, sve bi bilo uređeno, 
prnjavorče, — te kao uvrijeđen ode u kuću. 

Bartol se pokunjio, pa kad su ga zvali, da 
skrene pred kuću, nije se dao sklonuti i od stida, 
što nije došao, da se dijete oprosti s djedom i s 
ujacima, i što je htio, da ga što prije vide Japage, 
kako se vraća bez Duke. 

On pak ostavši bez svojih isprva se tuđio, 
kao što se tuđi svako dijete, kad ostane među stra- 
nima, ah lijep Fanin postupak i Hinkov doskora 
ga »ušokšariše«. Koji puta je htio plakati, no bilo 
ga stid, a graničarska narav u njemu znala je da 
bude jaka. Prva dva tri dana mu prođoše jako brzo. 
Sve mu bijaše novo i neobično, sve ga je zanimalo, 
a ni u čemu nije htio da zaostane za drugima. Osim 
Branka i njega imala je teta Fana još dva đaka, 
koji su tih dana također došli : Srijemac dugi Joza, 
»Ripa«, kako su ga u kući zvali, trećoškolac vječno 
nasmijan i spreman na svaku šalu, te Mirko, drugo- 
školac učiteljev sin također iz Srijema, ljepušast 
dječak, koji je od prvoga časa okupio Duku. Bijaše 
mu hjepo s njima, pa je brzo zaboravio žalost, 
koja ga je bila prvog dana obuzela. 

Fabo, je došao tek peti dan iza njegova dolaska 
sa svjedodžbom siromaštva. K njemu ga je odveo 
Mirko i ostavio, da ne smeta braći u razgovoru, 
kako je rekao, a u istinu jer je imao svoje društvo. 

ioje je htio pohoditi. Fabo je Duku poveo u 
»Lenije« (gradsku šumicu). Morali su prijeći preko 
željeznoga mosta, koji se Duki iz daleka učinio, 
kao da je od žice, jedno čudovište kakva dotada 
nije nikada vidio. 

— Na čemu stoji taj most ? — pitao ga Fabo. 

— Na stupovima, — odgovori Đuko. 

— Na točkovima. . . Na malim, jakim točko- 
vima, — pouči ga bratić, — jer željezo se od topline 
rasteže i steže od zime. 

I to su izumila gospoda, došao je do nove spo- 
znaje Đuko, kao i sliku, što gleda u čovjeka i ka- 
zalište sa živim slikama. Iz Lenija su pošli dalje, da- 
leko na livade, ravne kao povirski utvaj, a malo povi- 
šene iznad Varoši. Fabo je imao loptu, pa su našli ne- 
kakva dva pruta, od kojih su načinili štapove i igrali 
se izbijanja masla iz rupe, kao što se igraju seoski 
dječaci s krčem. Doduše za tu je igru trebalo veće 
društvo, no njih dvojica su izumila novu igru, koja 
ih je zabavila isto tako, kao da ih je bilo dva tri puta 
toliko. Naigraše se do mile volje, a onda su sjeli 
pod drvo, da jedu kolača, kojih je donio Fabo. 

— I da nijesi nikome rekao, što smo se igrali, 
— zakruti Duki najozbiljnije Fabo, — jer bi nam 
se rugali, kao da su oni bolji od nas, a da nije selja- 
ka, sva bi ta gospoda pomrla od glada. 

Tu je istinu čuo Đuko tolikoput od svojih, 
ali joj ipak nekako nije vjerovao, pa rekne 5 

— Ali gospoda imaju novaca, pa mogu kupiti, 
što hoće. 

— A odakle im novac ? — upita Fabo i odmah 
odgovori, da pouči bratića : — od seljaka. On plaća 
porez i kupuje robu, pa od njega dobiva novac 
i gospodin i trgovac... Tako kaže moj djed Mika 
Suvarin, a tako kaže i kotarski predstojnik, pa ipak 
ne poštuje seljaka. 

Zavezla se oba dječaka u ozbiljne razgovore, 
a ozbiljnost, koliko su je smogle njihove mlade 
duše, obuzela je njihova dječja bića, pa su obojica 
napokon zašutjela kao od nekog nepoznatog tereta. 


— I živu kao marva, — nastavio je glasno 
poslije duže stanke Fabo svoj redoslijed misli, 
— prilaze k stolu kao svinje k valovu bez križanja 
i bez molitve, a mnogi bez Boga legnu i ustanu 
kao goveda. 

Ipak imaju seljaci pravo, zaključio je u sebi 
Đuko, kad se rastao s Fabom, koji mu je dao svoj 
kaput, da ne ide u Rokinom čohanom, jer bi mu se 
ugali. I cipele mu je htio dati, ali su mu bile velike. 


XIX. 

Obučen u taj kaput pošao je Đuko sjutradan 
s Mirkom i ostalim svojim sustanarima na zaziv 
D uha Svetoga sve u nekoj bojazni, kao da svatko 
zn a, da to nije njegov kaput. Skupili su se u velikoj 
dv orani, a kad je zvono zazvonilo, svrstaše se u dug 
re d i pođoše u crkvu. Putem se Đuko ogledavao, 
d a vidi »frajlice«, o kojima mu je onda Fabo govorio, 
ali ih nije .bilo. Mislio je, nije nedjelja, pa su u po- 
slu. Ali je pak opazio dva ženska stvorenja no samo 
s leđa, kako im se ugnuše s puta i pođoše trgom. 
Jedna je tanka i visoka u crnom, a djevojčica ?... 
Je li to ona lutka, koju je skobio na uglu kod Fa- 
nina stana ?. . . Ne zna, ne vidi joj lica, ali kudje- 
ljasta mu je kosa titravo sjala cijelo vrijeme u 
crkvi. 

Kad se đaci vratiše natrag u dvoranu, izgubio 
se Đuko u množini dječaka, koji su lamorili čeka- 
jući dugo, — on nije znao što. Đaka je bilo sigurno 
par stotina, a poredali se sami od sebe tako, da su 
naprijed uz podij, na kojemu je bio stol, bili manji, 
a dalje sve veći i viši sve do zadnjega zida, gdje 
su stajala gospoda maturanti od reda sve potpuni 
brkajlije. I dok su mlađi žamorili i žagorili, oni su 
stajali naslonjeni na zid i premećući se s noge na 
nogu ozbiljno razgovarali. 

Oni najednom zašutješe i uspraviše se, a kao na 
dani znak umukne žamor u cijeloj dvorani. Tamo 

se u pozadini nečujno otvoriše vrata, a kroz njih 
uđe visok starac u svečanom crnom odijelu s du- 
gom bradom gotovo do pojasa. Đaci se sami od sebe 
rastupe od pozadine sve do stola čelo dvorane, 
a stari gospodin dostojanstveno prođe kroz njih 
praćen grupom profesora u počasnoj daljini. Bio 
je to »velemožni gospodin« ravnatelj Leontije Geor- 
gijević, kako je Đuko kasnije doznao. 

Na njegovu pojavu kao da je strava zavladala 
svim srcima od malih dječaka sve do gospode ma- 
turanata, pa i profesora, koji za njim stupaju osim 
onog smeđeg, koji baca vedre smiješke i lijevo i desno. 
Stavši za stol počeka velemožni, dok se po podiju 
smjeste profesori. Zatim zaokruži blistavim okont 
ispod gustih obrva i trepavica po dvorani, a Đu- 
kino sitno biće zastrepi do najmanje žilice. Nakon 
toga stane ravnatelj u potpunoj tišini povećanoj 
ukočenim držanjem sve gospode profesora suhim 
glasom čitati disciplinske propise. Između snažnih 
brkova i jake brade kao da se usta nijesu otvarala, 
samo je brada slabo podrhtavala. Onako visok, 
dostojanstven, gusto obraštena lica, učinio se Duki 
kao neko nadprirodno biće, kao zakonodavac, koji 
sipa stroge propise, kojih se svatko mora držati. 
Jedva je razumio koju riječ, ali i one, kojih nije ra- 
zumio, djelovale su na njega kao oštre strijele iz 
suhih oblaka, iz kojih ne pada kiša. Kad je kasnije 
učio grčku mitologiju, predstavio si je Zeusa kao 
velemožnog svoga direktora Leontija Georgijevića. 
I kao što glavar grčkih bogova micanjem glave 
stvara zemljotrese, a iz ruku sipa munje na jadnu 
ljudsku djecu, tako i on potresa dušama ne samo 
đaka nego i gospode profesora. 

Đuko se sam sebi učinio tako sitnim, tako 
neznatnim i izgubljenim, da mu nije mogla doći 
u pamet ni jedna misao, jedino je osjećao, da od 
njega nikada ne će moći biti takva veličina, kakvu 
sada ima pred očima. 

Nakon disciplinskih propisa pročitao je rav- 
natelj jednakom dostojanstvenošću imena prvo- 

školaca određujući, koji će ići u A, a koji u B. Sme- 
teni Đuko nije čuo svoga imena, pa se pobojao, 
da nije upisan, jer nije donio svjedodžbu siro- 
maštva. I dok se nije još snašao, rastupili se opet 
đaci, a velemožni je s veleučenom gospodom veli- 
čanstveno napustio dvoranu. Opet zavlada žagor, 
a onda đaci gurajući se iza maturanata provale na 
hodnike. 

U tom metežu našao se uz Duku Fabo, koji 
ga je uveo u njegov razred, jer je bio čuo njegovo 
ime. Ni u razredu se Đuko nije mogao snaći, jer 
nikoga nije poznavao. Ostali su se dječaci smjestili 
po klupama i s punom su važnošću međusobno raz- 
govarali i jedan su drugog samosvijesno oslovlja- 
vali, da se upoznaju. Samo Đuko nije znao, kuda bi/ 
nego se stisnuo uza zid kod vrata i bojažljivo če- 
kao, što će biti. Dječaci najednom ustanu i obrate 
poglede k vratima. Ulazio je profesor, a Đuko pre- 
plašen prošapće otegnuto : »Hva-ljen I-su-s«, kako 
djeca pozdravljaju meštra u Japagama. Profesor 
se okrene i spazi Duku. 

— Što si se tu stisnuo, mali, — rekne mu; 
— Izvolite amo, — i vedrog smiješka povede ga 
do prve klupe. 

Prijazan profesorov glas ohrabri dijete, kojemu 
zamijeni dotada neprijatna čuvstva ugodan osje- 
ćaj. Odano i zahvalno pogleda profesora i prepozna 
u njemu opet onoga s lijepim brkovima s upisa: 


XX. 

I Mirko i Joza i Hinko, pače i sam Branko 
su zavidjeli Duki, što imade Luku — tako se 
zvao onaj smeđi profesor — za razrednika. Dijete 
se osjetilo sretnim, pa je sjutradan veselo pošlo u 
školu da stiče znanje. 

Prvi sat ih je razvedrio svojim smiješkom 
Luka, koji je imao kod njih latinski. Odmah iza 
molitve počeo je : 

— Latinski se govori jednako kao i hrvatski, 
mi kažemo žaba, a Latinci rana, mi kažemo ratar, 
a oni agricola. I piše se istim slovima, kojima i hr- 
vatski, samo malo drugačije. 

Riječi, koje im je rekao, napisao je odmah na 
ploču i upozorio ih na razlike u pisanju. 

Duki se učinilo, da je latinski najlakša stvar 
na svijetu, pa mu je bilo upravo krivo, što će uče- 
nje trajati osam godina, jer je vjerovao, da bi taj 
jezik mogao naučiti za godinu dana... 

Drugi sat je došao profesor, kojega Đuko do 
tada još nije vidio : nevisok, zdepast, svinutih 
nogu, kao da će sad kleknuti, a žut, žut u licu, 
žute kose i žutih nakostrušenih brkova, je'dino mu 
oči nijesu bile žute nego plavkaste kao voda u bez- 
bojnoj boci. Đaci su ga zvali „Mačak". Na ploču 
je objesio veliku sliku, na kojoj se mače umilja- 
valo oko mačke i cio se sat trudio, da nauči đake, 
kako izgleda mačka. Većini dječaka kao i Duki 
bijaše smiješno, što se taj čovjek toliko muči, da 
ih nauči ono, što znade svako malo dijete. 

Treći je sat opet došao Luka. Pročitali su neku 
basnu i prepričavši je cio sat. Duki se učinilo, da se 
u gimnaziji ne uči hrvatski više nego u Japagama. 
Iza sata je Đuko izašao za profesorom, kojega je 
bio Fabo već ustavio na hodniku. Đuko mu se 
približi, izvadi svjedodžbu, a srce mu tuklo. 

v — Molim, veleučeni (tako su ga naučili, da se 
kaže profesoru), donio sam svjedodžbu siromaštva, 
— rekne Luki, a glas mu je drhtao. 

— Ti si to, Đuro Budrović iz Japaga, — prija- 
zno će mu profesor. 

— Da, — pahne Đuko kao patak, kad ga iz- 
nenadiš. 

— ■ Poče kaj te me, dok se vratim, — rekne 
Luka i ode u direkciju. Kad mu je malo kasnije 
uručio razliku upisnine, rekne Fabo veselo Duki : 

— čuj, baja, idemo ti kupiti cipele. I pove- 
de ga u prvi dućan. 

Đuko je donio kući bakandže zamotane u papiru 
i oduševljeno je pričao Fani i svojim sustanarima, 
kako je bilo u školi. 


XXI. 

Po podne mu je Fana pokvarila veselje radi 
novih cipela, jer ih nije smio obuti, budući da je 
vrijeme^ bilo na kišu, pa je opet u bakandžama 
išao u školu. Do zvona su crni oblaci prekrili nebo 
i prve su debele kapi počele udarati o prozore. Brzo 
se zatim spustila gusta prva jesenska kiša, oštra 
i hladna, pa je i u razredu zahladilo. Dječaci su iz- 
gubili dopodnevno veselje, pa su poluglasno go- 
voreći promatrali guste mlazove, kako naglo kliz e 
po staklima, a sumornost ih je obuzela sve. 

Tromo su ustali, kad je ušao profesor. Naklo- 
nio im se i rekao, da sjednu, a nijesu se molili kao 
prije obuke dopodne. Bio je mlad, visok, gibak 
i u licu rumen, kao da se narumenio. Odijelo je na 
njemu bilo dotjerano i besprikorno, a iz rukava 
mu se isticale bijele okrugle manšete, za koje je 
Đuko držao, da su od porculana. Iz lijeve je virila 
svilena maramica, a lakovane su mu cipele im al e 
visoke petice kao u ženskih. Zapisavši u razred- 
nicu bez riječi ustane i bez riječi povuče kredom 
po ploči crtu odozgo do dolje. Zatim pogleda po 
djeci samodopadno kao čarobnjak na pozornici 
iza uspjela pokusa, te upita: 

— Učenici, (»u« je povikao visoko, a onda 
izgovarajući riječ spuštao glas, da se drugi »i« go- 
tovo nije ni čuo), kakva je to crta ? 

— Grbava ! — poviče Đuko na njegovo upre- 
paštenje, jer on bijaše uvjeren, da je približno 
ravna. U razredu zavlada veselost, a Đuko osjeti, 
da se smiješci njegovih drugova njega tiču. 

Profesor „Lutka” nacrta još jednu crtu, zatim 
drugu, treću i tek s petom bijaše konačno zadovoljan. 

Opet upita, kakva je to crta, a đaci povikaše, đa 
je ravna* Pobjedonosno uzme ravnalo i prisloni 
je uz tu crtu, — nije bila ravna* Profesor se raz- 
blažen okrene đacima i počne im govoriti pate- 
tično, kao da će držati politički govor pred mno- 
žinom naroda : 

— Učenici, vidite, da ravna crta nacrtana 
rukom nije ravna*** Ako hoćemo nacrtati ravnu 
liniju, potreban nam je ovaj aparat (zamahne 
visoko nad glavom velikim drvenim ravnalom), 
koji se zove*** 

— Ravnalo, — prekine ga Đuko, kojega je 
uzbudio smiješak drugova, pa se pred njima htio 
iskazati* 

— Lineal, — blagohotno ga ispravi profe- 
sor i sa sažalnim ga smiješkom pouči : — Učeniče, 
u školi se kaže svinuta crta, a ne grbava* Tako se 
govori na selu*** Izvolite doći k ploči* 

Đuko ga pogleda prezirno, jer je bio uvjeren, 
da će prostom rukom bolje nacrtati ravnu crtu 
od njega, ali profesor mu pruži ravnalo* Za nje- 
gove slabe i nerazvijene mišice bilo je ravnalo pre- 
teško, pa mu je pretezalo ruku, da je jedva uz 
profesorovu pomoć povukao jednu ravnu crtu* 
Potišten je došao na mjesto i pitao se, čemu to 
izvlačenje crta* Taj su posao radili cijeli sat* Sav 
mu se taj rad učinio besmislenim isto kao i priča- 
nje profesora prirodopisa o mački* Ako su i drugi 
predmeti takvi, zašto onda uopće ide-u gimnaziju? 
A što se zapravo uči u njoj ? 

Neuspjeh ga je posve utukao, a tmuran dan 
i vlaga, koja je prodrla u razred, još mu povećaše 
neraspoloženje* Obuzela ga nevoljkost, a u bez- 
razložnoj tuzi, koja je iza nje slijedila, nije krivio 
svome neuspjehu na ploči sebe i svoju slabost, 
nego je osjetio nepravedno neprijateljstvo prema 
profesoru, koji mu je ipak predano htio pomoći 
i pomogao mu* 

I zato drugi sat, kad je isti profesor opet do- 
šao na krasnopis, Đuko ga je pogledavao najprije 

neprijateljski, a onda s iskrenom zavišću* Dok su 
gusti mlazovi sve gušće tekli po prozorima i stva- 
rali sve veći mrak u razredu, a đačka pera čujno 
škripala po hrapavom papiru, sjedio je profesor 
za katedrom okrenuvši se prema prozoru* Ruke 
je složio ispod pojasa, a noge prebacio jednu preko 
druge i gledao čas u prozor zamućen kišom, čas — 
kao za promjenu — u kapice svojih lakovanih ci- 
pela* Đuko ga je pogledavao i mislio : nije nika- 
kva mudrost izvlačiti crte po ploči, a još manji 
je teret dosađivati se čekajući, da svrši krasno- 
pisni sat, pa ipak taj čovjek ima triput veću plaću 
(kako je čuo, da su plaćeni profesori) nego stari 
Martin, njegov meštar u Japagama* I dok uči- 
telj ima svaki dan školu osim četvrtka i nedjelje, 
profesori imaju tek nekoliko sati na tjedan, pa ipak 
beru toliku plaću*!** ♦ Đuko nije osjetio u tom ne- 
pravde, ali je ipak ćutio nekakav nesklad i bilo 
mu krivo, što taj profesor živeći lagano dobiva 
toliko mjesečno, koliko bi njegov otac jedva dobio, 
da sve svinje proda, i — zavidio je svome profe- 
soru* 

No ta zavist nije mu probudila želju, da on 
isto bude, što i taj profesor, nego sućut prema 
njegovima, koji su tamo daleko, sedam sati vožnje 
kolima u prnjavoru Japagama* Skretajući pogled 
s profesora na prozor da vidi, jenjava li kjša, u ma- 
šti mu je oko otišlo daleko na njihovo beskrajno 
ravno polje, na kojemu nema već davno kršća, 
a strnjak je ugazila stoka* Doba je oranja, zna 
Đuko, možda je danas i njegov otac orao* Do podne 
je išlo lijepo* Otac je idući brazdom fućkao, pa 
možda i pjevao, da mu vrijeme brže prođe* Mati 
mu je iza podne donijela objed* Sjeli su na uvra- 
tine, pomolili se i na tenani blagovali Božji bla- 
goslov* Pri tome su pretresali sve svoje brige, pa 
su sigurno i o njemu govorili, o njemu, svome 
Duki* Iza toga je mati otišla, a otac je malo pri- 
legao, dok se konji nahrane, onda ih je napojio 
i nastavio radom* 

Za objedom je mati sigurno naslutila, da bi 
moglo biti kiše, jer su noćas bile zvijezde guste. 
Otac se također istoga bojao, jer je sinoć sunce 
Tr ogir, ga oblak, ali je htio obaviti što više posla, 
a se tješio, da će se do večeri uzdržati kakvo ta- 
ve vrijeme. 

Kad su se iza podne svjesili oblaci, mirio je 
sebe, da će ih neki vjetrić, koji se tu i tamo 
zalijetavao, rastjerati. Nije htio vjerovati, da će 
biti kiše, ni kad su mu prve kapi udarile po vrućemu 
licu. Tek kad se spustio pljusak tamo u daljini, 
vidio je, da nema šale, ali još nije uvidio, da ga 
vjetar sa Save naglo goni, pa je požurivao konje, 
da do kiše ugrabi bar jednu ili dvije brazde. Istom 
kad je vjetar zavitlao pljuskom po nepreglednoj 
ravnici, nije se mogao više varati, ali tada bijaše 
već kasno, jer se gotovo istodobno kiša svalila 
na njega. Naglo se salila na nj, on je brže pognao 
konje, da se s njima nekud zakloni pod drvo, u 
šumu, dok prijeđe glavna ploha. Ali nije prešla, 
jer se izgubio vjetar, pa se mirna kiša složila i pada, 
pada sve gušća i hladnija, kao da ne misli prestati 
do sudnjega dana. Đukinom ocu ne preostaje ni- 
šta drugo nego upreći konje, utovariti plug i omi- 
ce, te se mokar do nesetne krpice na sebi dovesti 
doma ili na stan, već prema tome gdje je radio. 
Ali ni tada ne će biti još sve gotovo. Treba još is- 
preći konje, spremiti ih, namiriti, uvući kola u 
šupu, a tek onda će možda smjeti i on ući pod krov, 
ako ne bude morao ići po marvu. , . 

To je život Đukinog oca, — sasvim drugačiji 
nego toga profesora, koji od dosade zijeva, jer ga 
kiša i na san tjera... Mašta je djetetu izazivala 
misli i ono je shvatilo, zašto se seljaci rugaju go 
spodi, drže ih nečim nižim od sebe, a ipak bi svaki 
htio biti na njihovom mjestu. 

Slike su u mašti bile Duki toliko žive, a zadnja 
ga misao tako zauzela, da nije mogao paziti na pero, 
nego je prestao pisati zagledavši se nekud u ne- 
određen prostor. 

— Učeniče, pišite ! — opomene ga dremljivo 
profesor i kao sretan, što je u općoj dosadi imao 
opet malu promjenu. 

Đuko je zagrecao perom po papiru, ali ga mi- 
sli nijesu ostavile. Gdje je Roko ? — pitao se. U 
školi ! — brzo je sebi odgovorio. A sestre ? — 
nije bilo odgovora, nego ga mašta prenese tamo, 
gdje su sigurno one sada : na širokom utvaju ili na 
ispustu za marvom. S te se pomisli Đuko strese, 
kao da se izvukao iz hladne vode i bijaše neizre- 
civo sretan, što je tu u školi u suhom. Da je iza 
marve, isprva bi varao sam sebe kao i njegov otac, 
da ne će biti kiše. S prvim kapima bi se uznemirila 
stoka. Svraćao bi je i povraćao, dok ga ne bi po- 
klopio pljusak. Tada bi za njom otrčao na stan, 
a ako ne bi bilo nikoga od starijih tamo, morao bi 
najprije spremiti stoku kao otac konje, da može 
ući u koljebu i prokisao se ogrijati, ako bi slu- 
čajno bilo vatre. 

Na te živo predstavljene slike prožme Duku 
zima, kao da je na njemu promočeno odijelo, a 
zubi mu počnu cvokotati... Najednom se prene 
i spozna, gdje je, a toplina ga oblije po cijelom 
tijelu. . . 

XXII. 

Krepak san je izbrisao Duki i posljednje 
tragove jučerašnje tmurnosti u školi, pa je veseo 
pokupio knjige i pošao u gimnaziju radoznao, što 
će danas doživjeti. Međutim mu taj dan bijaše 
suđen za prve terete i prva razočaranja. 

Nakon zvona neprimjetno se pojavio iza ka- 
tedre dr. Krabbe, onaj bjelogrivi, kojega je Đuko 
vidio na upisu. Na licu mu nije bilo smiješka ni 
ljutine, a Dukom je prošla zima, kad mu se pogled 
sreo s njegovim očima. 

— Molite, — udostojao se reći, kad su đaci 
ušutjeli, a sam se nije prekrižio. Naklonom je 
djeci dao znak, da sjednu, a on je odmah počeo 

pisati na ploči šiljata (gotska) slova, koja su đaci 
morali prerisavati u svoje teke. Kad je prešao je- 
dan dio abecede, morali su đaci redom jedan po 
jedan dolaziti na ploču i pisati slova, koja bi on ka- 
zao. Gotovo nikome nijesu išla od ruke, no on ih je 
bez ikakva nestrpljenja svojim neobično mirnim 
i hladnim glasom upućivao. Usprkos toga do konca 
sata su đaci manje znali nego na početku. Iza 
zvona hladno im se naklonio i mirno izašao, 
kako je na početku sata ušao, a razredom zavladala 
neke vrste mala strava. Duki se učinilo, da ni- 
kada ne će naučiti njemački, koji je predavao d*. 
Krabbe, a gotica mu bila nedostiživo znanje, kako 
mu se nedostiživim učinio i položaj ravnatelja 
Leontija Georgijevića, onoga dana, kad ga je vidio 
u dvorani. 

Ni Lukina vedrina drugi sat na latinskom 
nije djecu mogla raspoložiti. Tek treći ih je sat 
privukla pojava nove osobe. Bio je kateheta. Dok 
im je tumačio prva pitanja katekizma, stupao 
je ispred prednjih klupa nesvi jesnom dostojanstve- j 
nošću, kao da je jedan kip crkvenih naučitelja 
sašao s velikog oltara i došao u razred. 

Za njegovog je sata vladao u razredu potpun 
mir, a promišljene i odmjerene njegove riječi nijesu 
zamarale, ali ni dopirale do dječjih srdaca i duša. Sto 
on kaže, primala su djeca onako, kako je rekao, 
ali nijesu doživljavala nikakvih posebnih pokreta 
ili čak potresa. Đuko se pitao, zašto im govori ono, 
što je svakome jasno, što je istina, da je ne treba 
posebno tumačiti ili o njoj uvjeravati. 

Ipak je Đuko za podrug dana nešto naučio 
u gimnaziji, premda te spoznaje nije još bio svije- 
stan. Osjetio je, da ljudi nijesu samo ili dobri ili 
zli, ili lijepi ili ružni, kako se ljudi na selu razli- 
kuju, nego da još ima osebina, po kojima se čo- 
vjek od čovjeka razlikuje. 

Kad je došao kući, odmah je počeo iz knjige 
precrtavati gotska slova i taj mu je posao koje- 
kako išao za rukom. Toliko se izmučio, da se nije 

ni obradovao govedini, koja je taj puta prvi puta 
došla u Faninoj kući na stol, a za koju su mu 
njegovi unaprijed zavidjeli, jer je seljaci pretposta- 
vljaju svakom drugom jelu. 

Ipak je s nekom pohlepom posegao za prvim 
komadom. Ali kad je prvi zalogaj toga mesa uzeo 
u usta, osjetio je do tada mu nepoznat tek i upravo 
odvratan miris, pa je odložio nož i vilicu, kako su 
ga naučili, da učini, ako ne će više da jede. 

— Što je ? — upitala ga teta Fana. 

— Ne mogu, — odgovori. 

Malko ga pogleda, jer mu nije mogla vjerovati, 
pa mu naloži, da jede. 

— Valjda nijesi grofovski sin, — rekla mu je 
uvredljivo, jer je sebe držala ne samo za dobru 
švelju, nego i za još bolju kuharicu. Dijete joj 
plačući otkrilo pravu istinu, a ona se uplašila, što 
će raditi, ako ne bude jeo govedine, jer je redovito 
kuha par puta preko tjedna. 

— Ne, ne ! Kod mene se mora sve jesti, — 
odlučno mu je rekla. — Moraš se na sve naučiti, 
kao što se i Joza naučio. 

Seljanče ju je silom jelo, ali nije dotada nikada 
ništa strašnijega doživjelo u svom kratkom vijeku. 
Najgore mu je bilo, što je znao, da će to jelo morati 
često jesti, a grozno mu razočaranje ispunilo dušu. 
On se toliko veselio »friškevini«, a ona je takva, 
da je čovjek gotovo ne može jesti. Uvidio je Đuko, 
da je taj »gospodski« život, o kojemu su mu to- 
liko bajali, drugačiji, nego što ga je on sebi zami- 
šljao i želio je, da se opet vrati u svoje Japage. 


XXIII. 

Inače „grad” i gradski život učiniše mu se 
strašno praznim, jednoličnim i bez promjene. Išao 
je u školu i iz škole. Kuće uvijek jednake, nekad 
ponešto jače, a nekad manje sive, već kakvo je bilo 
vrijeme. Igre, koje su katkad igrali, bile su uvijek 

jednake : »iz kola topa« ili »krpaj leđa«, obje 
loptom, a igrali su ih svi đaci sve do maturanata. 
Šetnje mu bijahu dosadne i nešto, čemu ni e shvaćao 
pravu svrhu. 

Dok je bio doma, svaki mu je dan donio ne- 
što novo, svaki dan mu je bio makar mali doživljaj. 
Sve ga je zanimalo, svemu se radovao, čudio ili 
se o nečemu uvjerio, ovdje ne bijaše ništa od svega 
toga. 

Tu prazninu donekle mu ispunjavahu neki 
predmeti ili bolje rekući pojedini profesori, a takav 
bijaše i „barba Frane”, profesor zemljopisa. Prosijedi 
čovječac, šiljate brade s osmero djece, znao je s 
đačićima razgovarati i volio je, da ga pitaju, pače 
da mu i protuslove. Kad je tumačio, da se zemlja 
okreće oko sunca, Đuko je samosvijesno pro- 
svjedovao, da to nije istina, jer bi onda morao 
biti »strašan zvuk«, kako mu je onda na putu u 
Varoš govorio otac. 

— Jest, — potvrdi barba Frane, — kad bi se. 
Zemlja okretala u zraku, ah zrak se zajedno s njom 
okreće u zrakopraznom prostoru. 

Na ove je riječi dobrog profesora splasnuo 
u Đukinim očima sav ugled njegovog oca i izgubila 
vrijednost mudrost sela, premda je još u duši bio 
uvjeren, da je onda vidio u daljini vatrene ljude. 

Njemu se najednom otvorio vidik u nepoznato. 
Vrijednost znanja, koje će istom steći, poskočilo je u 
njegovim očima, pa je osjetio, da učeni ljudi moraju 
znati više od neukih. Eto, njemu i njegovim roditelji- 
ma bijaše čudo neviđeno slika, koja te očima prati, 
kudgod kreneš, a Hinko mu je pokazao, da isto tako 
i svaka veća fotografija slijedi očima čovjeka. I 
žive slike nijesu nikakvi »napuniti miuri«, kako 
se osvjedočio jedne nedjelje po podne, nego ne- 
što drugo, a što, ne zna pravo ni Branko, ali ipak 
ima ljudi, koji znaju, što je to, jer inače ne bi mo- 
gli načiniti kazalište sa živim slikama. Đuko sada 
zna, da mora učiti, pa će konačno doznati sve, 
što hoće. I čovjek, kad kopa zdenac, ne dolazi 

odmah do vode, ah on zna, da je voda u zemlji 
i mora doći jednom do nje, treba samo kopati. 

Sa svim se predmetima sprijateljio, samo 
s njemačkim ne može. Kad ga čita, lomi mu se 
jezik, a ipak ga čita, čita, puno ga čita kod kuće, 
kako je u školi preporučio dr. Krabbe i muči še 
9 tim jezikom često do kasno u noć, a nikako ne 
može ući u njega. 

Boji se njemačkoga. I dok druge satove oče- 
kuje ili ravnodušno ili s vese’jem, pred njemač- 
kim strepi. Upoznavši za mjesec dana profe- 
sore uvidio je, da dr. Krabbe nije loš čovjek, pače 
je možda i dobar. On nikada ne kori đake, ne viče 
na njih, kao što znade« Lutka«, ah mu đaci ni ne 
daju povoda za to. Njegov suhi postupak s njima 
čini, da su pod njegovim satom mirni i, čovjek 
bi rekao, pokorni. 

On je pod svakim satom svakoga đaka bar 
nešto pitao, ah ih je svakog mjeseca sve još po- 
sebno ispitao. Kad je došao prvi puta Đuko na 
red, očekivao je profesor od njega rijedak odgovor, 
jer su profesori u zbornici govorili o njemu kao o 
posebnom talentu, ah se prevario. Đuko je dr- 
šćući došao pred katedru. Kad ga je ispitivao rije- 
či, znao ih je doduše sve, ah je odgovarao tiho i 
zastrašeno. Dr. Krabbe je ustanovio nesigurnost, 
pa da se nije radilo o dobrom učeniku, otjerao bi ga 
aa mjesto iza prvih pitanja. U profesorovom se 
glasu očitovalo neugodno iznenađenje, a Đuko 
je čuo u njemu porugu, pa se smeo, počeo se za- 
muckivati i buniti se, te sve slabije odgovarati. 
Inače h’adni dr. Krabbe nije mogao sakriti svoga 
razočaranja, a dijete se sve više bunilo, dok mu ko- 
načno nije jezik posve zatajio. Na sva je daljnja 
pitanja šut : o i bez misli piljio u njega na po 
otvoren : h usta uprvši svu svoju snagu, da ne 
padne od njegova prodirnog sada čak i mrkog 
pogleda 

To ga je naprezanje tohko zauzelo, da napo- 
kon nije pravo ni shvaćao, što mu govori profe- 

sor, koji mu je morao nakon više uzaludno po- 
stavljenih pitanja dva puta reći, da ide na mjesto. 
Đuko je bezvoljno uzeo svoj rječnik i u smete- 
nosti zaboravivši se nakloniti odvukao se prezavo 
u klupu, kao da će se cijela ogromna zgrada na nje- 
ga srozati. Dr. Krabbe je primijetio, da je Đuko 
bez pozdrava ostavio katedru, pa se uvrijedio, 
ušlo mu malo rumenila u blijedo lice, te se požu- 
rio, da zapiše u notes. Već je bio povukao crticu, 
da napiše pet (nedovoljan), ali znajući se svladati, 
velikodušno je izvuče na četiri (dovoljan) i po- 
kraj njega stavi još slovo »n«, što je značilo nepri- 
stojan. To je bio njegov sud o Duki. 

Strah od toga profesora Duki se za uvijek 
ustalio u duši. Iza sata nije ustao sa svoga mjesta, 
jer ga stid i klonulost toliko obuzeše, da nije 
znao ni kuda bi pogledao. Iza onog ručka s gove- 
dinom bijaše mu to najstrašniji događaj nje- 
gova školovanja te je jače stao žuditi za svojim 
Selom. 

XXIV. 

I dosadno je u gradu. Jesen odmiče, a ne osje- 
ćaš je, jedino što biva hladnije. U Japagama je sada 
svaki dan drugačiji, pa ako si u sobi, kad se sunce 
smiruje, ipak osjećaš, da njegovi posljednji traci 
drugačije titraju kroz cvijeće na prozoru, nego 
ikoji drugi dan, kad je zalazilo. Đuko se sjeća sve 
te raznolikosti, svih onih boja, koje mu ih je zapa- 
zilo oko, svih mirisa, koje je lanjske i prijašnjih 
godina u jeseni osjetio, svih vjetrića i njihovog 
bojažljivog ćarlijanja, koji naslućuju na kasnije 
velike jesenske oluje, pa se sam sebi čudi, da svega 
toga kao dijete nije opažao, nego ga je tek meš- 
tar u školi morao na to upozoriti. 

Ovdje su dani kakav jedan takav i drugi je- 
dino, što se jednoga diže više prašine na ulici, a 
drugoga manje. Ona je oštra, pa reže oči i pali grlo. 

a nema onog mirisa plodne zemlje, koji osjećaš, 
kad sjediš na vozu, a za kolima se diže lak 
oblačak meke prašine... Grad je izgubio za Duku 
svaki čar, pa kad se jednom do sita naplakao nad 
tužnom sudbinom Ivana Gnađe, i vidio, što je 
predstava i kazalište, izgubio je za njega grad i 
posljednju zanimivost. . . I nauk u školi nije mu 
ništa. Tu i tamo je naučio koju malenkost, adi i to 
kao da nije ništa novo. Sada zna, što je deklina- 
dja i konjugacija, no kakvo je to znanje ? Činilo 
mu se, da mnogo više trebaju znati seoska djeca. 
Goveda su n. pr. sva slična, razlikuju se doduše 
ponešto po veličini i po boji, ali kad se smiješaju 
u veliko stado, u kojemu je mnogo gotovo posve 
jednakih komada, ipak svaki dječak mora znati, 
da sam odluči svojih deset, dvadeset, a možda i 
više njih. Koje bi se gradsko dijete u tome sna- 
šlo, kad n. pr. ne razlikuje konja od magarca ? 
I jezika ta djeca ne znaju. Čisto mu je smiješno, 
kad im Luka mora rastumačiti pojedine riječi, 
da mogu razumjeti novu pripovijest. Sav mu se 
nauk u školi učinio nekako onako, kao kad bi se 
na selu našao neki mudrac, koji bi popisao u knjizi 
svoju stoku i svaki komad posebice opisao, a za- 
tim silio djecu, da to nauče. 

Prolazili su mu jednolični dani jedan za dru- 
gim i rijetko je kada što nova osjetio. Jedini su mu 
osjećaji bili strah od njemačkog sata i bojazan, 
ne će li opet biti za objed ili večeru kakvo jelo, kojeg; 
ne podnosi. Kad je osjetljivo zahladilo, pa su dje- 
čaci počeli nositi zimske kapute, morao je ići u 
školu u svojim bakandžama i u Rokinu kaputu, 
a sigurno bi nosio i svoje čičkave čarape, da ih Bara 
nije sa sobom odnijela. Dijete se stidilo i bivalo 
mu sve neprijatnije u školi. Drugovi mu se dodu- 
še nijesu rugali, ali debeli Emil, apotekarov sin 
pitao ga, što nije nijedan drugi učinio, zašto se 
drugačije ne oblači, a kad mu Đuko nije dao od- 
govora, nazvao ga »Šokcem« i taj je pridjevak 
ostao Duki kroz cijelu gimnaziju. 

Kad je proveo tri mjeseca u Varoši, počeo je 
Đuko brojiti dane, koji mu ostaju do Božića. Ra- 
dovao mu se nepritajenim veseljem, a snatrenje 

0 domu toliko ga obuzimalo, da nije mogao učiti 

1 što dalje sve manje. Dr. se Krabbe kod ispitiva- 
nja po razredu počeo mrčiti na Đukine odgovore, 
jer se dijete bilo već dosta dotjeralo u njemačkom, 
a sada je opazio, da je očito opet popustilo. I samo 
bojazan, da ne dobije opomenu za Božić, silila je 
Duku da uči taj predmet. Ali dok se mučio s njime, 
misao je njegova bila daleko od suhog i oporog 
jezika, pa je profesor bio opet u dvoumici, što da 
mu dade, kad ga je posljednjih dana škole pitao 
za ocjenu. Đuko ovaj puta nije bio svijestan, da 
je loše odgovorio, jer skora radost, koju će doživjeti, 
dala mu je života, pa je slobodno odgovarao, 
premda ga je dr. Krabbe neprestano ispravljao. 
Kad je Đuko i tu brigu smetnuo s vrata, predao 
se s punim srcem svojoj radosti. 

Veselje mu je pokvario Luka, kad ga je pozvao 
zadnji dan pred odlazak i blago ga prekorio, zašto 
ne uči njemački. Dijete umalo da nije palo na hod- 
niku od prepasti i izgubilo je svaku riječ. 

— Nije baš opasno, — tješio ga razrednik, 
— ima još dosta vremena do konca poljeća, a vi 
sada preko praznika učite. 


XXV. 

Iza podne pred Badnjak sjeli su đaci u vlak. 

Put nije dugo trajao, ali je do Po vir ja već do- 
jurio prvi zimski tračak zasićen vlagom zadnjih 
kišnih dana. Kad je vlak stao smanjivati brzinu, 
vidio je Đuko, gdje stoje jedna kola u kraj kalja- 
vog puta. Pod. pokrovcima objesili konji glave, 
kao da drijemlju. Učinili su mu se nekako poznati- 
ma, pa je pomislio, da su možda njihovi i nagla mu 
je radost provalila u srce. Na postaji je bilo ljudi, 
koji su došli pred svoje ili da putuju, ali dva je oka 

između mnogih lica dijete odmah prepoznalo, jer 
majčino oko, koje svoje dijete čeka, plamti sjajem, 
koji se zapaža. 

Kad je Đuko osjetio majčinu ruku oko svoga 
vrata i njen cjelov na svome licu, zaplakao bi, 
ali ne od žalosti niti od veselja, nego od milja, 
što je osjetio blizinu majčina srca, koje ga voli, 
ljubi i osjeća s njime. Neka dođe opomena iz nje- 
mačkoga, majka ga ne će grditi, ona će ga požaliti. 
Oca je poljubio u ruku, a on njega u čelo. Tri đaka 
su sjela odzada, a Đukini roditelji sprijeda. On bi 
volio sjediti između njih, a isto bi i Bara volila, ali 
Bartol je htio, da svatko vidi, koga on vozi i što 
je njegov sin. Radi toga nije požurio konje, jer je 
malo ljudi prolazilo selom, pa nije htio projuriti, 
nego neka Povirje dozna, tko prolazi selom i tko 
je u kolima. 

Nakon toploga vagona bijaše đacima hladno, 
ali Fabo i Branko svejedno su čavrljali, a Duki 
se učinile povirske kuće uprljane blatom i bijednima 
prema kućama u Varoši. Đuko pročitao preko puta 
dućana Franje Jude na Ćurčijinom gruntištu, nat- 
pis na velikoj ploči : Trgovina zemaljskim proiz- 
vodima i drvenom građom. 

Fabo bijaše ponosan, da njegovo selo ima i 
takvu trgovinu, a Bartol je đacima rekao, da je 
otvorena tek ove jeseni. Vlasnik joj je najstariji 
sin Franje Jude. 

— Oženio se kćerkom rođakinje pokojnog 
župnika, — dodao je svome izvještaju. 

— Zar je morala poći na tuđ zakon ? — uz- 
dahnula je Bara. 

— I kupila mu je trgovinu, — završio je Bar- 
tol ni ne primijetivši riječi svoje žene. 

»Tu je moj solferin«, pomisli Bara i bijaše joj 
teško. Đuko se sjetio sjetnog govora svoga djeda 
onda na slami, pa mu prođe neki drhtaj srcem, a 
pred oko mu dođe ono njemačko selo, na koje ga je 
upozorio otac, kad ga je vozio u gimnaziju. 

Gilfovi su ih svi dočekali nestrpljivo otvorene 
kapije, a s njima je bio i načelnik. Kad su ušli u 
sobu, oba su starca okupili Duku ispitujući ga, 
lralfft je u školi. Fabo im je doduše bio bliži, barem 
djedu Miki, ali od Duke su se više nadali, a i nov 
je kao đak. Odgovarajući im na pitanja tresuljio 
se Đuko od hladnoće, pa ga načelnik prekori, što 
nije obukao »veliki kaput«. 

— Nemam ga, — zastiđen je prošaptao on. 

Oba se starca okomiše na Bartola, kad su do- 
znali, da mu sin ide ovako obučen. 

— Ili jesi, ili nijesi, — strogo će na njega čiča 
Marijan. — Kad si ga dao od sebe, ne postiđuj ni 
sebe ni nas. 

— Nek mi ovakav ne dolazi u svatove, — 
rekne djed Mika Suvarin, kojemu će se za poklade 
oženiti prvi unuk, pa je sada htio i Bartolove pri- 
praviti, da dođu na pir. 

Đukini ujaci i ujne nijesu također štedili sa 
savjetima, a Bara je zagrlila svoje dijete i izvela 
ga. Bartol je isto izašao, jer mu bijaše strašno ne- 
prilično, pa je nalazio mnogo izgovora, da ne 
ostane sa svojima na večeri. 

Noć je brzo pala, a mrak povećan maglom 
zastr’o je sve predmete uz put do Japaga. Đuko 
je tek nazirao obrise drveća i ograda, a put mu 
se učinio dugim, premda je Bartol neprestano po- 
žurivao konje, koji su stalno pokasivali. Nije pravo 
ni opazio, kad su došli u njegovo rodno mjesto, 
jer se u mraku jedva vidjelo. Tek kad je 
Bartol skrenuo kućama, primijetio ih je, ali mu 
se učiniše bjednijima i jadnijima od prvih 
kuća u Povirju i osim toga kao da su bez reda po - 
Zapadale u blatu, premda su bile u jednom nizu. 

Kad se našao konačno u toploj sobi, sva su 
djeca navalila na njega, nekoliko ga puta iz- 
ljubila, a sitnicama, koje im je donio, nijesu se 
mogli dovoljno nadiviti. Pitanjima, a isto tako 

i izvještajima, kako je kod kuće bilo za njegova 
odsuća, nije bilo ni kraja ni konca, pa Babura nije 
dospjela ni do riječi. Ona bi samo pomilovala Duku, 
kad je do njega od djece došla i govorila : 

— Lijep si mi, Đuko. . . Lijep si mi, Đuko. 


XXVI. 

Božić kao Božić, veseo i radostan svima i 
Đuko bi mu se radovao, da se nije bojao opomene 
iz njemačkoga. 

Opomena nije došla, pa bi i Đuko mogao biti 
veseo, ali kad ti nešto pomuti veselje, onda se ono 
ne može više povratiti u svoj svojoj potpunosti. 
U nedjelju između Božića i nove godine, skupili 
se ljudi u Bartolovoj kući. Ispitivali su Duku, 
što uči u gimnaziji. Što da im rekne ? Počeo 
im je nešto pričati iz prirodopisa, ali to ih nije 
zanimalo. Da im govori o crtama, koje »Lutka« 
izvlači na ploči i priča im o njima zanosno, 
kao da o tom ovisi sudbina svijeta? Ili da im govori 

0 gramatici, o deklinaciji, o padežima, o konjuga- 
ciji ? ; — sam je sebi bio smiješan na tu pomisao. 
Nekoji su ga gledali s nepovjerenjem, nekoji s pre- 
korom. Iz neprilike ga je izvukao čiča Jako, koji 
se našao s ljudima. 

— Pustite vi njega, — mudro će ljudima on. 
— Kad bi vama opančar rekao, kako učinja kožu 

1 što sve treba, da se načini dobar opanak, bi li vi 
došli k njemu, da se obujete ? ! . . . Pa kad u prolje- 
će^ nađeš pod drvetom gljive đurđevke, pokupit 
ćeš ih, ali nikom ne ćeš odati mjesto. 

— Tako je... Tako je... — potvrdili mu 
ljudi i prestali s ispitivanjem, a Đuko se sam naj- 
ozbiljnije pitao, što zapravo uči u gimnaziji i nije 
mogao sam sebi odgovoriti. On se tek nada, da će 
nekada nešto znati, ali se ipak pita, zar zaista. 
Sav onaj njegov rad učinio mu se beskorisnim, te 
je zaželio, da ostane doma. Toga ne smije reći 

ocu, jer Bartol je tako ponosan, što mu je sin 
mlađi gospodin. Kočoperio se među ljudima. Nu- 
dio im pića i sve s njima govorio kao s visoka. 
Nijesu mu ništa zamjeravali, jer bi svaki od njih 
takav bio, da mu je ovakva sreća u dio pala. Pa i 
skromna Bara nekako je nadigla glavu onako ne- 
kako kao baba Anka Suvarina. Govori sa ženama 
pr> svom običaju srdačno, ali sve nekako kao da im 
ne će sve da kaže, kao da još ima nešto, što sadr- 
žaje za sebe. 

Kad su Budrovi ostali sami, privukla je Ba- 
bura Duku k sebi i u pola ga glasa upitala : 

— A, je li, Đuko, kako se pravi kiša ? 

— To ne mogu judi, — odgovori joj začu- 
đeno dijete. 

— Znaš ti, samo ne ćeš da kažeš, — rekne 
mu ona ne vjerujući. 

— To se uči tek u trinaestoj školi, — pouči 
je znalačk Bartol. 

Đuko se začudi očevoj riječi više, nego stari- 
činom pitanju i tad je po prvi puta jasno osjetio, 
da je zapao među dva svijeta, a on zapravo ne spada 
ni u jedan ni u drugi. 

Oca je samo pogledao saža’nom blagohot- 
nošću sl'čno, kao što je njegova mati pogle- 
davala žene razgovarajući s njima i mislio je, da 
oca razumije. Njegovo je shvaćanje sasvim druga- 
čije nego shvaćanje 1 udi u gradu, pa radi toga 
mu nije zamjerio, što mu iza Božića u Varoši nije 
kupio novo odijelo. Došao je s njime, da ga »po- 
novi«, pa ga e odveo do staretinara i zaodjeo ga 
od glave do pete, šta više kupio mu i zim ki kaput, 
dakako sve ponošeno i staro. 

U Suvarine svatove nije išao, jer je bio svije- 
stan, da za nj h nije bio obučen, ali ne bi ga oni 
ni veselili. Zašto ? Opet se nije pitao, jer dolaskom 
u grad prestala su sva pitanja i ona, koja su ga nekad 
kao dijete znala toliko zauzeti i sva druga. Povu- 
kao ga je nov život i svega ga toliko obuzeo, da pod 

njegovim teretom zaista nije mogao ni imao kada 
da pod gne glavu. 

Ni ljudi ga nijesu više zanimali. Prvih je 
dana radoznalo promatrao lica, koja su se pojavlji- 
vala na dvorištu iz drugih stanova. Prvu je upoznao 
»gna Frau Amalie«, vlasnicu kuće, inače udovu 
iza višeg činovnika. Ona bi na prvoga u mjesecu 
sama došla po stanarinu i prosjedila koje vrijeme 
kod tete Fane. Svaka njena riječ i kretnja 
odavala bi ljubeznu blagonaklonost svojstvenu 
nekadašnjim milostivim gospođama. Đuko bi je 
promatrao i bila bi mu smiješna, da cijela njena 
pojava ni e ulijevala u čovjeka poštovanje, 

Fana je i o drugo i ženi u dvorištu govorila s uva- 
žavanjem. To je bila »Froni - pezl«, žena radnika 
»feter Johana«, kojih je soba i kuhinja bila pod 
istim krovom, pod kojim i Fanin stan. Njihov pri- 
hod nije bio zavidan, ali njih dvoje bijahu dobro 
obučeni, dobro su se hranili, a i imali su ušteđena 
novca i rado su pri ticali Fani u pomoć malim 
zajmovima u slučaju potrebe. 

Iza tih upoznavanja bio je Đukin život pust 
t prazan kako prije Božića tako i poslije njega: 
škola, nauk, nauk škola i ništa više. Već se naučio 
na neprijatna jela kao i na neugodne sate doktora 
Krabbea, pa ni jedno ni drugo nije više sa strahom 
očekivao. 

Jednoličnost života u Faninoj kući oživljavao 
je od vremena do vremena Joza Ripa svojim ša- 
lama, na koje se nitko nije mogao ljutiti. Kad je 
zahladilo, preselio se gotovo sasvim k Froni-pezl 
čineći joj društvo u toploj kuhinji, dok mu se 
jednom nije strašno zamjerila. Nestao joj bio veliki 
kuhinjski nož, pa je obijedila Jozu, da joj ga je uzeo. 

Svršilo se tako, da joj je Joza kup o novi nož, 
a kad joj ga je dodnio, podmjestio joj je u sobi 
iza ormara bočicu, u kojoj se razvijao sumporni 
vodik. Noću su đaci čuli iz svoje sobe kroz zid, 
kako Johan i njegova žena nešto malo odviše gla- 
sno raspravljaju. Pobojali su se nagle bolesti ili 

kakve druge nenadane nesreće, pa su htjeli poći 
da vide, što je, ali ih je Joza zadržao. Sjutradan 
su doznali, da su njih dvoje najprije istjerali mačku 
iz svoga stana, onda ga temeljito pregledali, a kad 
nijesu ništa sumljiva našli, pobacali su sva jaja 
na dvorište. Ni to nije pomoglo, pa su se feter 
Johan i Froni-pezl zračili tri dana i danju i noću 
držeći za najljuće zime otvorena vrata i sve pro- 
zore. Kad je Froni-pezl našla svoj izgubljeni nož 
i donijela Jozi njegov ispričavajući mu se na naj- 
različitije načine, otkrio je on tajnu svojim su- 
stanarima. 


XXVII. 

Proljeće je Đuko osjetio po tome, što je morao 
po bljuzgavici ići opet u školu u svojim bakandza- 
ma, da pričuva nove cipele. Za uskrsne je praznike 
došao pred njega na stanicu u Povirje sam Bartol, 
a zašto nije došla i mati, doznao je Đuko kasnije. 
Obradovao se svome ocu, ali možda više proljeću. 
Još za vidna su se dovezli u Japage, a kad je Đuko 
zagazio u bakandžama u »svoje rođeno« blato, 
obuzela ga neopisiva radost. Stao je i punim plu- 
ćima udahnuo zraka, u kojemu se osjećao miris 
vlažne zemlje, trave, koja se kreće, i snijega, kojega 
je nestalo, odnosno kojega nestaje, ako ga se još 
sačuvalo iza zgrada i ograda, kamo su ga zapuši 
zimus naslagali u debele naslage. Stao Đuko i 
duboko diše i pušta, da mu miluju lice hladni 
i mlaki vjetrići, koji ćarlijaju pred predvečerje 
ne dajući mjesta jedni drugima. Zima je još 
tu, ne da se suncu na smiraju, ali ono joj prkosi, 
pa zahodeći šalje još po koju toplu zraku, da je 
uznemiri. Ona doduše uzmiče preko dana pred njim, 
ali sada trzajima nadvladanoga još pokušava da po- 
kaže svoju moć, koje doduše nestaje. Nes vi jesno osje- 
ća to Đuko i čini mu se, kao da u daljini čuje neke 
glasove. Kakve ?. . Na Viru se preko dana krenuo 
led, pa je pucao i voda je bacala komade jedan na 

dtrugi, a sada se smiruju, pucanje leda postaje sla- 
bije, voda se pomalo smrzava nastojeći da opet 
stvori leden pokrov preko sebe. Nije to led, što puca, 
zna on, nego u prirodi nastoji zima nadjačati top- 
linu, koja će za koji dan neminovno doći. 

Veseli se Đuko, ne njoj, nego svemu, što sada 
jest, jer je tako lijepo i zanimivo, pa gotovo ni ne 
primjećuje, da mu nema majke. Ona nije izašla 
pred njega, a svi su se drugi okupili oko kala. Se- 
stre i brat vješaju se po njemu kao i ono, kad je 
došao za Božić. Ljubi ih Đuko i kad je oko slučajno 
bacio na prozor, opazio je majku iza stakla, kako 
mu se milo i slatko smiješi. Zašto ona nije izaš- 
la ? — pita se i mozgom mu sjekne, možda je 
bolesna. Poleti u sobu. Majka sjedi na stolcu 
uz prozor i raširenih ga ruku dočekuje. Obujmila 
ga je cijelim tijelom, a lice mu je posula suzama 
radosnicama. 

— Majko ! — kliknuo je Đuko, zagrlio je i 
svoje lice prislonuo uz njezino. Tako mu je ugodno 
i toplo u njenom zagrljaju. Miluje ju po licu, po 
kosi, — rukom joj je nehotice s tepao maramu, pa 
joj se kroz šamiju sapeti pramovi ovjesili uz zati- 
ljak kao dobar roj. Pase svoje oči na njoj : dobro 
izgleda, ali kao da mu je poružnila. Zašto ? — 
pita se... Doznat ćeš, Đuko, ne budi nestrpljiv. 

Lijepo je Đuko proveo Uskrs kod kuće, bolje 
nego Božić, jer se nije bojao opomene. I s pono- 
som je čekao, da se svrši godina, pa da donese 
kući odliku. Bila bi i prvo poljeće, ali je iz nje- 
mačkog imao dovoljno. Drugo poljeće ne će biti 
tako, siguran je Đuko i zato se unaprijed veseli 
kraju školske godine, ali do tada je još daleko, jer 
je tek Uskrs. Kako li će se onda njegova majka 
veseliti i biti ponosna s njime. 

Ali što je sada s njome ?. . . Je li bolesna ?. . , 
Svi su s njome vrlo obzirni, svi je paze i ne mora 
ići na posao, premda se već pomalo počima raditi 
u vrtu. . . Što je s njome, pitao bi Đuko, ali koga?. . . 

Otac kao da bi mu nešto rekao, no ne govori mu, 
a Đuko bi htio znati... Doznao je tek zadnji dan, 
što je bio kod kuće. Šapnula mu je vragoljasta 
Stana, da će majka imati seku ili baju. Na tu se 
vijest zastidio Đuko za svoju majku, ali samo jedan 
tren, a onda je odmah bio ponosan na nju. Spo- 
znao je naime, da njegova mati nije kao druge žene, 
kao n. pr. njegova ujna Gena, koja ima samo Fabu. 
Njegova je majka, prava mati, majka, koja je nji- 
ma svima život dala, koja ima veliko srce, da ih 
može sve voli ti. 

To ga spoznanje napunilo ponosom na svoju 
majku i ljubavlju prema njoj. Ljubio ju je cio 
dan, grlio i milovao, kako se miluje malo 
dijete, a u sebi je govorio : »Čekaj, majčice, dok 
dođe konac godine, pa ti donesem svjedodžbu.« 
S tim se vratio u Varoš sretan, što će poslije Petrova 
•razveseliti svoju majku. 


XXVIII. 

Mjeseci su brzo prošli. Kuda su nestali i kako 
su nestali, nije osjećalo dijete, tek je na jednom 
bilo Vidovo. Još dva tjedna, pa će biti Petrovo, 
a sjutradan poslije njega dijelit će se svjedodžbe. 
Đuko se nije bojao, samo je strepio od njemač- 
kog. Kad je i taj predmet sretno prebrodio, bio je 
siguran za svoju odliku. Ali zadnji školski dan, 
kad je Đuko bio duhom već sav u Japagama, 
prozvao ga dr. Krabbe. Savjesni je profesor 
htio, da Đuko dobije siguran dobar. Dijete 
se gotovo obeznanilo, kad je čulo svoje ime, koje je dr, 
Krabbe pročitao iz svoga notesa. Odgovor mu nije bio 
nikakav. 

Dvije tri noći nije spavao. Prevaljivao se po 
postelji kao Bartol, njegov otac, kad je na vrat 
navalio prvi dug. Na Te Deum nije htio ići. Izgo- 
varao se glavom, ali Fana ga je gotovo otjerala 

Đuko je u crkvi mislio samo na to, kako će ne- 
kud pobjeći, samo da ne mora primiti svje- 
dodžbe. Kad izađu, on će polako šmugnuti, da ga 
ne primijete, a onda zamaći u susjednu uličicu. 
Zatim ?. . . dalje nije mislio, samo je čvrsto odlučio, 
da pobjegne. 

S tom je odlukom izašao iz crkve, a kada se 
obazreo, da umakne, nemoćan je stao : pred đa- 
cima je iz crkve izašla ona mala djevojčica s vuna- 
stom kosom, koju je prvi puta vidio pred Faninim 
stanom, kad ga je otac dovezao u Varoš. Ona je 
sa svojom pratilicom pošla na trg, a onda su sta- 
zom njih dvije išle prema gimnaziji. Mala je pu- 
nim licem bila okrenuta prema đacima, a Duki 
se činilo, da baš njega promatra. Kao da ga je 
privukao magnet, krenuo je i nesvijesno išao s os- 
talim đacima sve do zgrade. Nešto ga vuklo, da 
bježi, ali druga ga sila privlačila k sebi, a djelova- 
nje jednoga i drugoga dovelo ga do škole. 

U razredu je Đuko strep o na sramotu, koju će 
doživjeti. Sigurno će dobiti drugi red iz njemačko- 
ga. Zašto bi ga inače dr. Krabbe pitao ? — umovalo 
je dijete. Nestalo mu krvi s lica i sline iz ustiju 
Drugovi su mu bučili i pravili planove za ferije 
samo je on šutio. Debeli se Emil unaprijed rugao 
svome nedovoljnom iz matematike, ali što je to 
njemu, on će ga već popraviti. Đuko ga nije shva- 
ćao. Kome može biti svejedno, kako će proći ? ! 
Ni vedar Lukin smiješak, kad je ovaj svečano 
ušao sa svjedodžbama, nije ga utalož o. 

Dok je razrednik dijelio svjedodžbe i ; zvješ- 
taje, drhtao je Đuko po cijelom tijelu, kao da oče- 
kuje strašan udarac ravno u glavu. Njegove dru- 
gove nije toliko zanimala svjedodžba, koliko iz- 
vještaj. Čim su ga prvi dobili, otvorili su ga i 
Đuko je vidio, kako prstom traže u njemu njegovo 
ime. Nije bilo debelo štampano. Gorčina mu zapela 
u grlu, a trepavice naglo zatrepetale, da obrišu 
vlagu, koja mu je prelila oči. »Drugi red !« — sjek- 

nulo mu mozgom, kad je vidio, da nije odlikaš, a 
stid ga i bol posve ovladaše. 

— Lijepa ti je svjedodžba, Đuko, — rekao 
mu je očinski blago Luka, kad je došao do njegove 
svjedodžbe primijetivši, da je dijete utučeno. Val 
radosti provali mu dušom, kad je vidio, da ima prvi 
red, a nije ga smetalo, što je među samim izvrsnima 
i vrlo dobrima bio jedan jedini dovoljan i to iz nje- 
mačkoga. 

Poletio je kući, da se svojima pohvali svjedodž- 
bom, koja je vrlo lijepa, jer tako kaže njegov do- 
bri razrednik. Kad ju je Fana pročitala, planula je 
gnjevom. 

— Kakav je čovjek, da ovakvu svjedodžbu 
kvari, — grmila je na dra Krabbea, pa se spremila, 
da ide s Đukinom svjedodžbom ravnatelju. Đuko 
se uplašio njene odluke gore, nego što se bojao 
popravka iz njemačkog, a Branko ju je jedva od- 
vratio, da ne ide. 

Tek u vlaku sjutradan pitao se Đuko, što će 
reći stari meštar na njegovu svjedodžbu ? 

Kako li će se razočarati u njemu, mislio je 
Đuko i nije se veselio, što ide kući. Pače nije pomi- 
šljao ni na svoju majku, ni na malu seku Maru, 
koja se tih dana rodila, kako ga je obavijestio otac 
kartom, koju je primio upravo, kad je polazio na 
vlak. 

Premda je bio posleni dan, ipak je Bartol iza- 
šao pred sina. Kad je iznio njegove zavežljaje iz 
vlaka, pitao ga, da h je sve svoje stvari pokupio 
i donio, a za svjedodžbu se uopće nije zanimao. 
Duki je to bilo drago, jer je mislio, da će tako pred 
svojima prokriomčariti onaj dovoljan. Putem im 
je ustavio kola načelnik i prvo mu je bilo, da je od 
Duke iskao »cajgnis«. 

— Baš iz njemačkoga, — rekao je razočarano 
vraćajući svjedodžbu, — a to ti je, sinko, najglav- 
nije. 

Nijedne pohvalne riječi nije imao za ostale 
Đukine ocjene. 

— Dođi za koji dan, pa ćemo poslati molbu 
xa stipendiju, — rekao je na rastanku, iza kako 
se malo razgovarao s Bartolom o gospodarskim 
poslovima. — Pokušat ćemo, možda će ipak ići. 

Đuko se uprepastio, jer, eto, radi toga njemač- 
koga možda će mu izmaći stipendija, a Bartol ga 
na načelnikove riječi bijesno pogledao i već za- 
mahnuo bičem, da ga ošine, ali ipak nije mogao 
na putu. Dijete je potišteno sjedilo uz oca bojeći 
se unaprijed onoga, što će biti u Japagama mi- 
sleći na one nemile batine, što ih je tolikoput od 
oca dobio u nježnoj, pače i u najnježnijoj svojoj 
dobi. Kola su stala pred župnim dvorom, jer je 
stric Lovra izrično zakrutio Bartolu, da mu dije- 
le s kolodvora dovede. Kao po trnju stupao je 
Đuko kroz župnikove sobe stideći se unaprijed 
njegovog prekora, koji će mu biti gori nego očeve 
batine, kojima, misli, da ne će izmaći. Drhtavom 
je rukom pružio svjedodžbu, a župnik je glasno 
čitao : 

— Vjeronauk izvrstan, hrvatski izvrstan, la- 
tinski izvrstan... Đuko, Đuko, baš si me razve- 
selio... Daj sjedi, — rekne župnik i potkuči mu 
stolicu. I Bartol je morao sjesti. 

— Čestitam, Bartole, i tebi. 

— Ta samo da nije onoga... — Bartol nije 
pravo znao, čemu je prigovorio načelnik. 

— Valjda ovaj dovoljan ? — pitao je župnik. . . 
— Ne može biti sve najbolje... Nijesu to Japage, 
nego gimnazija. . . Što bi ti još ?. . . Koji je đak 
u okolici bolji od njega ? ! 

Đuko se utaložio i pogledao oca, a na njegovom 
licu zatitralo nešto kao ponos. Dijete se posvema 
smirilo videći, da je i otac postao zadovoljan s nje- 
govom svjedodžbom, te je stalo promatrati oko 
sebe... Župnikove sobe nijesu bile kao sobe u gra- 
du. U tete je Fane sve ni gospodsko ni majstor- 
sko, gna Amalie ima pravi gospodski namještaj : 
na prozorima teški tanini zeleni zastori, kanape i 
stolice su presvučene baršunom iste boje, a poli- 

tirano se posoblje sja, da te je strah dotaći ga se. 
U njenim je sobama sve tako teško, mračno i za- 
gušljivo, a u župnikovom domu sve vedro, puno 
svijetla i prijatne topline. Prva mu je soba sva u 
zlatu, seljački vez ; druga sami ponjavci, koje 
djevojke i snaše nose u crkvu, da na njima kleče ; 
a treća sve u bijelom ručnom radu. U četvrtoj je 
pak, u kojoj župnik radi, od svega ponešto kao u 
kućaru bogate snaše, kojoj su baka i prababa mno- 
go toga ostavile. 

Gleda to Đuko i lijepo mu je u župni kovu 
domu, a on razgovara s njegovim ocem kao sta- 
riji s mlađim poučljivo, ali opet od srca i neprestano 
ga nutka rakijom. Kad je s njime sve izredao, 
okrenuo se Duki. 

— A ti, sine, — počeo je malo strogo, ali mu 
je ipak blagost titrala u glasu, — bit ćeš gospodin, 
ali nemoj da podigneš glavu od svoga oca, koji 
se za tebe troši i muči, nego nikad nemoj zabora- 
viti, da si otpao od opanka... Budi uvijek ono, 
što si i nemoj se ni pred kim stidjeti toga, jer gle- 
daj to oko sebe, to je sve naše i nijedan narod na 
svijetu nema tako što... Budi pravi narodni go- 
spodin, a ako ćeš mene poslušati, budi svećenik 
Božji, jer znaj, da nema veće sreće za čovjeka, 
nego služiti Bogu i narodu svome... Mi gospoda 
samo smo sluge naroda, jer po njemu smo, što smo 
i od njega živimo. 

Župnikove su riječi zvonile uvjerljivo, a Bar- 
tol je samo kimao glavom za znak, da mu odobrava. 


XXIX. 

Putem do Japaga raspreo je razgovor sa si- 
nom zadovoljan sam sa sobom i s njime, ali su mu 
ipak došle na pamet načelnikove riječi i pobojao 
se za stipendiju. Nije više pomišljao, da dijete tuče, 
ali što će biti, ako imovina odbije Đukinu molbu ? 

Ta ga misao nije nikako pustila, pa kad je 
došao u sobu, sio je na dasku uz peć kao osuđenik. 
Bara, koja je iza poroda još ležala, evala je od sre- 
će i pogledom punim milja milovala je svoga »Stu- 
denta«, koji je sio na rub postelje i u svojoj ruci dr- 
žao majčinu ruku. Pokazala mu je malu seku. 
Poljubio ju je i htio je držati, ali mati nije dopu- 
stila bojeći se, da je ne »prebije«, jer on ne zna dr- 
žati malo dijete. Babura je spremila najbolja jela, 
što ih je Đuko volio, i donijela na stol. 

Najednom se začuje, da su zalupila ulična 
vrata. Bartol ustane, da vidi, tko je došao i za čas 
se vrati sa starim meštrom. On kako na vrata, 
odmah će Duki : 

— No, kako je, školarče ? 

Đuko mu pruži svjedodžbu i nasloni se na 
zaklenicu majčina kreveta očekujući odgovor kao 
od načelnika. Martinovo se lice već kod prvih re- 
dova počelo sjati, a kad je pročitao svjedodžbu, 
pružio je ruku Duki, da mu čestita. 

— Takve ja još ni jesam imao u ruci, — ga- 
nuto je priznao. 

— Samo da nije onoga, — Bartol se gane, 
pa će opet kao kod župnika : 

— Nemoj tako, — okrene se njemu učitelj. 
— Bude godina, sve dobro, samo zob zakaže, pa 
si ipak sretan i ne možeš se nahvaliti, kako je sve 
urodilo. 

— Ali stipendije ne će dobiti. 

— Zašto ?.♦. I bilježnikov je Branko ima, a 
znaš, kakav je on đak. 

Bartola obuze raspoloženje. Tek sada je konačno 
uvidio, da je Đuko zaista lijepo prošao i u tom je 
času silno zavolio svoga sina, koji je prodičio Bu- 
drov rod. Stao ga milovati pred učiteljem i ne zna, 
što bi mu od dragosti učinio. 

Učitelj je došao da se oprosti, jer za dva dana 
seli iz Japaga. Skoro je trideset godina proveo 
u tom prnjavoru, a sada ide u mirovinu. Svoj je 
vijek proživio među ljudima, pa je išao od kuće 

do kuće, svagdje po malo prosjedio i koju pro- 
govorio. . . Od Budrovih mu se bilo teško rastati. 
Prijeđe preko praga i opet se vrati. Nije šala a« 
staroga meštra, jer Đuko je kruna njegova rada. 
Čut će se i znat će se, da ga je on učio. Privuče 
dijete k sebi, pomiluje ga i opet se vrati. 

Napokon je ipak otišao, da obreda ostale kuće; 

Japažani su ga odselili u njegovu »domovi- 
nu«, a novi je meštar došao vlakom. Bio je visok 
i tanak, kao da su ga rukama izvaljali kao božićnu 
svijeću. Mlad je još čovjek i tek nedavno oženjen. 

Đuko ga nije vidio, kad je došao, jer je morao 
odmah sjutradan za svinjama. Babura se protivila 
ali Bartol je računao, što će dijete bez posla, a su- 
stigli su veliki radovi u polju. Kušao se Đuko 
umiješati među ostale pastire, no oni kao da su 
ga izbjegavali. Kad dođe među njih, oni odmak 
prestanu sa svojim razgovorima. Đuko to opaža, 
pa mu je krivo i počeo ih se pomalo stidjeti. 
Nije on za njih, nijesu oni društvo za njega, spo- 
znao je Đuko. 

— Ipak se do pod konac tjedna nekako pomi- 
ješao s njima i oni su htjeli, da od njega što 3ta 
doznaju. Stari Adam, sluga »Vinaših«, jednom ga 
je na samu tajnovito zapitao, kojom se travom 
mogu otvarati brave. 

— Nema takve biljke, — otvoreno mu je rekao. 

— Znaš ti, ali ne ćeš da kažeš, — rekao mu on, 
kao ono Babura, kad ga je zapitala, kako se pravi 
kiša i ostavio ga s nepovjerenjem. 

Jednoga dana pred podne u drugom tjednu 
primijetio je Đuko, da se nešto utvaj uznemirio. 
Skupe se pastiri kod jednoga stada, nešto govore, 
onda se odijeli par njih i pođe do drugoga stada. 
Tako je to trajalo koje vrijeme, dok nijesu došli 
i do njega. Stari mu je sluga Adam već iz daleka 
Usplahireno vikao : 

— Dobio si »knjigu« (pismo). 

Jedna djevojčica bojažljivo je pristupila Duki, 
odmotala iz novog otarčića razglednicu predala. 

mu je i žurno otišla, kao da je obavila prevažan 
posao. Mirko je s'ao »ferijalnom đaku Đuri Budro- 
viću« pozdrav iz svoga sela. Pastiri, koji su dopratili 
djevojčicu, stali su i promatrali Duku začuđeno i 
gotovo uplašeno, jer je rijetko bilo, da je tkogod 
u Japagama dobio preko godine pismo, a još se 
nikad nije čulo, da je koga »knjiga« našla na utvaju. 
Nakon toga su se sasvim odbili od Duke i nikako 
se više nije mogao smiješati s njima. 

Tih je dana jedno veče došao na stan Jako, 
a kad dođe on, zna se, da je nešto važno. 

— Ne valja ti, brato, posao, — - počeo je pre- 
korno Bartolu. — Zaratio si ga za svinjama, pa sra- 
motiš i sebe i nas. 

Pokunjio se Bartol i nešto bi mu rekao, da se 
opravda, ali mu ne dolaze prave riječi na jezik. 

— Nije on više, što je bio i »knjiga« ga po 
čitavom utvaju traži, — nastavio mu Jako, a Bara 
mu šutke povlađuje, ali ne će ni riječi da rekne 
protiv svoga muža. 

Međutim to nije bilo glavno, radi čega je Jako 
došao, nego da donese poruku od načelnika, neka 
Đuko sa svjedodžbom dođe u Povirje. Treba slatć 
molbu za stipendiju. 


XXX. 

Đuko je morao ostati u Povirju, jer ga načel- 
nik nije pustio doma. Htio je, da bude njegov gost, 
ali Fabo nije dopustio jedva dočekavši, da ima 
nekoga uza se. Njegovi bi svi otišli na posao, a on 
bi sam ostao s djedom Marijanom. Nije to više 
bio onaj stari pogospodareni čiča Marijan, nego 
djed, kojega zemlja k sebi privlači. Tijelo mu se 
svilo, glava mu obješena, a lice mu i život suh, 
kao da u njega ne ulazi hrana. Krivo je starom, 
što mora ostati kod kuće, ali izdale mu i ruke i 
noge i nekakva ga boljetica mori. Stric mu Lovra 
davao kojekakve trave, ali kad nije pomoglo ni- 
šta, savjetovao ga, da ide u bolnicu. Djed se Mari- 

jan gotovo uvrijedio na župnika. Zar je on istom tko, 
bez ikoga svoga, da ide u »špitalj« na tuđu dvor- 
bu, gdje imade četiri snahe, koje ga poštuju i vole, 
na rukama bi ga nosile, kad bi on dao. One ga sile, 
đa leži, da se ne miče, one će redom ostajati doma. 
Ali gdje bi on tako štc dopustio, ta poslovi su ! 
Kad već ne može da ide pomoći im, ne će da ih od- 
mogne, pa pred svojima krije pravo stanje svoje, 
te se pravi, kao da mu ništa nije. Kad ga ipak teret 
prit'sne, onda samo šapće : »Izašao je moj vijek 1. . . 
Izašao je moj vijek !« Poslije tih riječi stane, te se 
og edava po svojemu i po cijelom svijetu, kao da 
se oprašta s njime. 

I unucima nije dao da ostaju kod kuće. 

— Idite vi u svoje društvo, — govorio im, 
kao da se stidi pred njima, što je tako oronuo. 
Ostavili bi ga, i pošli s načelnikom, koji ih je 
svaki dan zovnuo sa sobom, kad je išao u općinu. 
Stupajući selom između njih isprsio bi se, kao da mu 
nitko nije ravan, a kad bi se s kime sreo, navlaš 
bi stao, da progovori koju riječ i uvijek nastojao, 
da nešto rekne o dvojici đaka. Kad bi ga tko za- 
pitao za Duku, tko je on, načelnik bi važno pognuo 
glavu i rekao: 

— Rod moj... Velik rod, — i tada bi rastu- 
mačio, u kakvom je srodstvu s Dukom, te napose 
naglasio, da je đak i da ima »najbolju svjedodžbu«. 
Dječaci nisu volili toga hodanja s načelnikom, ali 
morali su ići s njime, jer je on tako htio. 
Milije im je bilo, kad bi ostali kod kuće i igrali se 
dječačkih igara, kao svi dječaci njihove dobe. 
Djed Marijan ih nije u tom smetao. On bi ih gle- 
dao i njihovo veselje kao da je potpirivalo pla- 
mečke njegova života, koji su se malo po malo gasili. 

Dječačka bi buka koji puta zaustavila pro az- 
nike na ulici, a koji bi znao zaviriti preko tarabe 
u dvorište, da vidi, što je. Tada bi njih dvoj ca 
malo postiđeni prestali, da nastave opet, kad rado- 
znalik ode. 

Jednom ih trgne zov : »Đuko 1« Iza ulične 
prikučene kapije stajao je Sandor, kojega Đu- 
ko nije vidio već godinu dana. Crn, narastao 
i ljepši nego ikada prije milo je gledao svoga druga 
iz prvog razreda. Fabo je poletio, da ga otjera, 
ali je Đuko zadržao bratića. Šandor je pobjegao, a 
pljaskanje njegovih bosih stopala po stazi sjetilo je 
Duku onih lijepih časova, što ih je sa Šandorom pro- 
veo u topoliku. 

U to se pojavi u dvorištu Keva s teškom tor- 
bom na ramenu. Slobodno je pristupila đacima 
i pozdravila ih njemački, francuski i u još nekoliko 
jezika. Dječaci su je začuđeno pogledali, a na Fa- 
bin upit, odakle zna te jezike, rekne : 

— Prošla je baba Pariz, Rim, Berlin, Beč i 
još mnogo drugih gradova. — Pri tome je pokazala 
rukom, kao da gusla, a da ih još više uvjeri, izvadi 
iz njedara zamazanu knjižicu i pruži je Fabi. Bili 
su izresci iz novina i slike mlade žene otmjenog 
držanja, otmjenijeg nego što ga je imala gna Amalie. 
Dok su prelistavali knjižicu i pogledavali na Kevu, 
kojoj su crne oči iznad orlovskog nosa samosvije- 
sno gledale, prepoznali su njene crte na licu mlade 
ženske. To divno lice sada je bilo svorano i ostarje- 
lo, ali tragovi nekadašnje ljepote još nijesu bili 
sasvim izbrisani. 

Ne vjerujući pravo onom, o čemu se osvjedo- 
čio, vratio je Fabo knjižicu babi, a ona je pristu- 
pila Marijanu. Neko ga je vrijeme gledala, a onda 
počela govoriti dječacima na raznim jezicima i 
napokon rekla hrvatski poluglasno, da je on ne čuje : 

— Još tri su mu mjeseca dosuđena. 

Onda je otišla iz dvorišta bacivši na njih pre- 
ziran pogled, koji se n je ticao njih, nego onog zna- 
nja, što su ga stekli i što će ga još steći u velikim 
školama. 

Marijanu nije bilo pravo, kad je Bartol došao 
po Duku, ali mu je morao konačno popustiti, jer 
je pravo imao, kad je rekao : 

Dosta ste ga vi imali, mora malo biti i kođ 

svojih. 

Doma je s Baburom bilo Duki strašno dosadno. 
Vrijeme mu se otezalo, pa je brojio sate, kad će proćt 
jedan dan, da mu se poslije njega još jače otegne 
drugi. Konačno ga spasiše od toga dva vedra oka, 
koja su radoznalo provirivala kroz ogradu iz stričeva 
dvorišta. Bila je mala Aga, njegova sestrična, 
koja je obično ostajala doma, dok se radilo u polju 
i to često sama kao siroče, koje nikog nema. Ona 
bi čeznutljivo gledala u stričevo dvorište i ne bi 
se micala od ograde po cio dan, a kad bi vidjela 
Duku, milo bi ga dozivala : »Baja«. 

Jednoga je dana on dovede k sebi. Živahno ga 
dijete odmah osvojilo, a Đuko ni sam nije pri- 
mijetio, kako se s njome počeo igrati. Od toga 
je dana dolazila ona odmah u jutro u stričevo dvo- 
rište i igrala se s Dukom sve do večeri. Babura 
mu nije ništa rekla, ali otac, kad ga je jednom 
s njome zatekao u igri, u istinu se sablaznio, 
da se igra kao malen dječak i oštro ga je ukorio, 
jer bi kao đak morao biti ozbiljniji. Đuko se zasti- 
đio pred ocem i nije se više igrao s Agom. Ona se 
sćužila, oneraspoložila i nije više dolazila Duki. 
Opet bi po cio dan gledala kroz ogradu, a njene su 
crne, sjajne oči znale tako da gledaju. Upil je se u 
nešto i ne silaze s toga dugo, a gledala je s oba oka 
podjednako i to tako, da najprije gleda jednim, 
onda drugim, kao da hoće iskušati, da li joj i jedno 
i drugo oko jednako vide. Sirotica od četiri ljeta 
kao da je slutila u svojoj djetinjoj duši, da će 
doskora gledati samo jednim okom. 

Desilo se za vrijeme voževine. Dolazili vozovi je- 
dan za drugim s njenim ocem, sa stricem i s bratom, 
istovari vali se, a kad su kola b'la prazna, molila 
je i oca i brata, da je uzmu sa sobom. Nijesu je u- 
slišali, pa se ona sama htjela u jedna prokriomčariti. 
Dok je otac spremao užeta i naređivao ražnje po 
kolima, počela se penjati na predkolje i pri 
tome damula konja u zadnju nogu. On se ritne i 

odbaci dijete daleko na dvorište. Aga cikne, a Ivša 
opazivši dijete okrvavljene glave, kako nepomično 
leži, pomisli, da je mrtvo. Uhvati se za glavu, za- 
urliče kao ranjena zvijer, stane očajno čupati 
kosu i vikati : 

— Zar sve mora doći na mene 1 — te poleti 
prema zdencu, da se baci u nj. Bara, koja je sa 
svojim mužem pomagala, potrči za njim, nad sa- 
mim ga stumbolom obujmi i rekne mu toplo i sućutno: 

— • Djevere, Božja volja ! 

Njene mu riječi prodru u dušu, priberu ga malo, 
on se uspravi i padne joj na rame, pošuti te povra- 
ćen progovori : 

— Božja volja, snajko ! 

Zatim zaplače gorko, kako znade samo muš- 
karac plakati, kad ga obuzme silna bol te pođe k 
svome djetetu i podigne ga sa zemlje. Agica je bila 
onesviještena, ali se vidjelo, da živi. 

Nad obje Budrove kuće navalio se težak o- 
blak, jer kud je nesreća sama po sebi velika, još je 
veća, što je žensko dijete. Što će jadna u životu, 
jer tko će bogalja povesti u svoju kuću. 

Agica je brzo ozdravila, samo je povoj na oku 
morala dugo nositi, a kao neumno dijete ne shva- 
ćajući svoje nesreće bila je opet vedra i vesela, 
čim je mogla ustati. Sada je smjela dolaziti svome 
»Baji Duki« i igrati se s njime. Bartol mu nije više 
branio. Đuko je žalio malu Agu, pa je izmišljao 
nove igre, da je što više razveseli, a vrijeme mu je 
brzo prolazilo, pa se sam začudio, kad je došlo 
Rokovo. 

Kao obično došli su svi Gilfovi u Japage na 
god, a s njima načelnik i bilježnikov Branko, jedino 
nije bilo Marijana. Djed Mika je već s kapije vi- 
kao kao čauš u svatovima : 

— Čestitam, Bartole. . . Čestitam, Đuko, do- 
bio si stipendiju dvadeset forinti mjesečno kao 
ni jedan drugi đak nižih razreda. 

Bartol je odmah zaboravio na bratovu nesreću i 
bol, te se veseo zahvalio načelniku i poveo ga u sobu, 

da se Bari i Baburi pohvali. Tamo nije bilo zahva- 
li ji van ju ni kraja ni konca, a djed ga Mika nije od- 
bijao, nego je dao na znanje svima, kolika je i ka- 
kva je njegova zasluga. Posadiše ga u pročelje, 
no on postavi Duku na svoje mjesto, jer će danas 
biti njegova slava. 

Djetetu je bilo vrlo neprilično, jer nije bilo 
naučno, da je prvo ni među jednakima, a kamo li 
među starijima. Sjedilo je kao osuđenik, a stariji 
se veselili ne samo muški nego i ženske osim nje- 
gove majke. 

Sred opće veselosti i raspoloženja upita Duku 
najmlađa ujna, što će biti. 

— Svećenik, — odvrati joj on ne misleći, za- 
što je baš to rekao. 

— Lijepo je to, Đuko, — gotovo će mu pobo- 
žno. — Misnik, sveto tijelo, kako se kaže. 

— Ti istom što ! — okosi se na nju Gena, mo- 
žda malo ovladana vinom, što se kod žena rijetko 
dešava. — Pop je najgori grešnik ! 

— Oni nam daju dragoga Isusa i ispovijedaju 
nas, mislila sam... — nemoćno se branila jetrva 
ipak uzmičući. 

— Zar se ne sjećaš, kakva je bila salauka, kad 
je stari umro ? ! 

Duku obuzme grozna jeza na ujnine riječi 
to više, što je ona htjela, da i njen sin bude sveće- 
nik. Pogleda na Fabu, kao da hoće od njega zatra- 
žiti pomoć, ali on je bio veseo. I drugi su se ve- 
selili, jedino je majka njegova sjetna. Ona sigurno 
misli na malu Agu i na nemoćnoga svoga oca ili 
se unaprijed boji za rođeno dijete svoje. 


XXXI. 

Kao naglo prelistani listovi knjige bijaše dalj- 
nje Đukino školovanje. Rijetko je koji doživljaj 
ostavio jači trag u njegovoj duši, jer dani su mu 
prolazili jedan iza drugoga brzo kakav jedan takav 

i drugi, a oni se nizali u godine, koje su opet bile 
slične jedna drugoj. Znanje je ulazilo u njegovu 
pamet, a da toga gotovo nije ni osjećao. Ništa se 
više nije pitao, a život mu je tekao jednolično 
onako, kao što vlak noću juri kroz mrak. Čovjek 
sjedeći u njemu zaspi uspavan pravilnim topo- 
tom točkova, negdje se trgne od sna i čuje možda 
ime postaje, na kojoj se vlak koji čas zadržao, ali 
se opet dremovan zaveze u san, dok ne čuje opet 
koju stanicu. On zna, da će konačno doći na zad- 
nju postaju i ne zanima ga ništa više od cijeloga 
puta. 

Posljednja stanica, do koje će Đuko doći, jest 
matura, a što će biti iza nje, ne pita se, tek ne po- 
mišlja, da bi bio svećenik, jer su ga Genine riječi 
odbile od takovih pomisli. Ipak je bilo događaja, 
koji su više privukli njegovu pažnju. U drugom 
mu razredu bilo krivo, što je morao svakog mje- 
seca slati ocu sav novac, koji je dobio za stipendiju. 
Bartol je htio, da tim novcem pomalo kupuje građu 
za štagalj, ali Bara je mislila na svoje kćeri. Pri- 
rašćuju, trebat će ih najprije kititi, a onda udavati. 
Stižu jedna za drugom, a ona je sama iskusila, 
kako je djevojci, kad se ne kiti, kako se druge kite, 
pa nije mogla dopustiti, da njene kćeri osjete zapo- 
sta/ljanje, kao što ga je ona osjetila. Bartol je po- 
puitio, a Đuko je slao redovito novac, učio i bio 
uvjeren, da tako mora biti. 

Dr. Krabbe nije imao njemački u drugom ra- 
zredu, pa je te godine prvo poljeće dobio Đuko 
pr\u svoju odliku u gimnaziji. Nije joj se rado- 
vao, možda zato što je u to vrijeme pala teška 
bolest njegovoga djeda. On nije umro za tri mje- 
seca, koliko mu je Keva dosudila, nego je preživio 
Božić, a kad su ga bolovi u životu pritisli, dao se 
nagovoriti od strica Lovre, pa je o Svijećnici do- 
šao u Varoš u bolnicu. Mjesec, dva dana proležao 
je u njoj. Unuci ga od vremena do vremena poha- 
đali, a kad su pod konac ožujka nastali lijepi dani, 
našao se on u Fabinom stanu i poslao po Duku. 

Zatekli ga dječaci, kako sjedi na stolici sav 
pogrušen, slab, posijedio, ništa na njemu od onoga 
čovjeka, koji je nekada bio, sama kost i koža. 
Umorno je podigao glavu na njihov dolazak i gla- 
sno nastavio sa svojim mislima: 

— Hoće da me liva režu, kalu, da imam raka . , . 
Ako je to, meni spasa nema, to ja znam i bez 
doktora. . . I »bendlelučiti« (narkotizirati) su me 
htjeli, mene, koji nikad ni u piću nijesam izgubio 
svijest. 

Unuci su ga slušali i u dječjoj pameti nijesu 
našli savjeta za djeda, a on je dalje nastavio : 

— Zove mene crna zemljica, od koje nas je 
Bog stvorio, zašto da joj se ne odazovem? 1 . . Pro- 
šao je moj vijek, vrijeme je, da odem, a u ze- 
mlju nam je svima suđeno... 

To je rekao mirnije, nego ono prvo i vidi se 
na njemu, da mu nije lao umrijeti, tek ima nešto, 
što ga plaši i radi čega, kao da još ne bi htio osta- 
viti ovaj svijet. 

— Četiri sam njih imao, — počeo je dalje 
govoriti poslije dužeg razmišljanja, — a ti si, Fabo,. 
sam... Nemoj, sine, da mi izgine koljeno, kad će 
mi se tako i tako ugasiti ognjište. 

Rekao je to tiho i usrdno, kao da ga mo'i i 
pružio svoju staračku oslabljenu ruku za njim. 
Privukao ga je na se, a onda je drugu ruku pružio 
za Dukom. Hladno je njegovo tijelo i tvrdo kao 
trupac drveta, a od njega dolazi miris kao od cr- 
nice zemlje kraj Vira. Unuci se prepuštaju njego- 
vom milovanju, a same im suze dolaze u oči, no ne 
teku, jer ni djed ne plače. 

— Fabo, ne ćeš više vidjeti djeda liva i zapam- 
ti, što ti govorim : nemoj, da izgine Gilfov rod. . . 
Ta mi smo jedni od prvih u selu, nikada sramota 
nije pala na našu kuću, zašto da nas onda nestane?. . 
Zašto da nam se zamete trag, kao da nas nikada 
nije bilo ?. . . Zašto da se na našem temelju možda 
tuđin širi . . . Fabo ! . . . 

Obvladale su starca vlastite riječi i dvije su 
se suze skotrljale niz navorano lice, a oba dječaka 
zajecaše. 

— Ne plačite, sinci, tko se rodi, taj i umrijeti 
mora I 

Suspregnuo je svoje suze, jer ih se pred un - 
cima zastidio. Onda je ustao i svakome unuku dao 
po dukat : 

— Evo, da me se sjetite... I čuvajte ga i 
dajte ga svome najstarijem sinu, neka i on zna, 
da je nekad na svijetu živio Marijan Gilfov u selu 
Povirju... A sada hajdemo. 

Dječaci ga ustavljali, da ostane, dok pišu, da 
dođu kolima po njega, ali starcu nije bilo do počeka. 
Savjetovali ga, da se vlakom odveze, ali gdje će 
on dopustiti, da ga »vozi mašina, koja nema pameti«. 
Pošli su. Starac je ostavio svoje stvari kod Fabe, 
samo je uzeo štap, s kojim je u bolnicu došao. 

— Ostani, djede, — zaklinjali ga Đuko i Fabo 
cijelim putem kroz grad videći, da se jedva vuče. 

— Idem sada na daleki put, s kojega nema po- 
vratka. Moram da se oprostim od široke naše 
zemlje, na kojoj mi je tako lijepo bilo, — šaptao im. 

— Slab si, — govorili mu. 

— Toliko je još snage u meni. . . A i u svakom 
selu imam svoju kuću, u koju mogu doći. . . 
Prijatelji moji dobri su mi bili, red je, da ih za- 
molim za oproštenje, ako sam im se čime zamjerio. 

Prošli su Prkos, prošli groblje načičkano mra- 
mornim spomenicima i zašli u njemačko selo. Sva 
trojica su šutjela, a dječaci su željeli, da se taj 
njihov put s djedom otegne i ne dogovarajući se 
pomišljali su, da ga sve do Povirja prate... Kad 
su došli do staze, što je vodila preko polja, krene 
djed njome... Pratili su ga dalje, a kad su već 
sasvim u polju bili, djed stane i rekne : 

— A sada se vi vratite. 

— Mi ćemo s tobom, — rekoše mu gotovo 
u isti glas. 

— Imate svoj posao i svoju dužnost. . . Via 
tite se, — reče im i prinese najprije Fabinu ruku 
na usta i poljubi je, kako čine seljaci djeci, a onda 
Đukinu. Unuci ga htjedoše poljubiti, no on ih od- 


bije : 

— Bolestan je vaš djed, vi treba da živite 1 

Okrene se i požuri poljskom stazom ne osvr- 
ćući se. Kasnije uspori korak, a nad njim se smije- 
šilo ožujsko sunce sakrivajući se iza rastrganih 
oblačaka kao dijete, kad se igra žmire* Proljetno 
je zelenilo probijalo i veselo pokrivalo zemlju, po 
kojoj je ljuljajući se koracao iscrpeni starac. Unuci 
su gledali bez riječi za njim, oba neodlučna, da li 
da se vrate ili da ga prate. Stajali su tako i udiha- 
vali svježi proljetni zrak sasvim drugačiji, nego 
što je Zrak u gradu. Cijelo im biće obuzela volj- 
kost i bili bi veseli, da ih nije još držala sjeta> što- 
su znali, da se nikad više ne će vidjeti sa starcem. 
Stajali su tako i gledali prema onoj strani, kamu 
je otišao djed sve, dok ga nije progutala nepre- 
gledna ravan. 


XXXII. 

Tada se vratiše. Prolazeći kroz njemačko selo 
rekne Fabo pod dojmom djedovih riječi : 

— I tu nas nema. 

— Svaki vrag može na našoj zemlji da iivi t 
samo mi ne, — opetuje Đuko, što mu je svojedobno 
rekao otac u tom selu, a jednaka gorčina kao onda 
obuzme mu djetinju dušu. 

— I naš direktor nije Hrvat/ — nastavi 
svoju misao Fabo. 

— A gradski je načelnik Schmalz, — doda 
Đuko. 

Tako su počeli dječaci razgovarati o gradu, 
u kojemu su išli u gimnaziju i ustanovili, da ođ 
14.000 stanovnika ima samo oko tisuću stranaca, 
a ipak su sva važnija mjesta u njihovim rukama, 
koliko su oni znali i čuli. Bivši pred kratko vrijeme 

s čovjekom, koji će umrijeti, njihove je duše obu 
selo nešto kao smrtna jeza, ali onaj, koji im je taj 
osjećaj izazvao, nije bio njihov djed, nego cio hr- 
vatski narod. Tolikoput su čuli od svojih, da je 
ovo ili ono naše selo ostalo bez domorodaca, a i u 
Povirju biva iz godine u godinu manje stanovnika, 
pa razgovarajući sada o tome, uvjeravaju se, da 
našega naroda nestaje, da on izumire i kao neka 
mora sjela im na mlade duše. I kao što su pred 
koji čas osjetili umiranje u djedovoj prisutnosti, 
tako su ga sada počeli osjećati i sami na sebi, jer 
i oni su članovi naroda, kojega nestaje, koji umire 
i koji će neminovno izumrijeti, jer to sam hoće. 

»Zar nema naš narod snage, da sam sobom vla- 
da,« — pitali se dječaci, — »nego sva važnija mje- 
sta prepušta drugima ?« 

— Kad se mi bojimo djece, — zaključio je 
Fabo, — a Franja Juda ih se ni tuceta ne boji. 

Osjetili su, da su ove istinite riječi i previše 
ozbiljne i teške za njihovu dječačku dobu i na neki 
način kao da nije na mjestu, da o tome govore, 
pa su skrenuli razgovor na djeda, koji im je bio 
tako dobar. Mnogo su toga lijepa imali o njemu 
reći i samo su se brinuli, kako će doći doma. Htjeli 
su brzojaviti u Povirje, da je otišao, ali nijesu 
znali, kako se to čini, pa su napisali kartu. 

Za tjedan su dana dobili odgovor. Iz prvoga 
hrvatskoga sela dovezli su ga prijatelji kolima 
kući. On je pao, vjerojatno od prehlade, u novu 
bolest. Tri je dana iza toga hripao, a onda je umro. 
Imao je lijep sprovod i stric mu je Lovra držao 
nad otvorenim grobom takav govor, da su svi pla- 
kali. To je jedino pisalo na karti, koju je pisao 
Fabin otac svome sinu. Dječaci su više toga htjeli 
znati, a što, nijesu bili svijesni, samo su osjećali, 
da je sve kratko i malo, što na karti piše. 

Više o djedu nijesu doznali ni na Uskrs, pa i 
što bi mogli doznati ?... Sve su ženske u familiji 
nosile »krpe« (marame od bijelog domaćeg platna), 
a odrasli i djeca govorili su samo o ozbiljnijim stva- 

rima, nikakve šale, a kamo li pjesme i veselja nije 
se čulo u Gilfovoj i Bartolovoj kući. Tako su »ka- 
jati« (žalili) djeda Marijana, a to će trajati godinu 
dana. Iza toga će se u obje kuće nastaviti život 
kao i prije. Jedino će Bara ili snahe otići kojiput 
na groblje, da očiste grob i zasade cvijeća, a kad 
dođe svećenik na groblje, dat će ga »opjevati«. 

Ipak je Đuko o velikim praznicima, kad je 
došao u Povirje, da se pohvali ujacima i načel- 
niku sa svojom odlikom, osjetio u njihovoj kući 
neku promjenu. Nije bilo one jednodušnosti, koja 
je prije u njoj vladala. 

— Hoće, da se dijele, — šapnuo mu je Fabo, 
kad je vidio, da i Đuko opaža nešto, — samo Če- 
kaju, da prođe kajanje. 

I u Bartolovoj je kući bilo drugačije nego prije. 
Tamo se vezlo i čipkalo na veliko. Sestre su šap- 
nule Duki, da su mati i Babura natkale preko zime 
za Margu puno svega, pa sada treba sve izvesti, 
jer kad odkaje, nakitit će se. Stana i Ivka su o tom 
govorile s malom zavišću, ali se ipak osjećalo, da 
im je drago, što će se njihova sestra lijepo naki- 
titi, jer u jednu je ruku vole, a u drugu se nadaju, 
da će i one dobiti jednako kao i sestra, kad njihovo 
vrijeme dođe. 

Dakle mjesto opće žalosti za djedom, koju je 
Đuko očekivao, našao je nešto drugo. I jednoj i 
drugoj kući kao da je dobro došlo, što je djed umro : 
oni će se moći dijeliti, a ovi će imati opravdan iz- 
govor, što najstariju kćerku kite godinu dana ka- 
snije, nego što bi se trebalo. Đuko se tome nije 
začudio, jer kao što je ulazilo znanje u njegovu gla- 
vu, a da toga nije osjećao, tako je sada primao 
i nova saznanja, što više nije se pitao, kako to, 
da Keva nije pogodila vrijeme djedove smrti, gdje 
je prije držao, da Cigani posjeduju mudrost, koje 
nitko nema. 

I treći mu je razred prošao jednolično kao i 
drugi. Jedino što se par puta preko sedmice pojav- 
ljivalo novo lice za katedrom: debeli Roka, pro- 

fesor grčkoga. Krupni niži čovjek sio bi cijelom 
težinom na stolicu, s koje se ne bi makao do kon- 
ca sata držeći ruke na katedri izvraćenih dlanova 
prema razredu, kako je samo on mogao. Grmio 
bi grčke riječi tresući gustim trepavicama očito 
uživa ući u zvučnosti toga jezika. Njegov je so- 
norni glas djelovao na đake, pa im se novi jezik 
učinio lijepim, te ga je većina rado učila, što se 
kod drugih profesora toga predmeta nije događalo, 
a Đuko bijaše jedan od najboljih Grka. 

Jednome se ipak Đuko te godine mogao za- 
čuditi. U listopadu je došao u Varoš Branko s vije- 
šću, da ne ide na sveučilište, nego u klerikat. Ru- 
gala mu se Fana, rugao mu se Hinko, a najviše 
Joza, no Branko je zaista otišao u bogosloviju. 
Stric Lovra je to predložio bilježniku, Brankova 
je mati to jedva dočekala i on je otišao. Đuko se 
mije ni rugao, niti se začudio ovoj njegovoj od- 
luci, jer je poznavao njegove književne sastave 
i znao za njegov lak život, pa je mislio, što je njemu 
do toga, da bude velik grešnik. 

O feri ama ga je vidio jedamput u reverendi 
i sekol ko put bez nje. Obijestan i šaljiv je bio kao 
uvijek a dvomislene riječi govorio je i pred Du- 
kom, kao da je sretan, što može govoriti ono, od 
čega se cijelu godinu ustezao. Negdje u stude- 
nom, kad je Đuko bio četvrtoškolac, opet je došao 
u Varoš, ali u građanskom odijelu. 

— Otjerao me Gršo... Otjerao me Gršo, — 
tužio se Branko Fani naoko bezbrižno, ali vidjelo 
se na njemu, da ga mori neka skrb. 

— Kod njega ne može nitko obastati, — go- 
vorio je upravo neprijateljski o bogoslovskom du- 
hovniku, a Đuko se poslije dugog vremena opet 
nešto pitao : kakav je taj Gršo, koji rastjeruje 
klerike, kad svaki svećenik jedva čeka, da koji 
mladi čovjek dođe u bogosloviju ? 

Takvo pitanje nije sebi postavljao Branko, 
jer ga je zanimalo drugo : što će sada ? Otac se 
ljuti, što mu je načinio sramotu, pa veli, da ne će 

za njega da zna. Došao je Branko Fani po savjet. 
Ona je imala mnogo prijedloga i kao da joj je 
drago, što se Branko vratio. Dva je dana tražio 
namještenje, ali uzalud. Tada je pošla Fana naj- 
prije sama, a onda s njime, no s jednakim uspje- 
hom. Đuko je tada prvi puta vidio, da se teško 
dobiva namještenje. Savjetovala ga, da ode u Grad 
i dala mu pismo na nekoga svoga znanca. Branko 
je otišao, a Fana je dobila za dva dana kartu, da 
je vježbenik u poreznom uredu. 

Fana je tu kartu pročitala pred svojim đa- 
cima i hvalila se, kako je našla mjesto Branku. 
U njoj se javi’ a opet neke vrste gordost, koju je u 
njoj upoznao Đuko prve godine, kad ju je upoznao 
u Jap agama, onda kada je dolazila u selo u zlatu 
i svili. Kao da je opet ta brižna žena postala svije- 
sna svoje vrijednosti, digla je glavu i pred svojim 
mušterijama govorila o Branku i njegovom namje- 
štenju. Hvalila se, kako ima poznanstva i kako će 
se i ona preseliti u Grad, jer zašto da se njen Hia- 
ko muči s drugim redovima i popravcima, kad je 
i tamo gimnazija, a ako ne bude ipak prolazio, 
naći će mu ona već kruh. Tako je govorila cijele 
godine, ali je ipak ostala u Varoši. 

Te se godine u Đukinom životu nije ništa pro- 
mijenilo, ali je on ipak osjećao i te kakve pro- 
mjene u svome biću. Počela mu se javljati čuvstva 
do tada nepoznata i neka neodređena težnja za 
nečim neznanim, koja se očitovala u tome, da bi 
htio nekuda otići. Slike nekih osoba vječno mu 
lebdile pred očima, a kad bi htio, da ih postane 
svijestan, iščezle bi, samo bi se pred njim vrtila 
dva koluta, koja bi se pretvorila u dva plava, na- 
smješljiva oka. 


XXXIII. 

Vidio je nekad negdje te oči, ali ne će da se 
pita gdje, nego se zabavlja gledajući ih u svojoj 
mašti, a riječi nježnosti same mu dolaze na usta. 

Slatko se razgovara u sebi s osobom, koje su te 
oči, koji puta se i šali, a koji puta joj i ozbiljno 
govori. Ti su razgovori o neodređenim predmeti- 
ma, a mili su mu tako, da bi mnogo puta digao 
oči s knjige i zavezao se u snatrenja i sanje. 

S kim razgovara, ne će da si kaže, ali zna, 
koga riječi idu, jer iznad djetinjih očiju vidi u ma- 
šti kudjeljastu plavu kosu, koju je nekoliko put 
vidio za vrijeme svoga školovanja u Varoši. Gdje 
je ona ? — pita se koji put bojažljivo, a čežnja 
za njom toliko naraste, da bi je pošao tražiti, a 
nije ni pomišljao, da bi je našao i da će mu ona biti 
Miže, nego što bi i slutio. 

Tako su ta sanjarenja trajala do konca škol- 
ske godine i radi njih je imao manje izvrsnih, ali 
Duki nije bilo krivo, jer je ipak imao odliku, a sna- 
trenja su bila tako lijepa, pa zašto da bi ih se bio 
odrekao. 

Noseći svjedodžbu u džepu poslije tedeuma 
primijeti poznato lice, koje mu se izdaleka smije- 
šilo. Povisok crn dječak stupao je u ponošenom 
odijelu prema njemu s nečim dugoljastim u plat- 
nenoj torbi pod pazuhom. Došavši do njega stane 
i Đuko prepozna Šandora. 

— Kuda ćeš ? — upita ga Đuko veselo izne- 
nađen. 

— U svijet, — odgovori mladi Ciganin po- 
kazavši svoje bijele zube i sjajna oka širom ras- 
tvorenih trepavica projuri kraj njega, da se izgubi 
među prolaznicima. 

Šandor je pobjegao od kuće, doznao je Đuko, 
kad ga je otac vozio s kolodvora u Japage i uz put 
povezao staru Kevu. .. Najprije se baba ishvalila, 
kakve su sjajne svatove skupili svome unuku i 
što su sve priredili za pir. Skoro stotinu Cigana 
skupilo se na svadbu pod topolikom, a tri stotine 
su forinti ona i Suljo potrošili na meso i piće. Čuje 
ju Đuko i ne zna, kojega su unuka njih dvoje htjeli 
da žene, kad imaju samo Šandora. Ali kad je baba 
ganuto pričala, kako joj je muž star i boležljiv, 

,pa je htio što prije okućiti Šandora, uvidio je Đuko, 
da su to trebali biti njegovi svatovi. Bartol je pod- 
rugljivo namignuo svome sinu, što Keva nije pri- 
mijetila, pa se dalje oduševljeno hvalila, kakvu su 
snahu odabrali lijepu i bogatu, Dorulu jedinicu 
trgovca konjima, koja je imala dukata upletenih 
u svu kosu. Sjetio se Đuko Šandorova razgovora 
ti topoliku, kad je ono davno bio tamo s njime i 
njemu zasjaše dva plava oka pred očima. 

— I te i takove svatove rastjerao bilježnik, 
— jadovala malo poslije baba. — Sve nas zatvorio 
i u zatvoru smo proveli noć, kao da smo koga po- 
robili* ♦♦ A Sandor je uzeo gusle svoga oca i po- 
bjegao od stida i sramote u svijet. 

Uzdahnula duboko Keva i završila svoju jadi- 
kovku s tužbom na bilježnika : 

~ Je li on kod svoje pameti. . . Toliko se 
istrošili, i on nama to napravio ! 

Činilo se, da je babi bilo žali je, što se pir nije 
održao, nego što je unuk pobjegao, a Bartol, kad 
ju je ostavio kod čerge, gušeći se od smijeha pri- 
čao je sinu, kako se je Ciganija razmilila po Ja- 
pagama sa šarenim maramama na motkama mje- 
sto. barjaka. Duki nije bilo do smijanja, nego je 
žalio svoga druga, što mu je izmakla rana sreća, 
a kudjeljasta kosa nepoznate djevojčice i plave 
njene oči zasjaše mu jače pred očima. 

I sjale su mu cijelih ferija, koje su mu se ote- 
gle vise nego ikad prije* Jedva je čekao, da prođu 
nadajući se, da će djevojčicu vidjeti početkom 
skolske godine, kako ju je inače vidjevao, ali ju 
je nazreo jednom na ulici u daljini tek u kasniju 
jesen. Poslije toga vidio ju je često i to ondje, gdje 
se nije nadao. 

Pana je konačno odlučila i ipak preselila u 
Grad. Duku je predala na stan obudovljeloj pe- 
karici, koja nije htjela da bude u kući sama bez 
muške glave, a šegrte i pomoćnike nije mogla uzeti 

U ^ SVO, r St ^ n '- ^ ^ sto P a ^ a Đuko nije ocu slao više 
od pet forinti mjesečno, jer je za stan plaćao petnaest. 

Duga, uska soba, utonula u zemlju, u koju 
se iz predvorja silazilo po dvije stube, bila je nov 
Đukin stan. Dva mala otvora iznad njegove visi- 
ne bijahu prozori, kroz koje je dolazilo slabo 
svijetlo, a cijela je prostorija mirisala po vlazi 
mnogo jače nego Fanin stan. Đuko se u njoj osje- 
ćao kao u tamnici, a sjedeći nad knjigom ćutio 
bi, kako mu se vlaga kroz odijelo upija do kože, 
od čega bi ga obuzimala neprijatna hladnoća. 
Ustao bi od stola i šetao amo tamo kao nemirna 
zvijer zatvorena u kavezu misleći neprestano, što 
je iza te tanke hladne stijene, na kojoj su prozori. 
Jednom se pripeo na stolicu i ugledao prostran 
vrt žut i crven u jesenskom suncu. Zagledao se 
u nj kao u začaran kraj, a vjetrić je tresao žutim 
i crvenim lišćem po voćkama i pomalo ga rasipavao 
po lijehama, na kojima je umiralo cvijeće. Nje- 
gov ćuh se miješao s nekim ljudskim glasom, kao 
da pjevulji dijete, koje se negdje sakriveno igra. 
Uzalud se Đuko naprezao, da otkrije, odakle do- 
lazi taj glas, ali zato mu je bio zamamniji, jer mu 
se činio poznatim, premda ga do tada nije nikada čuo. 

Nastojao ga je pronaći i sjutra i prekosjutra 
i svih slijedećih dana, ali s jednakim uspjehom. . . 
To ga je samo dražilo, da Češće nastoji otkriti, tko 
pjeva, ali, kad bi čuo dječje pjevuljenje i pogle- 
dao kroz prozor, vidio bi samo, da je jesen od ju- 
čer do danas osjetljivim korakom pokročila preko 
vrta. Lišća je na drveću sve manje, a i ono, što ga 
je, tugaljivo visi na hvojama, od kojih kao da mu 
se žao otrći. Cvijeće objesilo svoje mrazom ofu- 
rene glavice iznad listova, u kojima se zelenilo 
bori s rubovima, što se već suše. Jesen postaje 
sve tužni jom, a vjetrovi se sve jače zalijeću. 

I kad su bili kišni dani, petoškolac bi se Đuko 
stisnuo u hladnoj i mračnoj sobi uzalud čekajući 
da čuje poznati glas, a dušu bi mu obuzela čama. 
Sunca, sunca makar i jesenskog tražila je njegova 
duša i još nešto, za čim hlepti njegovo srce... 
I kad je opet prosjalo sunoe, hladno kao kasna je- 

sen, zatitralo je njegovo srce od uzbuđenja, hoće 
li opet čuti, što želi da čuje. I čuo je, ali sebi nije 
vjerovao, da čuje : nije bio pritajeni glas stvora 
sakrivenog negdje u dubini vrta, nego pjesma, 
prava pjesma i to baš ispod prozora. Skočio je da 
vidi, tko pjeva, ali u isti se čas sam sebe zastidio 
osjetivši, kako mu je rumenilo oblilo obraze. 

Nešto ga prikovalo na istom mjestu, da se 
više nije mogao maći, nego je stojeći slušao, kako 
s druge strane tankoga zida u vrtu pjeva ženski, 
gotovo dječji glas : 

»Ne da meni moja nana. 

Da ja ljubim sirotana. . . Oj.« 

Nije to zapravo bilo pjevanje nego nebrojeno 
opetovanje, kao što čini dijete, kad nešto hoće za- 
pamtiti ili kad mu se nešto svidi, a u mračnoj vla- 
žnoj sobi i riječi i dječji glas učiniše na Duku tmu- 
ran utisak. Učinio se sam sebi strašno bijednim, 
siromašnim i jadnim kao ta jesen, a istodobno 
tako nemoćnim, da izlaza iz toga nije mogao naći. 
Ipak želja, da vidi, tko je, nije posve iščezla iz nje- 
gova srca, pa je ona konačno učinila, da je boja- 
žljivo privukao stolac k prozoru i pripeo se na nj. 
U vrtu je vladala potpuna jesenska pustoš, koju 
ni sunce nije moglo uljepšati. Priroda kao da se u 
svom umiranju skamenila, pa je nije micao ni tromi 
vjetar, koji je strugao iznad klonulog bilja ne noseći 
ništa sa sobom, jer već ništa nije mogao odnijeti, 
samo su bezbojni oblaci slijedili njegov smjer. 
Pogled na nekad bujan vrt bijaše neizrecivo tužan, 
a otegnuti »oj« u jesenskoj sumornosti činio je tu 
tugu još većom i Đukino se srce napunilo beskraj- 
nom sjetom. Bezvoljno joj se predao kao bolesnik, 
koga su toliko bolovi izmučili, da više niti ne jauče, 
niti im nastoji naći olakšanja, pa kad se od kuće 
s druge strane vrta javio bezbojan glas : »Blanka«, 
a ispod njegovog prozora potrčala i u trku se jednom 
okrenula djevojčica, sada već gotovo gospodična, 
ništa se osobita nije maklo u Đukinoj duši. 

Bila je ona djevojčica, koju je vidio prvi dan, 
kad je došao u Varoš, njezino je pjevuljenje toliko 
put čuo i sada je doznao za njeno ime, ali niti se 
tome razveselio, niti iznenadio, nego je s dubokom 
sjetom u srcu piljio preda se, dok se nije posvema 
smračilo. To bijaše prvi dan, kad Đuko u svom 
školovanju nije naučio lekcije, ali ne posljednji. 
Od stanodavke je doznao, da je ona kćerka ban- 
kovnog ravnatelja, te da je do sada bila negdje 
u tuđini na školama, no i tu je vijest primio, 
kao da ga se ništa ne tiče, a ipak mu je 
postalo potrebom, da čuje i vidi ili bar nazre 
Blanku. 

Kad dođe pred podne kući, prvo mu je bilo 
da pos'uša, hoće li je čuti, ako je ne čuje, onda pazi 
iza objeda, a ako se ni tada ne javi, doći će sigurno 
u vrt iza četiri sata. Tečajem je vremena točno znao, 
kada kojega dana dolazi u vrt, pa ju je očekivao, 
a dolazila je svaki dan, osim kad je bilo veliko ne- 
vrijeme. Tada bi Đuko bio nesposoban za sve. 
Hodao bi svojom sobom kao uznemirena zvijer 
ne nalazeći mira do dugo u noć, osjećajući se poslije 
toga silno nesretnim. Zašto?... Ne bi znao red, 
da ga je tko pitao. 

Sto su dani nastajali lošijima, to je ona sve 
rjeđe dolazila, a to se odrazivalo i u Đukinim od- 
govorima u školi. Još je bio dobar srednji đak, 
ali daleko od toga da bude među prvima. Stvar ne 
bi bila odviše loša po njega, da te godine nijesu 
opet dobili dra Krabbea iz njemačkoga. Ni to ne 
bi moralo biti zlo, da si on nije utuvio u glavu, 
da od Duke načini dobroga Nijemca. Isprva ga je, 
što se u đačkom jeziku kaže, gnjavio i imao je sta- 
novitih uspjeha, ali kad je Đuko u svemu popu- 
stio, opazilo se to osobito u njemačkom. Profesor 
bijaše i dalje ustrajan, ali je dobivao sve lošije 
Đukine odgovore. Za Božić mu nije poslao opome- 
nu, jer mu do tada nije dao ni jedanput čist drugi 
red, ali mu je rekao, što ima naučiti preko Božića. 
Dao mu je jedan rok, kada će ga pitati htijući da 

sigurno zasluži dobar. Taj jc rok bio tri dana 
prije zaključne sjednice za prvo poljeće. 

Te godine ne bijaše snijega. Siječanj se is- 
prva smrzavao, a u drugoj polovici su bile kiše 
f oluje. Đuko je njemački ostavio za posljednje 
veseleći se unaprijed, kako će iznenaditi Krabbea, 
za kojega je bio uvjeren, da ga progoni. Prvih dana 
siječnja tako se lijepo učilo. Vani vedro i hladno, 
a u njegovoj sobi uz željeznu peć, koja se brzo ugrije, 
ugodno toplo. Primakne se k njoj, otvori knjigu, 
lista je i čita, a uho mu sluša. Jedan čas kao da ga 
nešto bočne, ustane i pođe do prozora : dolazi 
Blanka. Toplo je obučena, vedra i nasmijana misli, 
da je nitko ne vidi, pa trči po vftu kao nestašno 
dijete. Koji puta dođe blizu njegovog prozora. 
On tada brzo zamakne, da ga ne opazi. ♦ ^ Proma- 
trao bi je kratak čas, onda nastavio s učenjem i 
tako nekoliko puta, dok ne bi ostavila vrt, u kojemu 
bi se zadržavala kako kada, a rijetko više od pola 
sata. Duki bijaše dosta, da je vidi ^ makar samo 
jedamput, kao pijancu, koji je naučan na svoju 
mjericu, bez koje ne može da živi. Kad bi je vi- 
dio i dva tri puta, zadovoljstvo mu bijaše veće, 
a poslije toga bi smireno učio. 

Međutim kad su udarile kiše, u njegovoj sobi 
bijaše gore nego ono jesenas. Mrak i vlaga sjedoše 
na nj i tištali mu tijelo kao nepodnosivi teret. To- 
plina peći nije ga grijala, nego jc od nje osjećao 
nešto kao isparivanje vlažne zemlje. U te je dane 
znao, da Blanka ne će doći, a on ju je ipak izgle- 
dao. Stao bi na stolicu kod prozora i uzalud gledao 
prema onoj strani, odakle bi trebala doći siguran, 
da je ne će ugledati. Ipak bi i dalje ostao i gledao 
u prazne grane, kako njima maše vjetar ili kako 
kiša polijeva opustjelu zemlju ili kako kapi jedna 
za drugom kapaju s crijepova odnosno s grančica 
obližnjeg drveća. Kad bi se pak smračilo, da ni toga 
ne bi mogao gledati, šetao bi u mraku svojom so- 
bom ili bi sjedio pri zapaljenoj svjetiljci pred otvo- 
renom knjigom ne gledajući u nju. 

Zna Đuko, da bi morao učiti, da treba učiti 
barem njemački, jer se približuje Krabbeov rok, 
pa odlučuje da uči, ali kad sjedne uz knjigu, nešto 
ga diže od nje i vuče k prozoru. Ne vidi kroz 
njega ništa osim gadnog zimskog vremena, no 
svejedno na njemu stoji, dok ga mrak ne otjera, 
Hi ni tada ne uči. Došao je i posljednji dan. 
Đuko je odlučio, da će učiti makar cijelu noć, 
no bilo je kao i prijašnjih dana i Đuko je stupio 
posve nepripravan pred dra Krabbea. 

Ovaj se razočaran pošteno mučio, da ga iz- 
vuče na prvi red i ispitivao ga skoro cio sat, samo 
da umiri svoju savjest. Đuko se u duši kajao i sti- 
dio, a do konca ispitivanja bijaše mu gotovo sve- 
jedno, što dobio, da dobio, no nadao se, da će mu 
ipak dati prvi red. Odlazeći na mjesto nadgleda se 
u profesorov notes, da vidi, što će zapisati. 

Dr. Krabbe se zacrveni kao ono u prvom raz- 
redu i od crte, kojom je počeo pisati 4 (dovoljan), 
napiše 5 (nedovoljan) pretpostavljajući da dječak 
od 15 godina ipak mora snositi posljedice za svoje 
čine, a u njegovom je notesu uz Đukino ime bilo 
jedno »n«, što znači nepristojan još iz prvog raz- 
reda. Tu je ocjenu dobio Đuko iz njemačkoga i u 
svjedodžbi prvo poljeće petoga razreda. 


XXXIV. 

Drugom se redu ipak nije nadao, što će sada ?. . . 
Kući ne može od sramote, a što će doma ?... Sti- 
pendija će mu biti obustavljena do konca školske 
godine, pa ako bude tada imao prvi red, bit će mu 
isplaćena najedamput, ali od čega će do tada ži- 
vjeti?,.. Tako je mislilo negda plašljivo i osjet- 
ljivo seljačko dijete ne osjećajući, da je stupilo 
u novu dobu svoga života, kada od djeteta postaje 
mladić sa svim osebinama, koje ima muškarac, 
i taj u njemu zaključi da napusti školu. 

Sjutra dan se zaputi u Grad, gdje se po riječima 
tete Fane, kako je svojedobno čuo, može dobiti 
mjesto. Vozio se nešto vlakom, a nešto je išao pje- 
šice i pred podne stigne tamo iscrpen i gladan. 
Ne bijaše velike razlike između Grada i Varoši, 
tek je on bio nešto više stisnut, jer se radi brijega, 
na kojemu je bila crkva sa samostanom, nije mogao 
razvijati u širinu. 

Prvi su mu koraci bili u crkvu, da se pomoli 
Bogu. Kad je iz nje izašao, dođe mu misao, da ide 
u samostan. Čuo je, da primaju tamo svakoga, 
tko ima volje za samostanski život. Pozvoni na 
porti, a stari redovnik, kad mu je otvorio, upita 
ga, što želi. 

— Da li je otac gvardijan kod kuće ? — pi- 
tao je Đuko. 

— Nije... Doći će prekosjutra, — odgovori 
vratar. 

Time se rastadoše, a kad su se zatvorila teška 
samostanska vrata, bijaše Duki kao da se za njim 
zatvorila tamnica. Neka praznina i bezizlaznost 
mu napuniše dušu, pa mehanički pođe vijugavim 
uličicama ne misleći ni kuda ni kamo. Da je tu Fana, 
Znao je, ali kako bi je našao?... Zazvonilo je 
podne, a ulice ponešto oživješe, jer su ljudi iz ureda 
i radnja iš'i kući... Gleda Đuko po njima, ali ni- 
koga ne pozna. Ide dalje bez pravih osjećaja i mi- 
sli, a najednom ga trgne zov: 

— Đuko ! 

Stane i pogleda, tko ga je zovnuo. 

— Hinko ! — radosno klikne. 

Mladići se pozdraviše i pođoše zajedno, . . 
Fana mu se očito razveselila, a kad joj je ispričao 
svoju nevolju, nije pravila nikakvog pitanja iz 
toga, nego kao da je to jedva dočekala, rekne : 

— Ništa, već ćemo mi tebi naći mjesto... 
Evo i Hinko dobiva 25 forinti, pa što mu fali... 
A i moj muž nije imao gimnazije, pa je bio gospo- 
din, da su mu mnogi zavidjeli. 

Istoga je mišljenja bio i Branko, pa su već za 
objedom pravili planove, kamo će Đuko sjutra 
poći, da upita za mjesto. Po podne neka još ne 
ide, treba se još malo raspitati i razmisliti. Za veče- 
rom su nastavili iste razgovore i zaključili, da 
Đuko za sada ne traži mjesto pisara u kojem dr- 
žavnom uredu, jer se mora čekati neko vrije- 
me, dok stigne dekret, nego neka se interesira kod 
advokata i u banci. 

— Najbolje bi bilo banka, — zaključio je 
Branko,^ — samo, kad bi mogao dobiti... Knjigo- 
vođa još mlad čovjek s četiri gimnazije, a plaćen 
bolje nego veliki sudac... Njihovo je knjigovod- 
stvo prema našem u poreznom uredu mačji kašalj. 

Napravili su cio plan, kuda će Đuko sjutra 
ići, što će govoriti, kakovu plaću iskati, gdje će se 
moći pozvati na Branka, a gdje ne. Dvadeset će 
forinti svakako dobivati, teti Fani će plaćati za 
svu opskrbu sedamnaest, a ona će mu osim toga 
garantirati kod trgovca, da si može uzeti i odijelo 
na otplatu. Poslije će već biti i plaća veća, a kod 
advokata ima i komisija. Uostalom može prijeći 
i k sudu ili kotaru, a tamo su komisije glavni pri- 
hod, s njima si mnogi i kuću sagrade, ako znadu 
štedjeti. 

Utješen, smiren i utaložen zaspao je Đuko 
mrtvim snom i u jutro ga je Fana morala probuditi, 
da može oko devet sati poći. Noću mu je ona 
proprala košulju i uglačala. Dok je spavao, kupila 
mu novi ovratnik, a od Branka mu posudila novu 
kravatu, pa ga tako otpremila zaželiv mu mnogo 
uspjeha, u koji nije nimalo sumnjala. 

Pun je nade Đuko prekoračio prag njena stana, 
ali do uličnih mu vrata ipak zadrhtalo srce, jer je 
os etio, da ide u nepoznato. U džepu je napipao 
neke papire, zgužvao ih je, pa dok je jednom ru- 
kom otvorio vrata, drugom je papirnatu kuglu 
bacio na ulicu i pogodio u lice neku staru, koja je 
upravo naišla. Od neugodnosti i srama ustukne 
iza vrata, a starica je na ulici častila nepozna- 

tog počinitelja zvučnim imenima, od kojih je samo 
jedan Duki bio dosta, kojega je razumio : Ein elea- 
des Schwein . . . 

Dok je čekao, da ona ode, stao je i drhtati 
sav, a sjetiv se, da baba ne donosi sreću, potpuno 
se smeo i vratio bi se, da se nije stidio Fane. U 
tom je raspoloženju došao do prvog advokata. 
Prolazeći kroz kancelariju, u kojoj je oio personal, 
stupao je kao po krhkom ledu, dok nije podvor- 
nik za njim zatvorio vrata pisarnice, u kojoj je 
sjedio sam advokat. Suh, mlad čovjek pušeći ci- 
garetu za cigaretom pustio je Duku da prilično dugo 
čeka, kao da ga uopće nije ni primijetio, a njemu 
je srce tuklo i usne drhtale, da je jedva izgovorio 
nenavikli pozdrav »sluga pokoran«, kad je ovaj 
podigao glavu sa spisa. 

— Sto izvolite? — upita ga bezbojnim glasom. 

— Mjesto!... Čuo sam, da trebate nekoga, 
— zaplitao se nespretno Đuko, dok se nije izveo 
na pravi put i počeo je, kako se bio spremio, da će 
govoriti : — Molim poglavitog gospodina. . . . 

— Koliko tražite, — advokat ga suho, poslovno 
prekine. 

Sedamnaest forinti, dvadeset forinti vrzlo se 
Đukinom glavom koji tren, te glasno rekne : 

— Dvadeset pet forinti mjesečno. 

Odvjetnik se ispravi na stolici, prebaci nogu 
preko noge pripravan, da se pogađa držeći Duku 
siromašnim đakom, koji je prekinuo školovanje, 
te rekne : 

— Petnaest vam mogu dati. 

Neiskusan dječak malo pošuti ni ne misleći, 
da bi mu advokat dao dvadeset forinti, da je samo 
nastavio pogađanje s njime, nespretno se nakloni, 
te jedva protisne kroz usnice »sluga pokoran« i 
izađe. 

Ipak je led bio probijen i Đuko je znao, kako 
se ide tražiti mjesto. Radi toga je smjelije ušao u 
pisarnicu drugoga advokata, no njega nije bilo 
kod kuće, a isto tako ni trećega. 

Sada je bila na redu banka. Posve je slobodno 
ušao u lijepe prostorije, a podvomik ga je uveo 
u knjigovodstvo, nasred kojega je stajao direktor 
s rukama u džepovima od hlača pričajući nešto ve- 
selo. Đuko mu se nespretno nakloni, na što mu ovaj 
odvrati ironično još dubljim naklonom, te ga upita, 
što želi. 

— Molim namještenje, — promuca Đuko, 
koga je direktorovo očito ruganje smelo. 

— Kakvo ? — zapita direktor ne mogući 
prosuditi po odijelu, da li došljak želi podvorničko 
ili vježbeničko mjesto. 

• — Htio bih biti knjigovođa, — odvrati Đuko 
sabravši svu samosvijest, koju je samo smogao 
ne imajući dakako pojma o bankovnom činovniš- 
tvu. 

Direktor se okrene na peti prema jednom de- 
belom gospodinu, koji je sjedio iza neke ogromne 
knjige i pisao po njoj, te praveći najozbiljnije lice 
rekne mu : 

- — Izvolite ustupiti svoje mjesto gospodinu, 
našem novom knjigovođi. 

Na direktorovu se šalu knjigovođa uslužno 
nasmije nastojeći, da bude što glasniji, ali ipak ne 
preko granice. Direktor ga ojunači svojim groho- 
tom, a svi se činovnici u toj sobi bučno nasmiju. 

Duki se stamnilo pred očima i volio bi, da je 
Zemlje na njemu, što je pod njim, a u svijesti je 
izgubio svaki osjećaj, gdje je i. što hoće. Okrenuo 
se i bez pozdrava pošao prema jednim vratima, 
ali ne znajući zašto, odvratio se od njih i prošao 
kroz otvorena vrata u drugo odjeljenje i tako 
je išao kao bez svijesti kroz sve prostorije, a za 
njim se va'jao talas smijeha od lica do lica za pisa- 
ćim stolovima, strojevima i pultovima sa šaptom 
riječi »knjigovođa«, koju je jedino slušalo njegovo 
uho. Ubijen, ponižen do dna bitka svoga nije osje- 
ćao uvrede u tom smijehu niti u cerekanju podvor- 
nika i dječaka za sitnu poslugu, tek ga je kroz dušu 
paralo nesmiljeno hihotanje neke činovnice s ciga- 

retom u ustima, koje ga je ispratilo do na ulicu, 
kada ga je iz banke izveo jedan podvornik. 

Satrven je objesio glavu, a po vlažnom asfal- 
tu su mu klapala stopala kao mlatovi, da je osje- 
ćao svaki zglob u tijelu. Srce kao da su mu ušti- 
nula dva tanka prsta, a bol od toga širila mu se 
u velikim krugovima kao crveni okruži u magli 
oko dalekog svijetla. Ta tjelesna bol bila je tolika 
da duševne nije ni osjećao više i bivala je sve jača 
i nesnosnija, kao da mu se nebrojene sitne iglice 
zabadaju u meso. 

Lutao je ulicama, kao što je počeo dan prije, 
ali dok je onda gledao, da li koga pozna, sada je 
bježao iz ulice u ulicu samo, da ne sretne Hinka, tetu 
Fanu ili Branka, jer što bi im rekao, da se nađe s 
njima?... Ne stid, nešto jače ga goni, da se ne 
sastane ni s kim poznatim, a hihot činovnice - 
muškare još mu para u osjećajima i ništi ga i ubija 
i ponizuje, strašno ponizuje, što li ? Ne može da 
misli, nego samo luta i bježi kao opijen nekim opoj- 
nim pićem, koje mu ne da, da se staloži, da počne 
misliti i prosuđivati, a kako je duša u njemu očajno 
tmurna, i priroda se sve više mrači. Nebo se nepri- 
mjetno prekrilo neprovidnim oblakom, a iz njega 
se počele ljuštiti mrvice snijega. Nijesu još prave 
pahuljice, nego zaista sitne mrvice kao od kruha, 
kad dva tvrda komada jedan o drugi tareš.,.. 
Počima osjećati i hladnoću po tijelu, a tmurna 
priroda još samo pojačava jad razočaranog mladića. 

Do fizičke boli osjeća Đuko svoj jad i svoju 
bijedu, a hladnoća ga sili, da zađe nekuda u to- 
plo. . . Neki zvižduci u blizini pobudili su donekle 
njegovu pažnju i on je nesvijesno pošao prema 
njima. Došao je na kolodvor i tek kad je tamo bio, 
primijetio je, kuda je došao, a sam nije bio svije- 
stan, da ide na stanicu. Bez pravoga razmišljanja 
raspita se za vlak, a kad je vidio, da ima dosta 
novaca, kupi kartu, da se vrati u Varoš. 

Istom kad je vlak krenuo, a on iz njega pri- 
mijetio, kako su se počele slagati prve pahuljice 

snijega, postao je pravo svijestan, gdje i kamo ide. 
Iza toga su mu same od sebe počele dolaziti jedna 
za drugom misli. Uvidio je, da nije smio pobjeći 
iz Grada, nego da se morao vratiti Fani, ako ni- 
šta drugo, da vrati Branku njegovu kravatu, ali 
vlak juri, nema povratka, on ga nosi i za sat, ko- 
liko li, on će biti u svom stanu... Što će on- 
da?... Ne nalazi određene misli i ne zna se sa- 
vjetovati, tek toliko zna, da bez sredstava ne može 
ići dalje u školu... Morat će kući u Japage. Pri 
toj ga pomisli nešto jako stegne oko srca, ali dru- 
gog izlaza nema. 


XXXV. 

Sjutradan je skupio svoje stvari i vlak ga je 
odvezao do Povirja. Još iz vlaka je vidio, da se tan- 
ki sloj snijega, koji je napadao preko noći, stao 
taliti, jer se iza otanjenog oblaka šetalo pritajene 
sunce, a snježne su pahuljice s kišnim kapima 
pomalo padale. Na stanici nije bilo nikoga i to jc 
Duki bilo nekako kao drago. Da se ni s kim ne 
sretne, krene odmah prečacem ravno u Japage 
ne prolazeći kroz Povirje. 

Susnježica je i dalje padala. I po zidanom 
drumu bijaše bljuzgavica, prteni put pak bijaše 
samo blato, ljepivo slavonsko blato. Noge su mu 
zapadale za cijelu cipelu, a dvije velike kutije s 
knjigama bile su mu teške i povećavale mu te- 
žinu, da je još jače zapadao u blato. Izvlačio je 
Đuko iz njega noge i sporo odmicao putem, koj'tn 
sada nitko nije išao, a kutije su ga sve više fri- 
tezale. Brzo se zapuhao i počeo se znojiti, premda 
ga je po odijelu pomalo zalijevala hladna kiša iz- 
miješana sa snijegom. Još se brže umorio, pa je 
nakon svakih dvadesetak koraka stao, da malo 
odahne. Onda bi postajao koji put više, koji put 
manje s nekom nadom, da će možda naići kakva 
kola, premda zna, da se sada ovuda ne ide kolima. 


«* 

Ne preostaje mu ništa drugo, nego da ide da- 
lje i da dođe što prije na pravi put, koji ide iz Po- 
vir ja u njegovo selo* Požuri, ali ne mole, žuriti, 
jer ne da blato, a još više dvije teške kutije' od lje- 
penke*** Stupaj po stupaj kreće dalje, srce mu lu- 
pa, kao da će mu raskoliti grudi, a kutije mu iz 
ruku klilu dolje i upotrebljava svu snagu, da im 
iznađe ravnotežu, kako mu ne bi ispale iz ruku*** 
Želi Đuko, da nekoga sretne, tko bi mu pomogao, 
da naiđe na kola, koja bi ga povezla, ali nikoga 
nema, on je sam na blatnom putu* Susnjelica ga 
nemilosrdno polijeva, da mu je već odijelo smočeno, 
a razmočila se^ i ljepenka njegovih kutija* Sad su 
mu one još tele, jer se boji, da će se raspasti* 
Konačno se zablaćen do pojasa dovukao do 
puta* Stao je i dugo je stajao, dok netko ne naiđe, 
ali nikoga nije dočekao* ** Mora opet dalje i kreće 
ne osjećajući nimalo odmorenosti od stajanja, 
naprotiv ono mu je samo povećalo nepodnosivu 
umornost*.* Stupa po kiši, jer mora naprijed, 
nema kamo da se sklone, a doskora će pasti i nagfi 
jos zimski mrak*** M če se sporo, jer mu se noge 
po putu s klilu, a razmočene mu se kut je objesile 
kao dvije vreće preko ruku, režu ga i hoće mu ot- 
kinuti ruke* Kuša ih nositi na ramenu, na glavi, 
no svakako su mu teške, a oštri su ih rubovi knji- 
ga tu i tamo probili* Pomišljao je, da svoj teret 
negdje sakrije iza grma, pa da sjutra netko dođe 
po njega, ali nije ga bilo, a gdje je bio, dijelio ga 
od njega šamac pun hladne vode* 

Klizao se dalje između dva blista mutne vode 
u jarcima s jedne i s druge strane puta premo- 
ren, iscrpljen, utučen* Osjetio je slabo olakšanje, 
kad je kroz mutni sip kiše nazreo prve kuće u Ja- 
pagama* Opet je napeo sve sile, da stigne što prije 
do njih, ali tada ga obuzme strašan stid: Đuko, 
dika svoga sela, najbolji đak, ponos sviju i budući 
jed ni gospodin iz sela, propao je u školi ! Ta ga 
pomisao ubila do kraja, kutije mu jako oteščafe, 
da ih je nesvijesno pustio kraj sebe, apred očima 

mu se smračilo * * * Natrag ! * * * Natrag ! * * * Ne 
smije u selo, mora nekud pobjeći, prosijecalo mu 
mozgom* 

Kuda ?*** Nije se ni kušao pitati, niti na ne- 
postavljeno pitanje odgovoriti, nego kao gonjen 
nekim jakim nagonom opet prihvati svoje kutije 
i pođe, ali ne ravno nego preko njiva, da nitko ne 
vidi, kada bude došao doma* Tuda bijaše još gore 
blato nego na prtenom putu iza Po vir ja, a neko- 
fcko knjiga je provirivalo cijelom širinom iz raz- 
močenih kutija* Jedva se nekako dovukao do ruba 
šume pazeći, da mu se dotle ne raspadu kutije, a 
kad je tamo stigao, nije ih mogao više ni držati, 
a kamo li nositi* Ispustio ih je, one se raspadoše, 
a knjige se prosuše po mokroj travi, po blatu i 
ostacima snijega* 

Iscrpljen, izmučen nije više n za što mario, 
nego je od šume požurio ravno u njihovo dvori- 
šte, koje je samo nazirao kroz prvi zimsk mrak* 
Na pragu se Baburine kuće sukobi s majkom* 
Njoj naglo iskočiše suze radosnice, što ga e izne- 
nada ugledala, ali se pretvoriše u žalosmce, Kad je 
vidjela, kako je zablaćen i smočen do posljednje niti 
na sebi* Ništa ga nije pitala, uvela ga unutra, za- 
palila svijetlo i ponudila ga toplim mlijekom sje- 
tivši se usprkos žurbe, da ga čak i zasladi* 

Majčino je tetošenje ganulo Duku i on bi naj- 
radije volio zajecati, ali toliko je bio umoran, da ni 
to nije mogao, nego popivši mlijeko svom težinom 
tijela klone na neraspremljen krevet* Tek tada je 
počeo drhtati, jer mu je promočeno odijelo hladilo 
Znojno tijelo, i zubi su mu stali cvokotati* Ona mu 
rekne sućutno, da se digne i svuče, a ona je dotle 
raspremila postelju* 

Na mekom perju presvučen ispod toplog će- 
beta od grube ovčje vune počeo je Đuko osjećati 
toplinu i stala mu se vraćati duša* Htio je sve reći 
svojoj majci, koja je sjela na zaklenicu njegova 
kreveta, potužiti joj se, iz jadati, ali ona je već sve 
znala, jer je stanodavka pisala Bartolu, pa ga je 

samo pitala za stvari. Otišla je po njih, a Đuko 
je htio zaspati, malo se pomolio i zaklopio oči, 
ali san nije htio na njih. Što mu se više vraćala to- 
plina, to mu je svijest jače djelovala, pa Đuko kao 
da se sve više otrežnjivao od pijanosti. Doma je, 
potpuno je svijestan, pod očevim krovom, on dika 
svoga sela 1 — ne ! nego sramota. . . sramota svoga 
sela, svoga oca, sramota svih svojih, koji su se to- 
liko dičili s njime. Stisak srca, što ga je u Gradu 
osjetio, opet mu se javio, a s njime i stiska, straš- 
na stiska, kao da je smrtna. 

Kao u nesvijesti čuje, da netko dolazi. Valjda 
Babura ili sestre, ali nitko ne prilazi k njemu, nego 
šutke stoje ili su sjele. Sigurni ga koraci malo tr- 
goše. Sigurno je Roko. Prišao je krevetu, valjda 
da pozdravi brata, ali se na prstima odmakao, 
kad mu je vidio zaklopljene oči uvjeren, da spava. 
Zamijetio je glasne riječi vani, otac i mati kao da se 
prepiru, ona ga zaklinje, a Duki kao da će nestati 
svijesti. Vrata se naglo otvoriše, a s njih se pro- 
spe sobom krik : 

— Van, van iz moje kuće, — očajno je po- 
vikao Bartol. 

— Ne griješi duše, sin ti je ! — prigušeno ga 
molila Bara. 

Đukino srce naglo zakuca, pa onda stane, da 
počne tiho na mahove nepravilno tiktakati kao sat 
prije nego će stati. U jednom ga trenu nešto gro- 
zno stisne i on kao uboden sjedne na postelju, ali 
videći očevo lice, klone u jastuke. Bartol se s konj- 
skom ormom približavao postelji tromo kao zvijer, 
koja će skočiti na plijen, a Đuko očekujući udarac 
kajasima podmjesti ruku preko očiju. 

— Ne tuci njega nego mene, ako hoćeš, — čuo je 
Đuko gotovo miran Rokin glas, a nakon toga je pala 
orma na pod. Đuko makne ruku i opazi oca, kako je 
stao čupati kosu i kako se bacio na klupu uz stol. 
Prekrio je lice rukama i zatulio gotovo životinjskim 
glasom o sramoti, koja je pala na njegovu poštenu 
glavu, a Mara, najmlađa sestra kao zaplašena go- 

lubica pred naletom ptice grabljivice stisnula se 
majci za skute i plakala. Babura je stajala kao osu- 
đena, a Rokine se oči sretnu s Đukinima. One su mu 
se nasmiješile, srdačno pozdravile i vedro gledale, 
kao da ništa nije bilo. Đuko se okrene u postelji 
na drugu stranu, zatvori oči i upre svu snagu, da 
ništa ne čuje, da ništa ne vidi, a silan ga umor 
skiti kao vjetar vlat, koja je sama ostala iza srpa 
na njivi. 


XXXVI. 

Što se dalje desilo u kući te večeri, Đuko nije 
vidio ni čuo, jer prije nego što su domaći počeli 
govoriti, on je zaista zaspao. Jutrom ga je stresao 
otac za rame i strogo mu rekao : 

— Svinjama ! 

Zatim je otišao valjda na stan ni ne pogledav- 
ši ga više. Te su godine dobavili nekoliko svinja 
sa stana doma, da pokupe žir, kojim je preradila 
šumica iza Baburinog kućišta. Đuko je pošao za nji- 
ma, a sitna kišica više kao magla obavila je cijelu 
tužnu zimsku krajinu, nad kojom se još nije htjelo 
javiti proljeće, premda je već premakla polovica 
zime. U šumici je već bilo nekoliko pastira, ali ni 
jedan se nije približio Duki. Kako bi ga koji opa- 
zio, izdaleka bi ga promjerio i okrenuo se, kao da 
se stidi, što ga vidi ili što ga prezire. I on se klonuo 
od njih i sakrivao se iza debelog hrašća ne pazeći 
na svinje, koje su se razišle kopajući po vlažnom 
šušnju. Stojeći sam na kisici stao je osjećati trzaje 
po cijelom tijelu, a najviše su ga bolile ruke, koje 
su ga bridjele, kao da su istrzane. I dihati mu je 
bilo teško, a kako mu je vlaga prodirala u odijelo, 
počela ga obuzimali zima. Drugi su pastiri ispod 
jednog krošnjatog drveta naložili vatru i skupili 
se oko nje. Nije gorila, jer se gušila u bijelom dimu, 
koji je ispod granja lazio van iz šume, ali je ipak 
privlačila Duku, da i on poput ostalih čučne kraj 
nje. I što mu je bivalo hladnije, sve ga je više mamio 

miris dima, koji je do njega dopirao, ali nije smogao 
snage, da pođe među čobane. Sakrivao se i dalje 
iza debala, kao da se htio sakriti od vjetra, kojega 
nije bilo ni odkale, ali Duki se činilo, da ga hladaa 
vjetar mlazne sad s jedne sad s druge strane. 

Zima ga polijevala sve jače i on je već pomi- 
51 jao ili da ostavi svinje ili da ipak pođe do vatre. 
Tada odnekale dođe Roko. 

— Idi doma, — rekne mu i pogleda ga zabri- 
nuto. — Ti dršćeš ! 

Đuko se jedva dovukao do kuće, a kad ga je u 
postelji stala tresti zimica, osjetio je, da je bolestan. 
Do večeri je počeo gubiti svijest. Kasnije je do- 
znao, da je bolovao tri tjedna, ali ni čega se nije 
jasno sjećao. Tek kao kroz san mu je dolazilo u 
svijest, da su ga mati i Babura povijale u hladne 
obloge, da su mu trle glavu i vratne žile, da su ga 
nečim napajale i da su ga kupale kao malo dijete. 

Kad je prvi puta došao jasno k svijesti, bila 
je noć. U pročelju je sjedio čiča Jako, s jedne stra- 
ne stola otac, a s druge stric. Najprije je njega 
Zamijetio. Bio je pognut i govorio je o Bogu. Od- 
kada je nastradala Agica, on se sasvim izmijenio, 
uvijek je imao krunicu u ruci i molitvenik uza se, 
a najradije je govorio o svetim stvarima. Njegovih 
riječi nije pravo razumio Đuko, jer ih je čuo onda, 
kad se kao budio oda sna. Sva tri su čovjeka po- 
slije toga šutjela, a onda je počeo Jako, kao da na- 
stavlja, gdje su prije prestali : 

— Onu malu knjižicu o seljaku Marku čitalo 
ti je dijete par tjedana, sam je nikad ne bi doči- 
tao, a to nijesu knjižice nego knjige i koliko ih je. 

On i Bartol pogledaju na dasku uz peć, gdje su 
bile Đukine knjige, koje je tamo ostavila Bara, 
da se suše, još one večeri, kad ih je donijela. Bar- 
tol zakima glavom, kao da sam priznaje, a Jako 
nastavi : 

— I konj je baš jak, pa ipak znade iznenada 
klonuti pod kolima, a kud ne bi dijete pod tolikim 
teretom (pokaže na knjige), jer teret ti je to preteški. 

— Teret, teret, — potvrđivao je Ivša, — pa 
znamo sami, kako nam je bilo i u maloj školi. 

— Sjećaš se ti, kako su ti onda izginule svi- 
nje?... — govorio je dalje Jako zaključujući 
njihov dugi razgovor. — Je li ti bila sramota ? 
Bilo ih je, koji su ti se onda rugali, što si ostao bez 
marve, ali bila ti je velika nesreća, kao što je i ovo 
nesreća, a ne sramota. . . Sramota bi bila, da ti 
ostane doma, jer niti bi bio gospodin niti seljak. . . 
Kad bi ovo i bila sramota, treba je kriti, jer čak i 
mačka svoju sramotu sakriva. 

Tek sada je Đuko potpuno shvatio, da su 
govorili o njemu, a poslije sviju nedaća, koje je 
nedavno pretrpio, bijahu mu Jakine riječi prvi 
glasovi zaista prave utjehe. Izmoren bolešću osje- 
tio je blago olakšanje, a voljkost mu obuzela cijelo 
biće, nakon koje je nastupila laka pospanost, koja 
je pomalo prelazila u okrepan san. 

Kad je ustao iz bolesti, bio je još tjedan dana 
kod kuće, a onda ga otac poveo u Varoš. Tamo su 
potražili staroga Martina. Starac u mirovini, koji 
je proživio sav svoj vijek u selu, konačno se za- 
želio grada' i preselio se iz svoje »domovine« u 
Varoš. Od vremena do vremena javio bi se kome 
u Japage, pa je Bartol znao za nj i mogao ga naći. 
Kad je predao njegovoj gospođi najljepšu šunku, 
koju je te godine imao, s isprikom, da možda nije 
još dovoljno suha, nije je se ova gotovo usudila 
uzeti, a Martinu su zadrhtali bijeli brkovi od dra- 
gosti, što ga se bivši njegov učenik sjetio lijepim 
darom. 

— Nijesi, Bartole, to trebao donijeti, — go- 
vorio mu, a ipak mu bilo milo, što nije došao pra- 
zne ruke i lijepo ga podvorio, doduše kako bi ga 
podvorio, da je i bez ičega došao. Bartol mu je iz- 
ložio svu svoju nevolju. Stari ga meštar savjetovao, 
da bi ipak bilo najbolje, da Đuko svrši gimna- 
ziju, ali je ipak pristao, da pođe po podne s njime 
tražiti namještenje za Duku. 

Kudgod su došli, lijepo su ih primili, lijepo 
s njima govorili, ali za mjesto su rekli, da će biti 
možda kasnije. Bili su u dvije banke, u sudu, u 
poreznom uredu i drugdje, svagdje su Martin i 
Bartol posjedili po koji čas u mekom fotelju, svagdje 
im se direktor ili šef lijepo naklonio, ali mjesta nije- 
su našli. Kad su se nakon uzaludnog traženja, 
napokon vraćali, govorio je meštar Bartolu, da 
nesvijesno prikrije svoj neuspjeh : 

— Vidiš, sva su vrata meni otvorena i gdje- 
god dođem, lijepo me dočekaju. 

Vidio je to i Bartol, ali mu je to bila slaba 
utjeha. 

— Ostavi dijete, a ti se vrati. Ja ću imati 
stvar na brizi, pa kad što doznam, već ćtt 
urediti. 

Bartol mu je vjerovao, a i zašto ne bi, kad je 
Martin tako ugledan gospodin. Otišao je sa sinom 
do pekarice, ostavio tamo njegove stvari, predao 
mu ostatke jela, što ga je ponio u torbi, dao mu 
nešto novca i rekao : 

— Sada, sine, »oriz mene, a brez mene« ! 
(osim mene i bez mene !) 


XXXVII. 

Dotada je Đuko znao, što je siromaštvo, ali 
odtada je iskusio, što je i bijeda. Stanodavki je 
od očeva novca platio stan, a za hranu je rekao, 
da se ne će hraniti kod kuće. Nije joj sasvim slagao, 
jer se zapravo nije nigdje pravo hranio. Jela, što 
mu je ostavio otac, bilo bi mu dosta za dva dana, 
no on ga je natezao i nedjelju dana. Iza toga na- 
stupilo je gladovanje. Bilo je dana, kad nije ni 
mrvice okusio. Tada bi otišao do Fabe, pa bi kod 
njega nešto pojeo, ako je došao u pravi čas, a ako 
nije, pozajmio bi od njega koji novčić, da si nešto 
kupi, no o svome stanju nije mu ni riječi rekao, 
a ni stanodavki. Ona je samo primijetila, da dječak 

silno slabi i odbijala je to na preboljelu bolest, 
pa ga savjetovala, da ide liječniku. 

Kad mu je muka do tužila, pošao je starome 
Martinu s namjerom, da mu otvoreno rekne, ali 
kad je govorio s njime, izgubio je snagu, da mu bude 
iskren. On je mislio, da mu je Đuko došao radi 
mjesta. Savjetovao ga, kao i onda njegovog oca, 
da samo svrši školu. 

— Ako hoćeš baš mjesto, — završio je svoj 
razgovor s njime, — ja mislim na to i imam u vidu 
tri mjesta, samo dok dođe ljeto. 

Zadržao ga na večeri i tada je Đuko iza tri 
tjedna prvi puta pošteno jeo. Pozvao ga na objed 
za nedjelju i rekao, da mu još kojiput dođe. Đuko 
se nije dao mnogo nagovarati, a kad je išao svome 
učitelju na objed, stidio se do dna duše svoje, jer 
je svijestan bio, da mu meštar ne znajući toga daje 
milostinju. 

Inače ga mučio glad, glad, glad... Svoj je 
novac dakako već davno potrošio, od Fabe i dru- 
gova nije mogao puno dobiti, a i trebat će im jed- 
nom vratiti. I to je bilo toliko, da uz najbolje ras- 
poređivanja nije doteklo ni za jedan potpun komad 
kruha dnevno zajedno s onim, što bi krišom po- 
nio od učitelja u žepu... Kad ga je glad toliko 
islabio, da nije mogao ni spavati, počinio je djelo, 
radi kojega se stidio cijelog života, kadgod bi ga se 
sjetio. . . Kad je počeo gladovati, isprva je dugo 
spavao, jer je oslabljeli organizam tražio, da se 
bar tako nekako oporavi. Ali kad je gladovanje 
potrajalo, znao se od strašnoga glada probuditi. 
Tada bi mirno ležao u svojoj postelji i svu snagu 
upotrebljavao, da umiri prazan želudac, koji ga 
je silio na povraćanje. Griskao bi prst u ustima, 
da se nekako prevari, ali prazna je utroba 
tražila svoje i mašta mu dočaravala razne gozbe, 
na kojima je nekada bio. Tijelo mu se samo dizalo 
i sio bi na postelju, no ono ga sililo, da pođe u pred- 
soblje, samo da pođe tamo i ništa drugo. 

Tamo je bio stol pokriven lijepim bijelim stol- 
njakom i nasred njega velik kruh, ponos njegove 
stanodavke, pokriven čistim ubrusom i kraj njega, 
nož. Kruh kao da se sam nudio, da ga čovjek uzme 
i odreže od njega. Kad bi se izgladnjeli Đuko vra- 
ćao iz škole, još bi na dvorištu osjećao miris toga 
kruha, a kad je prolazio kraj njega, brzo je požu- 
rio u svoju sobu, da ga zavodljivi miris ne ustavi. 

Taj kruh i sada stoji tamo i čeka, pomislio 
je Đuko, kad se jednom probudio iz sna od glada, 
a nešto mu prišapnulo, da ga ide uzeti. Ne bi on to 
mogao, ali noge mu same guraju . pokrivač sa sebe 
i vuku tijelo iz kreveta, da pođe do kruha. Đuko 
ne će da ustane, jer mu se skroz upilo u narav, 
da ne smije uzeti ni mrvice tuđega, ali ga gladno 
tijelo sili i nešto mu šapće, da to ne bi bila krađa, 
nego je nužda, pa bi ga možda i zavelo bilo, no po- 
mislio je, da bi ga stanodavka mogla čuti, kad b* 
došao u predsoblje. Ono je imalo četvora vrata, 
dva po dva jedna drugima nasuprot : u dvorište, 
u njegovu sobu, te u kuhinju i u druge njene sobe. 
Osim toga ona noću ustaje, da pregleda rad svojih 
pomoćnika i šegrta. 

Jedne se noći tako borio sam sa sobom i hra- 
bro izdržao borbu, da ne uzme tuđega, ali kad ga 
je glad i druge noći probudio, našao se gotovo 
ni ne znajući kako kod kruha. Ustao je polako 
i tiho došao u predsoblje, napipao kruh i nož, te 
odrezao u mraku velik komad s jednoga kraja na 
drugi nastojeći da odreže ravno, kako se ne bi po- 
znalo, da je bio rezan kruh. Pohlepno ga je pojeo 
na krevetu pokrivajući se jorganom, da može sa- 
kriti svoje djelo, ako stanodavka možda uđe 
k njemu. Iza toga je čvrsto zaspao, a u jutro je 
pomno pokupio mrvice po postelji i njih pojeo. 

Tako je učinio još koji puta, kad nije našao 
drugog izlaza iz glada, a kad bi poslije takvoga 
čina išao u školu i vidio, gdje pekarica reže sebi 
kruha za doručak, mislio bi, da je opazila, da ga 
fali. Ona bi uvijek odmotala i podigla kruh s nekim 

poštovanjem, prekrižila nožem donju koru, pobožno 
ga poljubila i tek tada zarežala. Ako je Đuko pro- 
lazio kroz predsoblje, podigla bi oči s kruha na nje- 
ga, a njemu se činilo, da sumnja, pa bi brzo izašao. 

Bila je sreća za nj, da Uskrs nije bio kasno. 
Došavši prvi dan doma u Japage s praga je odmah 
pošao potražiti kruh, odrezao ga velik komad i 
stao gutati tečni, zasitni seljački kruh. Videći to 
mati začuđeno ga pitala, zar je u Varoši gladan, 
ne mogući tako što vjerovati. Duki je bilo tužno 
oko srca i majčine ga riječi skoro uvrijedile, ali 
Što joj je mogao reći. 

Iza bolesti se Đuko naglo protegnuo, te je 
narastao za čitavu podlanicu. Nije više bio sitni 
Đuko, nego tanak, ovisok mladić i ljepuškast sa 
svojim crnim očima, crnom gustom kosom i sa- 
stavljenim obrvama, jedino strašno mršav i blijed. 
Kroz blijedu kožu mu se jasno vidjeli crni brčići, 
koji su mu stali klijati na gornjoj usnici i to mu 
je davalo muževniji izgled. Jednom je za ručkom 
Ivka ustanovila, da »baja već ima brkove«, a Bar- 
tol gotovo sa zavišću rekne : 

— Podhranila ga je »fr'škevina« (govedska 
juha). 

Duku su upekle očeve riječi, jer bi bar on mo- 
gao znati za njegovo stanje, kad ga je onda onako 
ostavio gotovo bez ičega. Spoznao je jasno, da su 
njegovi poseban sv jet, koj/ ga ne razumije i ne 
može razumjeti. Oni mogu trpjeti oskudicu u 
odijelu i drugim stvarima, a’i jela imaju uvijek 
dovoljno i ne mogu shvatit’, da netko može zaista 
gladovati, pa ne mogu ni pojmiti, da bi i on, njihov 
Đuko, gladovao. 

Iza Uskrsa je doskora opet počelo Đukino 
gladovanje, a tome se pridružila još jedna ne- 
volja, kad mu je stalo izdavati odijelo. Nikada nije 
dobio ništa poštena, nego ili staro ili s’abo, pa kad 
se počelo derati, onda se brzo stalo raspadati. Kad 
su mu se tada otanjile hlače, idući bi ulicom natezao 
kaput s obje ruke, da se to ne opazi. Ali one su i 

progledale i odtada je Đuko čitavog svoga života 
rijetko kada imao čitave hlače. On ih je koncem 
malo prihvatio i još više natezao kaput. 

Ali u svoj toj svojoj nevolji ipak bijaše done- 
kle sretan, bar se tako osjećao. Odkako su počeli 
lijepi i proljetni dani, dolazila je Blanka dnevno 
u vrt. Kao i jesenas primijetio je njeno pje- 
vuljenje i dolazio na prozor. Mora da ga je 
jedamput opazila, pa je sada dolazila stalno do pod 
njegov prozor. Skrivao se pred njom, ali mu je ipak 
bilo milo, kad mu se činilo, da ga je nazrela i ne- 
izrecivo mu je bilo drago uvjerenje, da radi njega 
dolazi do pekaričine kuće. Njeno prisuće iza tan- 
koga zida bijaše mu kao okrepa, koja mu je davala 
snage, da može učiti i podnositi svoj jad. 

Ali to nije moglo spriječiti njegovo sve jače 
i jače slabljenje. To je primijetila i njegova stano- 
davka, pa ga jednom upita, gdje se hrani. Njemu 
se stamnilo pred očima, jer je bio uvjeren, da će 
ga pozvati na odgovornost, što joj uzima kruha, 
ali lena nije na to ni pomišljala. Ona je samo po 
njegovom odlaženju i dolaženju kući zaključila, 
da nema stalne hrane. Rekne mu, da advokat 
Arsenije, brat njegovog direktora daje besplatno 
hranu siromašnim đacima i savjetovala mu, da 
ga ide zamoliti, da i njega primi. Đuko nije išao. 
Kad ga je sjutradan pitala, da li je tamo bio, nije 
joj mogao slagati. Ona je sama otišla i kad se vra- 
tila, rekla mu, da će moći tamo dobivati besplatno 
objed i večeru, a ona će mu davati doručak. 

To bijaše od sada jedini stalan obrok dnevno 
Duki, jer se nije usudio da ide advokatu. Prvi 
dan je pošao u podne i vidio je tri đaka, kako su 
ušla u njegovo dvorište, ali Đuko nije pošao za 
njima. Načinio je doduše korak dva do vrata, ah 
ga stid zadržao, pa nije ušao. Odtada je svaki dan 
u podne i pred večer odlazio od kuće, da se zadrži 
na ulici, dok drugi đaci, koji su dobivali, tamo 
hranu ne izađu. Tada bi se i on vratio doma. 
Glad ga silio, da ipak pođe sa ostalom tro- 

)icom siromašnih đaka dobročinitelju, ali grani- 
čarski ponos nije mu dopuštao da prima milo- 
stinju. On je gladovao, on je slabio, ali ponos bijaše 
mu jači, a i stanodavkin doručak mu bijaše gorak, 
jer ga je jeo sa stidom, što prima tuđu milost. 

Uviđao je sam, da ne će moći ovako izdržati 
do konca godine, ali izlaza nije nalazio, pa je i da- 
lje išao do Arsenijeve kuće i nije ulazio u nju. 
Kako je već bio oslabio jako, to mu je postajalo 
teškim svako kretanje pogotovu na proljetnom 
suncu, koje tako i tako svakoga umara, pa bi sio 
na zidanu ogradu jednog mosta preko šamca. Tamo 
ga je jednom zatekao dr. Krabbe, koji je išao na 
svoju redovitu šetnju iza objeda. Zovnuo ga i upi- 
tao, da li bi htio podučavati jednog trećoškolca 
iz grčkoga. 

— Bih, — veselo mu odgovori Đuko. 

Dr. Krabbe mu je htio reći, o kome se radi, 
ali nije bilo pristojno, da na ulici vodi razgovore, 
pa je pozvao Duku, da iza škole po podne dođe u 
njegov stan. 

— To je kćerka jednog bankovnog ravnate- 
lja, — rekao mu, kad mu se javio kod njegove kuće, 
— koja je svršila u Gracu tri gimnazije, a sada mora 
položiti razliku iz hrvatskoga i grčkoga na našoj 
gimnaziji... Ona bi polagala privatno četvrti 
razred. . . Možda bi je vi mogli pripraviti i za pri- 
vatni ispit ? 

— Zašto ne ? — odgovori Đuko i zadršće od 
pomisli, da je to možda Blanka. 

— Pa da, — potvrdi sam dr. Krabbe. — Vi 
ste dobar đak, a svježe vam je, što se učilo u če- 
tvrtom razredu. . . Tako će biti najbolje. . . Pođimo. 
...Ja sam najavio gospodinu naš dolazak prije 
pet sati. 

Đuko je prepoznao direktora, jer je već bio 
kod njega s meštrom i svojim ocem, ali on ga se 
nije sjetio. Dr. Krabbe je sve ugovorio i glede 
honorara i glede vremena : svaki dan od četiri 
do šest sati osim nedjelje i sveca. Na rastanku je 

direktor pružio Duki pet forinti za kaparu, pa je 
on još istoga dana požurio, da si kupi hlače. Bio 
je neizmjerno veseo, što će sada moći svršiti peti 
razred. 

Sjutradan je odmah iz škole pošao do direk- 
torova stana, ali je nekoliko puta prošetao ispred 
njega ne usuđujući se ući. Konačno je nadvladao 
strah i svoje srce, koje je nemirno tuklo. Kad ga je 
djevojka uvela u djevojčičinu sobu, našao se oči 
u oči s Blankom. U prvi kraj ga obuzela neizreciva 
radost, ali u isti je čas postao toliko smeten, da nije 
znao ništa reći, niti se maknuti s mjesta. Ona mu je 
također smetena pristupila, pružila mu ruku i 
ponudila ga da sjedne. U to je došla i njena majka. 
Otmjena je gospođa progovorila par riječi s Du- 
kom, zaželila svojoj kćerci i njemu dobar uspjeh 
i izašla. Trebalo je neko vrijeme, dok se Đuko sna- 
šao i počeo s radom, ali nije išao od ruke ni njemu 
ni njoj. Još se više smeo, kad mu je djevojka u 
pet sati donijela užinu. Čokolada, kolači i kruh 
s maslacem išao je izg'adn jelom Duki u tek, ali 
je od stidljivosti i nespretnosti slabo jeo, a u duši 
je ipak bio sretan, što će mu odsada doručak i 
užina biti stalni obroci svaki dan. 


XXXVIII. 

Za par je dana Đuko ušao sasvim u posao, 
pa je jedva čekao svršetak škole po podne, da ide 
na instrukciju. Sjedeći kraj nje, dok je ona sricala 
grčka slova ili se mučila s prijevodom pročitanog 
teksta, osjećao je, kako mu se njeno cijelo djetinje 
biće uvlači u srce i on je postajao svijestan, da je 
voli. Njena ga mladost i ljepota opijale, ali on još 
nije bio svijestan, da je to ono, što ljudi zovu prva 
ljubav. On ju je volio, ali kao mlađu sestru ili 
koji drugi mio bliz stvor, a ipak bi svaki pogled 
njenih dubokih plavih očiju, koje su bile taka 
tamne, da su gotovo bile crne, kad bi ih s knjige 

podigla, prodr’o mu do dna bitka. Isprva bi Đuko 
protrnuo i oborio svoje oči tražeći mjesto, na kojem 
će ih zaustaviti, ali kasnije mu bijahu ti pogledi 
dragi. Ne bi se klonuo očima od njega, nego bi se 
zagledao u tu bezbrižnu djevojčicu i htio joj nešto 
lijepa reći. Šutjeli bi neko vrijeme, a njena se ruka 
sama približavala k njemu. Nešto bi uhvatila, 
igrala se time, a Đuko bi se sjetio, da je na satu 
i tu bi nijemu igru prekinuo, da nastavi radom. 

Izlazeći često tek oko sedam sati iz direktorove 
kuće Đuko je uvijek bio zadovoljan, sretan, veseo, 
što li, a kod kuće je onda lagano svršavao svoje 
Zadaće. Ipak je još nešto kvarilo potpuno njegovo 
zadovoljstvo. Kad se najugodnije osjećao, gotovo 
bi se uvijek sjetio dra Krabbea. Samo njemu ima 
da zahvali, što se dalje školuje, a ipak je dva puta 
bio prema njemu onako nepristojan : ono u prvom 
razredu, kad mu se nije naklonio i ove godine, 
kad mu je pogledao u notes. Peče Duku i jedno i 
drugo, kad se toga sjeti, a profesor je ipak tako do- 
bar i plemenit, da se usprkos svega, pače i drugog 
reda, pobrinuo za njega. Imao je krivo, kad je o 
njemu loše sudio, uvjerava se Đuko, te bi htio 
ispraviti svoju pogrešku. Da se radi o Luki, već 
bi davno bio kod njega, ali dr. Krabbe je ipak ne- 
kako drugačiji od njega ili od barba Frane ili od ma- 
kar kojeg drugog profesora. Ipak osjećaj praved- 
nosti ucijepljen mu od malih nogu u srce, ne može 
mu dopustiti, da to pitanje ostavi neriješeno, pa 
jednog dana smogne svu snagu i pođe profesoru 
o stan. 

Dr. Krabbe se očito začudio, kad je vidio Duku 
u svome stanu, a oči mu se malo raširile, sigurno 
što mu je drago bilo, kad mu se Đuko zahvalio i 
zamolio ga za oproštenje. Međutim je njegovo lice 
poprimilo odmah svoju običnu bezizražajnost, pa 
se Đuko nije usudio, da mu iskreno otkrije svoje 
stanje, kad ga je ovaj čak ponudio i da sjedne, 
kako je u prvi čas namjeravao videći ono profe- 
sorovo ganuće. 

Dr. Krabbe je prvi počeo i rekao je Duki, da je 
lijepo od njega, što je došao, jer između đaka i pro- 
fesora mora vladati iskrenost, a cio se razgovor 
svršio njegovim očinskim savjetima, da mora učiti 
njemački isto tako kao i druge predmete. Đuko 
mu je rekao, da nema talenta za taj jezik i cio se 
taj pohod ispao kao jedan veliki nesporazumak 
između njih dvojice, a Krabbe je nakon njegovog 
odlaska ispisao u svom notesu uz Đukino ime ne- 
koliko novih kratica, od kojih se najjače isticalo 
jedno ,,o", što je značilo osjetljiv, a stalan „n," 
je prekrižio. Sve u svemu nije nikada Duku više 
dugo ispitivao i uvijek ga je lako pitao tako, da 
je uvijek bio siguran za prvi red, a u tri viša raz- 
reda dobio je čak i veoma dobar iz Krabbeova 
predmeta. 

Na koncu petog razreda imao je Đuko opet 
svoju odliku i dobio je sto forinti zaostatka svoje 
stipendije za drugo poljeće, ali od toga novca nije 
imao ništa, jer je Bartol s njime, dakako uz ostalo, 
protračio svatove prve svoje kćeri. Marga se tre- 
bala udati još za sv. Katu prošle godine, ali rodi 
telji nijesu svega smogli za vremena, pa su svatovi 
bili odgođeni tek za Veliku Gospu. Daljnjega od- 
gađanja nije moglo biti, jer je dospjela za udaju 
druga kći, a nakon nje će dospjeti i treća. Trebalo 
je dakle žuriti. 

Tih ferija nije nitko mogao podnijeti Bartola 
od ponosa zbog njegova dva sina. Nije se dičio 
toliko s Đukinom odlikom, koliko s time, da mu 
toliko donosi u kuću, jer se sam školuje, budući 
da ima »inštrunkciju«, a Roko je tek dječak, pa se 
ipak već na nj može ostaviti cio stan, kad ne ide 
u školu. 

Šesti razred bijaše najvažniji za Đukin duhovni 
razvoj. Iz dječačkog doba u mladićko prešao je 
bez većih trzavica. Kao seljačko dijete znao je sve, 
što mu je bilo potrebno znati u toj dobi i nije ni- 
šta osobita doživio. Glede stanovitih pojava ispravno 
ga je uputio kateheta s par riječi u ispovijedi, pa 

držeći se njegovih savjeta nije imao ni smutnja 
ni smetnja u svom daljnjem razvoju u tom pogle- 
du. Ali kao nužna posljedica nauka u školi, bile su 
mu prve i posljednje sumnje u vjeri. Kod prirodopisa 
došao im je »Mačak« s teorijom o evoluciji kao s no- 
vim evanđeljem. Njegova su tumačenja primili 
đaci u većini kao sva ostala saznanja bez velikog 
razmišljanja, no u Duki je nastao nesklad između 
onoga, što je govorio kateheta i profesor prirodo- 
pisa. U petom razredu se nije zadržavao kod toga, 
ali u šestom, kad je debeli Emil donio nekakve bro- 
šure i dao ih čitati drugovima, uzbunila se Đukina 
duša, jer nije znao uskladiti ono, što su oba pro- 
fesora naučavala. Emil se čak usudio, da polemi- 
zira s katehetom. On bi mirno saslušao njegovo 
razlaganje i očito mu bilo drago, što je đak poveo 
tu raspravu, a kad bi sve svoje izložio, kateheta 
bi ga mirno u par riječi do temelja pobio. 

Đacima je imponirala katehetina učenost, 
ali jače od njega na Đukin duševni razvitak 
imao je barba Frane, koji je predavao povijest 
U svim višim razredima. Njemu je bio Krist sredi- 
šte ljudske povijesti i tvrdio je, da kao što promisao 
Božja vlada ljudskim životom, tako ona vlada i 
Životom naroda i cijelog čovječanstva. Primije- 
nivši Đuko to na svoj život, uvidio je, da je i njemu 
u najvažnijim zgodama života Bog u pravi čas 
pomogao, jer kako bi inače rastumačio onaj svoj sa- 
stanak s hladnim Krabbeom u doba, kad je gladovao. 

Mimo je počeo šesti razred, a s duševnim mirom 
ga je nastavio, nakon što je našao rješenje za svoje 
sumnje. Nije više stanovao kod pekarice, jer je 
ona uzela na stan dva prvoškolca, ali mu je ona 
našla drugi jeftin stan. Cipelar Janoš Vores držao 
je po osam đaka na stanu uz mjesečnih dvanaest 
forinti za svu opskrbu. Toliko je Đuko mogao 
dati od instrukcije, a stipendiju je cijelu slao kući 
kao ono prije, jer Bartol je trebao, da udaje kćeri. 

Imajući mir u duši svojoj mogao je Đuko da 
promatra život oko sebe i da o njemu zaključuje. 


)0 


145 


Njegov stanodavac bijaše nekada sluga, a sada je 
bio ugledan obrtnik, koji je imao već tri kuće, a 
računao je i na četvrtu, jer svakome je svome 
djetetu htio nabaviti kuću i to sve u redu jednu do 
druge. Smetala mu samo još jedna, njegovog ko- 
lege Karla Cmkovića, koja se ucijepila među nje- 
gove tri kuće, pa je Janoš računao, kako da se i 
nje domogne i vjerovao je, da će Karlova kuća 
biti njegova. Karlo je Hrvat, a Hrvati propadaju. 
Prvu je kuću, u kojoj sada stanuje, kupio na dra- 
žbi, a isto tako i druge dvije. Ne smeta, što se za- 
dužio, zadužit će se još samo, da svojoj djeci sva- 
kom osigura krov nad glavom, kad postanu ljudi. 

U toj kući, naime u prvoj, stanuje bivši njen 
vlasnik »čiča«, sada starčić bez žene i djece, a Ja- 
noš mu se smilovao i ustupio mu jednu sobu, da ne 
mora ići prositi. Kako je »čiča« živio i od čega, nije 
se Janoš brigao, valjda od onih podrug jutra ženine 
zemlje, koja nije došla na dražbu. Prvi njihov su- 
sjed bijaše »čičin« brat, seljak sa ženom i jedinicom 
kćerkom, ocvalom djevojkom. Negda lijepa Manda 
sjedila bi cio dan uz prozor bez posla ili s vezivom 
čekajući, da joj pred večer dođu pod prozor đaci. 
Tako su joj prošle godine, a ona strpljivo čeka, 
da koji svršeni đak, koji joj je nekada pod prozo- 
rom govorio slatke riječi, dođe po nju, ali uzalud 
je čekala i čekat će uzalud, jer kad đak ode iz Va- 
roša, potraži sebi drugu sreću. 

Ali i Janoš čeka, da i kuća njezina oca bude 
njegova, ako mu ne uspije da stekne Karlovu. 
On je siguran, da će je dobiti, kada i kako opet 
se ne pita, ali jedna ili druga bit će sigurno njegova, 
ako ne i obadvije. 

Za objedom i večerom govori Janoš otvoreno 
s đacima o svojim osnovama, a Duku nešto u dno 
srca zaboli. U ulici, u kojoj stanuje, ploča je starog 
hrvatskog pjesnika i nekada su u njoj stanovah 
samo Hrvati. Danas ih je samo trojica računajući 
amo i »čiču«. Zaista mi propadamo, nas nestaje, a 
stranci se šire i preziru nas. Janoš se doduše nikad 

ne ruga nikome, pa ni Hrvatima, on samo ističe 
vrijednost naroda, kojemu pripada, ali njegova 
žena rodom Nijemica, gdjegod joj se pruži zgoda, 
otvoreno napada »Šokce« i govori o njima s najve- 
ćim prezirom gotovo onako, kako seljaci govore 
o Ciganima. 

Đuko joj je kušao koji puta protusloviti, ali 
ona bi jedva dočekala da može sve svoje reći o 
Hrvatima : 

— Sto ste vi i koliko vas ima ?. . . — tobože 
bi pitala, a onda dodala : — Nema vas i nestaje vas. 

Žena bez obrazovanosti, koja je sama zabora- 
vila na svoju narodnost, nije znala poštivati tuđu, 
pa bi nakon ovakvog uvoda nastavila dalje da grdi, 
a Duku je to strašno bolilo. Kad bi joj se kušao 
suprotstaviti, razjario bi je, pa je znala za- 
pasti u pravu vatru. Kasnije ju je puštao, neka 
govori i neka se izgovori, a njemu je bivalo svejedno 
teško, da ti stranci, koji živu na našoj zemlji, tako 
preziru naš narod, a ipak im je u duši morao dati 
pravo, jer tko je kriv, da je tako ? Mi sami, odgo- 
vorio bi sebi, jer zašto smo pustili, da se na naše 
nasele. Ipak kod svega toga neka bi mu gordost 
napunila dušu, jer je znao, da njegova majka i 
nijedna druga naša žena, ne bi bila takva kao 
njegova stanodavka, kad bi bila u jednakim pri- 
likama, i u tome je osjetio posebnu vrijednost na- 
šega naroda i njegovu prednost pred svima drugi- 
ma. U čemu je ta vrijednost, nije još znao sebi od- 
govoriti, ali je samo osjećao, da mi imademo više 
srca, više duše i više finoće od drugih. 

Uviđao je, da mu nema pravoga opstanka 
kod gazde Voresa, pa bi volio otići od njega, ali 
gdje će dobiti drugdje tako jeftin stan ? Morao je 
tu ostati i tako je osjetio svu težinu siromaštva, 
koje mu je sada bilo teže podnositi nego onda, 
kad je gladovao. Da se bar mogao složiti sa svojim 
sustanarima, ali oni b jahu sa svih strana i bijahu 
mu tuđi i s nijednim ga nije moglo vezati prijatelj- 
stvo kao svojedobno s Mirkom i Jozom. Prvi je 

poslije četvrtog razreda otišao u učiteljsku školu, 
ali još se sjeća Duke i izmijeni s njime po koje pi- 
smo preko godine. 

Joza je sada maturant i ispao je Duki sasvim 
iz vida, dok ne upozori na sebe kojim podvigom 
u školi. Tako je pretprošle zime povješao prvo- 
školce na klinčanicu u hodniku^ propanuvši im 
kroz rukave zimskoga kaputa kišobran tako, da 
se nikako nijesu mogli sami osloboditi, nego ih je 
morao jednog po jednog sk dati profesor, koji 
je imao inspekciju. Te je pak godine za vrijeme 
sata, kad je došao inspektor, zamijenio ploču svoga 
razreda s pločom sa zahoda, pa je inspektor mjesto 
u razred ušao u tu prostoriju. U oba se slučaja 
sretno izvukao, jer mu se nije moglo ništa doka- 
zati, a radi drugog se slučaja govorkalo, da će stari 
Leontije morati u penziju. 

Đuko se nesvijesno klonuo svojih sustanara, 
pa osim što je jeo i spavao s ostalima u istoj sobi, 
nije pravo ni dolazio s njima u dodir, jer su đaci 
učili svaki za sebe po cijeloj kući : kod č če, u đač- 
koj sobi, u kuhinji i u gazdinoj radion ci, a Đuko 
je obično radio u sobi njegove majke i sestre. One 
su imale svoju sobu i kuhinju u dvorištu. Starica 
je cijeli dan sjedila uz peć ili štednjak i grijala se, 
a njena je kćerka — zvala se Etelka — rijetko 
bivala kod kuće, jer je negdje radila kao kono- 
barica. 

Kod nje je Đuko upoznao Karla Crnko vića, 
koji je dolazio, ako je Etelka bila doma. Kad je 
ne bi našao, razveo bi duge razgovore s Dukom 
kao sa svojim »lancmanom«. Od njega je doznao 
za njegov rod i da ima sinovca, ko i u Rimu uči 
visoke škole. Među njima se razvilo ve’iko prijatelj- 
stvo i Karlo je uvijek obećavao Duki, da će mu 
načiniti cipele, kakve nitko nema. I napravio mu ih 
je, ali je Đuko za njih morao platiti pet forinti. 
Dao mU ih je i nije mogao pojmiti, kako je Karlo 
od njega kao prijatelja i još k tome siromaha mo- 

! 'ao uzeti toliki novac, a kad je ostao sam sa svojim 
ijepim cipelama, promatrao ih je i pitao se, što je 
na njima, da toliko stoje. Tada je upoznao još jedno 
svojstvo našega čovjeka, za koje nije ni slutio, 
da ga ima kod naših ljudi. 


XXXIX. 

Kao sedmoškolac opet je stanovao kod Vo- 
resa i bio svjedokom još jednog njegovog uspjeha. 
Stekao je Karlovu kuću. Nije ju doduše jeftino ku- 
pio na dražbi, kako se nadao, ali je ipak postala 
njegovom. Preuzeo je Karlov dug i nešto dopla- 
tio. Karlo se oženio s Etelkom i preselio u Povirje, 
da na djedovskom temelju otvori gostionicu. 

Već od početka se školske godine počeo Đuko 
pribojavati za svoju odliku. Nije to bio više dr. 
Krabbe, kojega se bojao, jer od onoga pohoda 
u njegovom stanu među njima je usprkos onog ne- 
sporazumka potpuno razumijevanje. Bio je Lutka«, 
koji mu je smetao, ne što ne bi znao njegovog 
predmeta — matematiku, nego što se činilo, da 
ga ni sam profesor ne zna. Pod godinom ne bi 
gotovo ništa radio s đacima. Nešto bi počeo na 
početku, onda kad se nadao, da će doći direktor 
ili inspektor, te pod konac godine, ali sve je to 
bilo malo pa ništa. 

Inače bi se dosađivao ili s đacima razgovarao 

0 svemu samo ne o svome predmetu. Pa ipak je 
bilo đaka, koji su Lutku volili, a i to opet ne što 
bi bio dobar, nego što je s đacima postupao gotovo 
kao sebi ravnima. Pred večer bi sa sedmoškolcima 

1 s maturantima šetao na korzu, što je u ono doba 
bila gotovo nemoguća stvar. Koji su s njime šetali, 
bili su sigurni za dobre ocjene, a među ostalima je 
izabrao nekoliko, kojima će dati drugi red. 

Posljedica tih šetnja bijaše, da su se u razre- 
dima stvorila dva tabora đaka. U jednom su bili 
oni, koji su šutjeli, a u drugom »lutkovci«, koji su 

napadali vjeru, socijalni poredak i sve ono, što je 
prvima bilo sveto. Oni su pod njegovim satom 
navodili razgovore o idejama, koje su čuli od njega, 
a kad je on dolazio sa svojim »znanstven'm razlo- 
zima« (kako je govorio), pokolebao je mnogi đak 
u svom svjetovnom nazoru. Među tima bijaše i 
Đuko, kojemu su tu i tamo znale još doći sumnje 
napose u pitanju vjere. Nije on mogao biti bezvje- 
rac kao debeli Emil, no sumnje su dolazile, one su 
bile tu, ali mu je sreća bila, što mu »Lutka« nije 
ni malo imponirao, pa se unaprijed nije mogao 
slagati s onim, što je govorio. 

Međutim da taj profesor nije mogao na nj 
djelovati, glavni razlog bijaše jedno novo poznan- 
stvo iz početka te školske godine. Odmah počet- 
kom godine došla su u varoš dva akademičara : 
Mati ja žute kose, žutih brčića i plavih očiju kao 
u Krabbea, ali je bio veseo i živ kao pravi Srijemac, 
te Luka Bosanac, niska čela, mrke kose, kao što 
je i sam bio mrk, ali usprkos toga pun šala i đo- 
sjetaka. Slučajno su naišli na Fabu i Duku, te im 
rekli, da bi se i ovdje trebala osnovati katolička 
đačka organizacija ili kongregacija, kao što su 
osnovane i na drugim našim srednjim školama. 
Đuko n je shvaćao čemu to, pa bi im to i rekao, 
ali njih dvojica su bili s njima tako srdačn 1 , kao da 
se poznaju davno, davno ili kao da su im braća. 
Njima nije mogao ništa odbiti ni Fabo ni Đuko, 
a kad su s Matijom i Lukom kasnije izmijenili 
nekoliko lijepih pisama, osjetila su se obojica čla- 
novima neke nove zajednice, što više članovima 
velike obitelji, koju veže iskrena ljubav i pravo 
bratstvo. Bilo im je povjereno da potraže jednog 
svećenika, koji će ih voditi. Bez mnogo su razmi- 
šljanja pohodili popa Vincu, mladog kapelana, 
koji je bio iz zavičaja Joze Ripe (sada već klerika). 
Mladi se svećenik s njima savjetovao, da li da se 
osnuje organizacija ili kongregacija, pa se složiše 
za drugo, jer se mogu sastajati u crkvi, odnosno 
u sakristiji, a za organizaciju ne bi imali prostorija. 

Po njegovom savjetu zamolili su katehetu, 
da objavi osnutak kongregacije, što je ovaj i uči- 
nio, a poslije toga se dvadesetak đaka stalno sva- 
kog tjedna nalazilo s kapelanom Vincom, da čuje 
njegovo predavanje i da s njime raspravlja. Odtada 
je Đuko mogao pobiti svaku Emilovu tvrdnju, 
a i Lutkinu, ako ne uvijek baš odmah, ono svakako 
nakon razgovora s Vincom. Đuko nije nikada falio 
na sastanku, štaviše htio je, da budu češće, a uvijek 
su mu bili kratki. Jedino ga je smetalo, što se od 
organiziranih đaka tražilo, da svakoga mjeseca 
pristupaju sakramentima. Zašto to, nije on shva- 
ćao, kad se đaci tako i tako ispovijedaju četiriput 
godišnje. Pod godinom još kojekako, ali tražilo se 
od njih, da se i za vrijeme ferija spovijedaju i pri- 
česte. Duki bijaše ta dužnost iznad svega strašna. Sto 
će reći Povirje, što će kazati Japage, kad se tamo ljudi 
ispovijedaju samo za Uskrs, a rijetko tko za Božić. 
Inače oba sela govore kao o izvanrednom događaju, 
ako se koja baka pričesti preko reda pod godinom. 

Ipak je išao na prvu zajedničku pričest, a 
čemu se silno iznenadio, bilo je, da se taj puta 
(bio je prvi petak u mjesecu) pričestio i barba Frane 
sa svojom djecom. Taj sada pognuti staračac imao 
je više sitniša i nekoliko odraslih sinova i kćeri, 
ali usprkos njegovih predavanja iz povijesti nije 
nitko od đaka primijetio na njemu kakvu oso- 
bitu pobožnost, — napokon bio je učen čovjek, 
a gospoda rijetko kada idu u crkvu, sakramente 
pak uopće ne primaju, — bijaše općenito mišlje- 
nje. Videći svoga profesora, kako se sa svojom dje- 
com moli, pao je u Đukinim očima duboko njegov 
ugled. Zašto ? Nije se pitao, samo je žalio, da ni sam 
nije znao zašto toga dobrog čovjeka, koga su svi đaci 
volili, a koji je i đake toliko volio, da im je za svoj 
novac kupovao banane, kokosove orahe i drugo 
rijetko južno voće, da ga kušaju, kad im je o njemu 
pod zemljopisom govorio. 

Međutim je u očima sviju đaka najednom 
porastao ugled barba Frane. Par dana iza ovog 

događaja govorio je đacima pod poviješću, da će 
najkasnije za osam dana buknuti rat između Tur- 
ske i balkanskih naroda, a to bi moglo upaliti opći 
svjetski pokolj, jer je Evropa već dvadeset godina 
kao nabijena elektricitetom. Većina ga je đaka 
sažalno saslušala, a Emil mu se iza sata otvoreno 
i rugao. Ali kad je u istinu nakon tjedan dana po- 
čeo balkanski rat, đaci su se zadivili barba Frani 
smatrajući ga svojim najspremnijim profesorom. 

Duki više nije bilo teško ići na mjesečnu pri- 
čest, kad mu u tom daje primjer njegov najodlič- 
niji profesor. Sto više pomišljao je i na to, da mora 
»raditi u narodu«, što je dužnost svakog organizi- 
ranog đaka, premda još nije znao, u čemu bi taj 
rad sastojao, ni kako da s njime počne. Možda 
će mu se nadati prilika, kada dođe kući u Japage. 

Za sv. Katu imala se udati njegova treća se- 
stra, a on joj je morao biti djever kao i dvjema 
starijima, jer je najstariji brat. I Fabo je pošao 
s njime s jednakim mislima, ali u svatovima se nije 
dalo ni s kim o nečemu posebnom govoriti. Svatovi 
kao svatovi : veselje i zabava, ne znaš, tko je vese- 
liji, da li mladi, roditelji ili uzvanici, pa to opće 
veselje nije moglo pokvariti ni ono malo suza Sta- 
ninih, koje je ispustila, kad je napuštala za uvijek 
očinski dom, kao što su plakale i njene sestre u 
jednakoj prigodi. Stari je Suljo svirao, kao da je 
posljednji put u svatovima, pa kud tud zasvira 
Duki i zapjeva svojim sada već sasvim odrapanim 
glasom. Kad bi mu ovaj po običaju htio dati što- 
god novca, on odbije riječima : 

— Ne, sinovče, tebi ne svira Suljo za plaću. 

Opće veselje dotaklo je Duku. Nije ni pjevao, 
ni igrao, ne pristoji mu se, đak je, mladi gospodin, 
te nije u redu, ali je ipak sretan i ponosan slušajući 
lijepo pjevanje i promatrajući živ ples i divne na- 
rodne nošnje. Takovo što nemaju Voresovi suna- 
rodnjaci, niti narod njegove žene, koja je zabora- 
vila, kakva krv teče u njenim žilama. 

Tek Fabo kao da je tužan. Zamišljen je i kao 
bez volje. Đuko nema prilike, da ga pita, jer mora 
čtivati mladu, da je ne pokradu, ah je zato još više 
uživao u Roki, svome bratu, koji capti od radosti 
i veselja. On je još malen, Đuko je odskočio od njega 
za dobru glavu, ako ne i više, jer je u posljednje 
dvije tri godine narastao i razvio se u lijepa mom- 
ka. Otanak je doduše, ali mu zato odskače vitkost, 
pa se čini, da je stariji. Roko sada više ne pristupa 
k njemu s nekim pokroviteljstvom kao nekad, 
•dok je Đuko bio još- dijete, nego s povjerenjem 
kao mlađi brat starijemu. 

I kada je Roko bio najraspoloženiji, pristupio 
je svome bratu i zagledavši se u svoju sestru upi- 
tao ga : 

— Je li tvoja »frajla« lijepa kao naša seka ? 

— Ja nemam djevojke, — odgovorio mu 
Đuko. 

Roko ga začuđeno pogleda ne vjerujući, pa 
ga nakon kratkog časa opet zapita : 

— Zašto ne igraš i ti, baja ? 

Kad mu Đuko nije ništa odvratio, dijete mu 
rekne bezazleno : 

— Valjda se stidiš?... A na gospodskim 
balovima igraš 1 

— Ne idem ja na balove, — rekne mu Đuko, 
— nemam ja za to, što bih trebao. 

Riječi su mu ispale i odviše ozbiljne, gotovo 
tužne za vesele seljačke svatove. Dijete upre u 
njega svoje crne oči, zamisli se i ozbiljno zaključi : 

— Onda sve to tvoje nije ništa, baja ! 

Đuko ovije svoju ruku oko dječaka i privuče 
ga na prsa, a veselosti mu sasvim nestane iz srca. 
Roko mu u tom času bijaše ne samo drag, nego 
bliži od ikoga njegovih, jer ni mati ni otac nijesu 
vidjeli ono prije par godina njegove bijede, a to 
još potpuno dijete jasno uviđa njegovo stanje. 
Njegovi vršnjaci na selu već pomalo pomišljaju 
na ženidbu, možda je svaki već sebi izabrao djevoj- 
ku. Večerom idu na »drum«, gdje se zabavljaju. 

plešu i pjevaju, a nedjeljom i svecem ne propuste 
nikada kolo. U radosti i nebrizi teče im život, a 
on je gladovao, da je za tuđim morao posezati, 
brigu mora brižiti, kako opet da ne pati glad i kako 
da dođe do odijela, da se ne mora previše stidjeti 
pred svojim gospodskim drugovima. Mora podno- 
siti uvrede i poniženja, o kojima njegovi vršnjaci 
nemaju ni pojma, te učenjem razbijati glavu, a 
ipak strepiti, da ne dobije lošu ocjenu. 

Činilo mu se, da potpuno shvaća Fabu, pa je 
zaželio, da što prije bude s njime na samu. Kad je 
i to došlo već skoro pred zoru u Baburinoj sobici, 
kamo su došli, da malo odspavaju, nije im bilo ni 
jednom ni drugom do sna, a ipak dugo nijesu ni- 
šta govorili. Napokon ga je Fabo ležeći s njime u 
postelji zagrlio i privukao na se govoreći mu t 

— Baja, moj baja, kako su oni sretni ! 

Stao mu je zatim milovati glavu, a Đuko mu 
nije imao ništa reći, jer Fabine misli bijahu jednake 
njegovima. 

— Oni živu tako veselo, a što imamo mi od 
našeg života ? — nastavio je Fabo, a Đuko se nije 
mogao u svemu složiti s bratićem, jer je mislio, 
da se Fabo nema prava baš toliko tužiti, budući 
da nikada nije gladovao, nikada nije nosio bakandže 
na nogu, niti se trebao stidjeti radi poderana odijela. 

— Sa devetnaest godina oni se žene i ja bih 
se mogao oženiti, da sam ostao doma... A tako 
je lijepo imati svoju ženu, živjeti s njome, imati 
djecu i neuznemirene savjesti živjeti život. , . 
Otkinuše me od toga. . . od života. . . 

Fabo naglo zarida, stisne Duku još jače, pruži 
se cijelim tijelom uz njega i stane ga ljubiti, nesmi- 
ljeno ljubiti, kao da se u njemu razbuktjela strast. 

XL. 

Đuko se prepustio bratićevom cjelivanju i u 
dubini ga svoga srca iskreno požalio... Kad svrši 
za koji mjesec, morat će u klerikat, jer je tako od- 

redila njegova mati Gena, koja veli, da su »popovi 
najgori grešnici«. Nešto strašna potreslo je njego- 
vim cijelim bitkom, jer mu se ujna učinila groznim 
bićem, koje nema osjećaja ni za jedino svoje dijete. 
I Duki je došlo, da plače, ali radi Fabe, koji mora, 
da je zaista- silno nesretan, mnogo nesretniji od 
njega. 

Njega nitko ne sili, da bude ovo ili ono i radi 
toga spoznaje, da je sretniji nego Fabo. Osim toga 
on ima — (ne usudi se, da mu se misao jasno oči- 
tuje, a ipak mu je jasna) — nju, Blanku, a što mu 
je ona drugo nego njegova djevojka (Đuko se pri 
toj pomisli sam sebe zasramio, kao da je nekom 
drugom o tome govorio). Prvi puta je posve očito 
i jasno sigurno spoznao, da je Blanka njegova lju- 
bav, jer kao seljačko dijete i shvaća ljubav i proma- 
tra je, kao što je shvaćaju seljaci. Seoski život zbliži 
momka i djevojku, a da toga oni pravo ni ne opaze. 
Na paši, na poslovima, idući u crkvu i u kolu miješa 
se seoska mladež i svaki momak ima pravo, da sva- 
koj djevojci nešto rekne, s njom ide ili igra. 

Malo po malo jedan momak s jednom djevojkom 
sve više govori, s njom se samom više sastaje nego s 
drugima, i tako dođe samo po sebi, da to bude njegova 
odabranica, a da ni sam ne opazi, kako je do toga 
došlo. Tek kad njegove namjere postanu ozbiljnima, 
onda se odlučuje i odabire. 

Tako je i Đuko dolazio na sate Blanki, radio 
s njome i razgovarao, a tek je iza ovog događaja 
s Fabom primijetio, da mu je drago, kad je s njome. 
Bijaše sretan i zadovoljan, ali ta njegova ljubav, 
koje bijaše sada siguran, nije uzdrmala njegovim 
bićem, nego je tekla, kao što život teče određenim 
smjerom, kao da tako samo po sebi mora biti. 

Ona je bila jedan dio sadržaja njegovog ži- 
vota, pa nije o njoj niti razmišljao, niti je smatrao 
potrebnim, da o njoj ma s kim govori, pa ni sa 
samom Blankom. Više su ga zaokupljivali drugi 
događaji, napose, kako će proći iz matematike. 
Prve je sjednice dobio vrlo dobar, druge dobar. 

treće će sigurno biti dovoljan, a do konca poljeća 
možda će biti i drugi red, jer ako je to Lutkina 
namjera, nije mu mogao odmah s početka dati 
lošu ocjenu. Đuko se s pravom bojao Lutke, jer 
odkada je osnovana kongregacija, on upravo bije- 
sni u razredu. Zna za sve, koji su članovi, napada 
ih i javno ih u razredu izvrgava ruglu, a napose 
svoj žalac upire na Duku. 

Međutim su đaci primijetili, da se moralo ne- 
što desiti i među profesorima u zbornici, jer su 
osim katehete svi ostali profesori znali zaći koji 
puta sa stfog predmeta u privatne razgovore i sve 
se činilo, da nešto hoće doznati od đaka. U to 
vrijeme nije Lutka dolazio duže vremena u školu, 
a među đacima se počelo šaputati, da ga je Leon- 
tije dao u bolnicu na motrenje. Sigurna se nije 
ništa moglo doznati ni u školi ni u gradu, samo 
se stalno govorkalo. 

Kad je Lutka nekako pred Božić došao prvi 
puta u razred, prvo mu je bilo, da je pitao đake : 

— Tko od vas nije lud ? 

Mladići su se u čudu pogledali i svi ustavili 
svoje poglede na profesoru, koji je dalje govorio: 

— Svi ste vi ludi, samo ja nijesam. . . Tko 
od vas može dokazati crno na bijelom, da nije 
lud?... Jedino ja mogu! 

Pobjedonosno izvadi liječničku svjedodžbu i 
pokaže je đacima. Kolala je od ruke do ruke, a 
među mladim ljudima nastane veselost. Od toga 
je sata Lutka upravo bjesomučno napadao u ra- 
zredu direktora i sve svoje kolege, a najviše kate- 
hetu. Ovo nijesu mogli podnijeti ni najljući pro- 
tivnici katehetini među đacima, jer što držali da 
držali o religiji, svi su znali, da je kateheta u sva- 
kom pogledu čovjek na svom mjestu, obrazovan, 
kulturan i gospodin u pravome smislu te riječi. 
Doduše pojedinci su ga objeđivali s koječega, 
ali ipak simpatije većine bile su na njegovoj strani 
pogotovu, što je b io poznato, da se on znao koji 
puta i te kako založiti za svoje učenike. 

U školi je nastala uzbuna, najprije u višim 
razredima, a onda je pomalo prelazila i u niže. 
Đaci bijahu sada podijeljeni zaista u dva tabora, 
napose kad se stalo uvijeno o tome pisati i u mje- 
snim novinama. Iza Božića su đaci doznali, da je 
Lutka premješten. 

Kad je polazio, dao se pratiti po cijelom gradu 
muzikašima idući pred njima u fraku i lakovanim 
cipelama s cilindrom na glavi sredinom sviju ulica. 
Pred direktorovim stanom je odpjevao nekoliko 
bećarskih pjesama, nakon čega su muzikaši odsvi- 
rali vatren tuš. 

Stari Leontije bijaše uvjeren, da liječnička 
svjedodžba profesora Lutke ne bijaše ispravna, 
no to mu nije pomoglo, jer je i on za njim otišao, 
pošto je još prije konca poljeća bio umirovljen. 

Ravnateljem je postao profesor Luka, koji 
je svoju vedrinu unio u cijelu školu. Dok su prije 
đaci prestupali prag gimnazije s nekim kao stra- 
hom, odsada im je malo po malo postajala kućom, 
u kojoj su se osjećali sasvim kao u svome. Slobo- 
darski je duh zavladao cijelom školom, jer nije 
bilo onog nevidljivog pritiska, koji su svi osjećah 
od prijašnjeg direktora, koji im je bio dalek i tuđ 
i od kojega su osjećali, kad bi se pojavio, najprije 
strah, a onda možda i neke vrste počitanje. S no- 
vim ih je ravnateljem vezala ljubav, koja je iza- 
zvala u mladih ljudi iskreno poštovanje, jer Luka 
bijaše njihov, pa nije bila rijetkost, da su za vrije- 
me odmora zaorile rodoljubne pjesme po razredi- 
ma, na što se prije nije moglo ni pomisliti. 

Đuko se mogao mirno predavati svojoj sreći 
i koji puta snatriti o lijepom svome životu, kojim 
ne će stupati sam, nego ruku o ruku s drugim jed- 
nim bićem, a to je bila (jedva se Đuko usudio na 
to pomisliti) Blanka. Pri takvoj bi mu se pomi- 
sli usta ispunila toplinom od blaženstva do tada 
neslućenoga, a da će tako biti, uvjeravali ga oni 
rijetki susreti s Blankinim roditeljima. Uvijek su 
bili s njime ljubezni, progovorili bi koju riječ s uva- 

žavanjem, u kojemu bi Đuko otkrivao iskrenu 
sklonost. Koji puta su mu znali dobrohotno prigo- 
voriti, što bi nakon svršetka školske godine brzo 
pobjegao, pa ni jesu dosada proslavili ni jedan Blan- 
kin ispit. Da se to više ne desi, proslavit će ga ove 
godine unaprijed i odrede Spasovo, kada će Đuko 
biti njihov gost. 

Smatrao je to znakom osobite pažnje i nečega 
drugog, Što više znači, ali se ipak nekako bojao 
toga objeda. To su gospoda, bogat svijet, a on nije ' 
nikada sjedio za pravim gospodskim stolom. Malo 
se strašio i dao se u brigu, kako će to sve ispasti. 
Stanodavka ga poučila, kako da se vlada u di- 
rektorovoj kući i kako da se ponaša za objedom 
jer je nekada služila u gospodskim kućama. Sa- 
vjetovala ga, da mora doći na objed u propisanom 
odijelu, pa je odlučila, da mu posudi salonsko 
odijelo svoga muža, u kojemu se on vjenčao i oblači 
ga samo na Božić, Uskrs i na Duhove, a inače je 
počivalo složeno na dnu ormara. Kad ga je Đuko 
obukao, ustanovili su, da je gazda Vores doduše 
nešto niži od njega, ali krupniji, pa mu njegovo 
odijelo nikako ne stoji. Radi toga mu je Filo, nje- 
gov sustanar đak ponudio svoje novo tamno odijelo. 

S malom je zebnjom pošao Đuko do Blankine 
kuće, ali se smiono držao i bijaše hrabar u Blan- 
kinoj sobi, u kojoj je s njome stalno radio. Nije 
se smeo, ni kad je s njome pošao u blagovaonicu, 
ali na pragu te sobe zastao je zablenut od onoga, 
što je tu vidio. Stan gn'i’ Amalie ne bijaše 
ništa prema ovom posoblju od mahagonija s ukle- 
panom zlatnom žicom, a svuda raskoš i sjaj, o 
kojemu školovano seljanče nije ni slutilo. Gospođa 
i gospodin svečano obučeni prijazno ga dočekaše, 
a kad ga je Blankin otac poveo do kredenca, drhtala 
su Đukina koljena od bojazni, da se ne poklizne 
na glatkom parketu. Ponudio ga je čašicom ko- 
njaka, koju je on poput svoga gostoprimca naje- 
damput ispio i osjetio vatru iz usta po cijelom 
svome životu. 

Povedoše ga k stolu, a Đukine noge zapadoše 
u debelom sagu. Postaviše ga u pročelje, a oči 
mu se zabezeknuše od finog porcelana, srebra i 
kristala. Savjeti gospe Vorešovke bili su mu od slabe 
koristi, jer su pred njim bile četiri čaše raznog ob- 
lika i veličine, a s jedne i s druge strane tanjura 
i pred njim cijele zbirke raznolikih jedala. Što je 
to i čemu to, pitao se, ali se ipak donekle radovao, 
što će se poslije sestrinih svatova i Božića jednom 
najesti dobrih jela, jer kod Voresa dobiva samo 
dvaput na tjedan po komadić mesa, a inače kuhano 
tijesto i razna variva, od kojih većinu ne bi nikad 
jeo, da ne mora. 

Prvo je došla na stol cijela riba koječim ukra- 
šena. Đuko joj se iskreno poveselio, jer govedinu i 
ribu smatraju seljaci najodličmjim jelom, ali, kad 
ga ponudiše, našao se u neprilici, kako da si je uzme. 
Sjetivši se savjeta svoje stanodavke zahvali se i 
zamoli gospođu, da ona bude prva. Ovaj joj se 
čin pristojnosti očito svidio, pa kada su prije ona i 
njen muž bili s njime ljubazni, sada mu je ona po- 
kazivala gotovo materinsku nježnost, te ga je sama 
podvorila. 

Nije se dao puno nutkati, da jede, ali te ribe 
nije mogao jesti. Hladna i krta sjetila ga na hladnu 
kuhanu štuku, a majoneza, koju je tada prvi puta 
u životu okusio, bijaše mu odvratna, kao da kusa 
samu mast, ili što je još gore, ulje, koje uopće nije 
podnosio. Ne bi jeo, ali je morao jesti, jer ga je 
tako poučila njegova stanodavka. Kad mu je bio 
promijenjen tanjur, primijetio je po domaćima, 
da je nešto učinio, što nije u redu. Juhom je htio 
popraviti neugodnost, koju mu je prouzrokovala 
riba, ali ni nje nije podnosio : bila je gusta i po ne- 
čemu strašno mirisila. Zato je kod drugih jela bio 
oprezniji, pa ga je malo uzimao, a krvavo meso 
bijaše mu upravo odvratno. Po množini jela i nji- 
hovom nutkan ju vidio je, da su ga htjeli osobito 
počastiti, pa mu bijaše teško, što će se u svojoj 
nadi razočarati. Još su bili ljubezljivi s njime, ali 

je sve više nestajalo prve iskrene srdačnosti i na 
njima se počela opažati usiljenost taktično pri- 
krivena* 

Kad je to Đuko primijetio, bilo mu je jako nepri- 
jatno pogotovu, što se nije mogao domisliti uz- 
roku tome, jer, iako malo jede, ipak jede od svega, 
što je došlo na stol i sve pojede* Istom kad mu je 
djevojka, koja je posluživala za stolom, donijela 
jednak nož i vilicu, kakav je s tanjurom odnijela, 
opazio je, da za svako jelo imade poseban pribor, 
a on je uvijek krivi uzeo. Smeo se i zastidio se i od- 
lučio je, da će paziti, čim se drugi kod jela služe 
i kako jedu* Ipak mu nije nestalo neprijatnosti, 
koja je bila pojačana time, što je vidio, da će kod 
tolikih jela morati nakon sve muke i silenja samog 
sebe, da jede, ostati gladan* 

Radi toga se obradovao, kad su donešene 
šparge, misleći, da su »čikovi« (krumpirovo tijesto), 
koji su bili među rijetkim gradskim jelima, što ih 
je volio* Nehotice ih je nešto više uzeo, a gospođa 
obradovana pitala ga, da li ih voli, pa mu ih je 
sama još metnula na tanjur* Činilo se, da će se ne- 
ugodno raspoloženje i domaćih i gosta samo od sebe 
popraviti* Ali kad je on prvi komad okusio, uvidio 
je, da je to jelo, koje nikad nije jeo, a bilo isto onako 
nepodnosivo, kao kad je prvi puta kod tete Fane 
jeo govedinu* I kao što se onda silio, da jelo ne po- 
vrati, tako se i sada mučio, a kapljice mu znoja 
probiju po čelu* 

Da se izbavi : : z neprilike, u jednom času, dok 
su drugi bili zabavljeni jelom, zagrabi s tanjura 
punu šaku špargi, da ih turi u žep* Dva komada 
kliznu na skupocjeni ćilim, a rastaljeni mu maslac 
curio kroz žep po novim Filinim hlačama* U prvi 
kraj Đuko nije ni jedno ni drugo primijetio, ali kad 
su domaćičine oči slučajno skliznule s njegovog 
tanjura na pod i njen ga ljutit pogled ošinuo, da 
se ona u istom času svlada, oborile se njegove oči 
pa je vidio, što se desilo* 

Htio je odmah ustati, da ode, ali ljubezljivost 
domaćih, makar da je i usiljena bila, nije mu dala, 
da ih sasvim oneraspoloži* Ipak do pravoga ras- 
položenja nije nikako moglo doći, nestajalo je 
sve više i škrtih riječi za stolom, a kad je nakon 
objeda neugodna šutnja koji čas potrajala, Đuko 
se nespretno zahvalio za gostoprimstvo i oprostio 
se, a nitko ga ni jednom riječi nije zaustavljao. 
Još na ulici je osjećao šest očiju, koje ga s prezi- 
rom i porugom prate, a on je pojurio do svog stana 
slomljen i utučen kao onda, kad ga je iz banke u 
Gradu prognao hihot činovnice s cigaretom u ustima. 


XLI* 

Nije više htio da ide Blanki, ali treći dan po- 
slaše po njega* Opet ju je poučavao jednako mar- 
ljivo i savjesno kao prije, no ona mu više ne bijaše 
onaj stvor, s kojim je u snatrenju svome mislio 
stupati životnom stazom, nego kao zvijezda, koja 
mu je gotovo na dohvat bila, a sada se naglo uz* 
vila u svoje visine* Njene roditelje nije više vidio, 
niti je s njima razgovarao, premda im je kćerku 
još godinu dana poučavao* Nije mu to bilo krivo, 
jer je uvidio, da su oni poseban svijet, od kojega 
je on daleko i u kojemu ne bi našao mjesta za se* 

Tek koji puta bi mu zadrhtalo srce, kad bi 
pomislio na Blanku, a ludo snatrenje znalo bi mu 
uzbuniti dušu, no on je jedno i drugo odlučno od- 
bijao na sličan način, kako ga je kateheta podučio, 
da odbija napasti* 

Kako je bilo kod Blankinih, nije nikome pri- 
čao, pa ni Fabi ni Voresovima, od kojih se sasvim 
odbio, makar da su mu onda bili onoliko pripravni 
izaći na ruku, a i izašli su mu savjetom* Ne samo 
Blankini nego i oni bijahu mu drugačiji svijet od 
onoga, u kojemu je on mogao naći potpun sklad 
sa samim sobom* Uvidio je, da je usprkos svojih 
školali drugog odijela ipak dijete iz Japaga, u ko 

jima bi jedino mogao naći potpunu svoju sreću 
i zadovoljstvo. 

Radi toga se kao maturant nije više vratio na 
stan Vdresovima, a i nije mu više ni bila sila. Bar- 
tol je sretno udao sve tri kćeri, a do Rokine je že- 
nidbe još jako daleko. Svoj štagalj ne će moći tako 
skoro sagraditi, pa je šaljući sina zadnju godinu 
u gimnaziju savjetovao ga, da štogod prištedi od sti- 
pendije, jer mu za visoke škole ili za početak, ako 
bude išao u službu, on ne će moći dati ništa. 

Nastanio se u bivšem Fabinom stanu kod 
umirovljenog poštanskog činovnika s visokom ti- 
tulom. Dvoje starog svijeta nije nikoga svoga imalo, 
pa su svojili Duku i tetošili ga kao prije Fabu, ali 
usprkos njihove ljubavi i sklonosti nije mogao osje- 
titi topline u njihovom domu. Gradske kuće imale 
su same po sebi nešto odbojnoga. Množina soba, 
od kojih je svaka za drugo bila, bile su mu hladne 
i tamne, makar imale po nekoliko velikih prozora, 
a u cijeloj kući osjećao se neugodan miris, koji se 
dao donekle prigušiš, ali nikako uništiti. Podsje- 
ćao je na kotac, kad daleko prolaziš kraj njega, 
jer sastavni dio svake prave gospodske kuće bijaše 
i zahod. Miris te prostorije napunjao je, iako slabo, 
dom Blankinih roditelja, a progonio ga i u novom 
stanu, jer seljančetu naučnom na mnogo svježega 
zraka, kojega je na selu izobilja, bijaše nepodnosiv. 

Sam pak život gradskih ljudi činio se Duki 
praznim i pustim, te strašno jednoličnim, a život 
je na selu tako bujan i raznolik. Obrtnik radi uvijek 
jednak posao, isto tako nema promjena u svom radu 
činovnik u uredu, a koji živu zaista bez posla, ti 
umiru od dosade ili se gube u tričarijama. To naj- 
bolje vidi kod svojih dobrih stanodavaca. Ona 
bar »sprema i kuha«, naime zapovijeda služavci, 
a on zaista ne zna, kako bi ispunio vrijeme. Od do- 
sade čita novine i jeftine romane, šeta, hoda po 
kući i guta magnezijev oksid ili bikarbonsku sodu, 
da spriječi žgaravicu, a vrlo često dođe u napast, 
da pomaže svojoj ženi na njeno najveće zaprepaš- 

tenje, jer nije dostojno muškarca, a napose veli- 
koga gospodina, da se miješa u ženske poslove. Bar 
kad bi se u to razumio ! Stara je tolikoput dočekala 
Duku, kad se vratio iz škole, u gorkom plaču, što 
je njen »oldi Krampus« (stari vrag) presolio juhu, 
a bila je takva, kakve do tada nije nikada imala ; 
ili što joj je smiješao štirku s lećom, a kad je jed- 
nom jelo posolio sa sodom, bila je upravo neutje- 
šna. U takvim časovima znala se mladom čovje- 
ku od sveg srca iskreno istužiti na svoga muža, 
koji je imao kao svaki ljudski stvor svojih — po 
Đukinom mišljenju — malih pogrešaka, a staroj 
su se činile strašnima. Najveće mu je zlo bilo hr- 
kanje. »Er hat mein ganzes Leben verschnarcht« 
(prohrkao je cio moj život), potužila se Duki mnogo 
puta s osjećajem silne nesreće. Stari i sada hrče, 
čuje ga Đuko svaku noć, jer njegova je soba kraj 
salona, u kojemu spava stanodavac. Kraj Đukine 
je sobice kuhinja, a kraj nje spavaonica, u kojoj 
je stara spavala, a ipak je tvrdila, da je hrkanje 
njenog muža svake noći probudi, premda su ih 
rastavljale dvije prostorije. O tom je bio razgovor 
i za objedom i za večerom gotovo svaki dan, a Đuko 
je morao upotrijebiti svu svoju diplomatsku vje- 
štinu u jednu ruku, da očito ne slaže, a u drugu 
da se ne zamjeri bilo jednom bilo drugom bračnom 
drugu, jer je stari najodlučnije tvrdio, da ne hrče. 

Ne samo da je pust i prazan život gradskih 
ljudi, nego je i sitan, stekao je konačno uvjerenje 
Đuko, a tome životu on neminovno ide u susret. 
I stao ga se plašiti, kao što ga se nekada bojao, 
kada mu se činio nedokučivim. Činilo mu se, da će 
kao čovjek izgubiti od svoje vrijednosti, kad po- 
luči cilj, da bude ono, što na selu zovu gospodinom. 

Prije se nije bavio takvim mislima, imao ih je 
prečih : hrana, ocjene i odijelo, ali živući sada bez 
brige za te osnovne stvari, sve se više pitao, što će, 
kad položi maturu, a onda bi zastrepio od pustoši, 
koja mu se ukazuje. Pisma, što ih je sada redovno 
primao od Mirka i Fabe, odvratila bi ga od tih 

razmišljanja i skrctiils mu pažnju na druge stvari* 
Mirkova su duga pisma plamtjela srećom : učitelj 
je i pomišlja, da se ženi. Kao što je ono veče Fabo 
bio pun čemera, jer si život ne će moći udesiti 
kao v ećin a drugih potpunih ljudi, tako je Mirko 
u svojim pismima izgarao od radosti, što će doskora 
vezati svoj život u pustom stanu seoskog učite- 
lja s jednim dragim stvorom. 

Fabina su prva isto tako duga pisma odisala 
rezignacijom. Kad su Fabina pisma iza Božića 
počela disati vedrinom, Đuko je bio svijestan, 
da se u bratićevoj duši desila važna promje- 
na. Njegova su pisma bivala sve kraća, ali sve sta- 
loženija, dok iza Uskrsa nije Đuko dobio jedno, 
koje je odisalo zanosom i završilo riječima: »Kako 
je divno posve se predati Bogu i živjeti po Njego- 
vim zakonima.« 

Jedna i druga pisma bijahu dvije suprotne 
strane, kojima se sad jednoj sada drugoj neodlučno 
okretala Đukina duša ne znajući, uz koju da pri- 
stane. Fabina su pisma prestala konačno dolaziti, 
a Duki bijaše žao, jer je držao, da se ili nečim za- 
mjerio bratiću ili da ga ovaj zaboravlja, a tako 
su se njih dvojica volila./ 

Međutim mu je sve veći posao branio, da se 
zadržaje kod svojih misli, jer što se matura više 
približavala, Đuko je sticao uvjerenje, da sve ma- 
nje zna, a za posao mu je instrukcija Blanke odu- 
zimala barem dva sata, pa je za svoje učenje imao 
razmjerno malo vremena. Kao prije matematike, 
kad ju je Lutka imao, te u prvom i petom razredu 
njemačkoga, bojao se sada mature. 

Kad je ona sretno prošla, izašao je iz školske 
zgrade s nekom tugom u srcu, što se u nju više 
ne će vraćati, a osam godina svoje najljepše mlado- 
sti je gotovo dan na dan proveo u njoj. Ipak mu se 
činilo, da mu se odvalio težak teret s vrata, kao što 
seljak osjeća, kad iza vršidbe posljednju vreću sa- 
spe u okno hambara. Požurio je u prvi dućan, da 
kupi štap, jer kad s njime pođe gradom, vidjet će 

svi poznati, da nije više maturant nego abiturijent. 
Uzevši taj prvi svoj štap u ruku, zastao je, no ne 
s veseljem, što je sada »zreo«, kako će mu pisati 
u diplomi, nego što ga zavoj palice na gornjem dijelu 
sjetio upitnika, te ga iznenada zaokupilo pitanje : 
Sto sada ? Dok je išao kući, da obavijesti stanodav- 
ce o svom uspjehu, spopala ga bolna žalost za mla- 
došću, ne što mu je prošla, nego što je zapravo 
ni imao nije. Na Uskrs mu je Roko, koji je još pot- 
pun dječak, povjerljivo pričao, koje mu se djevoj- 
čice sviđaju i unaprijed se radovao, što će moći i ćt 
na »drum« i u kolu plesati, kad svrši opetovnicu. 
Pred njim je vesela mladost, a za svoju se pitao 
Đuko, kuda je nestala. Došle mu na um sve pat- 
nje kroz svih osam godina od prvih neprilika u 

E vom razredu do razočaranja za stolom Blan- 
aih roditelja, poderane hlače, pa gladovanje 
i pekaričin kruh, te strepnje od drugih redova i 
pitao se, je li to sve imalo smisla i koja mu je ko- 
rist od toga. Hoće sam sebi priznati, da je stekao 
mnogo znanja, ali je li to i istina ? Ne vjeruje više, 
đa ima vatrenih ljudi i vila, siguran je, da je ze- 
mlja okrugla i da se vrti oko sunca i svoje osobine, 
a je li to znanje bilo vrijedno, da izgubi mladost, 
veselu mladost seljačkog djeteta ? A što je drugo 
stekao u gimnaziji ? Sve što je naučio, nije sigurno 
i dade se pobijati. Strašna i silna matematika sa 
svim svojim poučcima i formulama u geometriji 
nije kadra đa izračuna na pr. obujam običnoga 
rakijskog kotla, a Mačak im je pod kemijom po- 
šteno rekao, da znanost nije apsolutno sigurna, je li 
voda zaista H2 O. 

Ipak Mačak sveto vjeruje u evoluciju i tolike 
druge teorije, koje će sjutra biti pobijene. Sve se 
školsko znanje učinilo Duki jednim ništa, a sva 
njegova učena gospoda profesori pukim neznali- 
cama, — jedino je barba Frane nešto znao. On 
je prorekao balkanski rat, ali se u daljnjim za- 
ključcima prevario, jer svjetskoga rata nema. Đuko 
je postao tmuran kao kišni dan, pa nije čuo, da ga 

netko zove. Stanodavac je izašao pred njega, a 
kad ga je Đuko prošao, triput ga je viknuo, dok 
se okrenuo. Stari mu je gospodin čestitao i od ve- 
selja ga na ulici izljubio. 

Kod kuće ga je stara gospođa dočekala s rije- 
čima; »Hab’s kwust!« (znala sam) progovorivši 
od ganuća u dijalektu, kad je vidjela u Đukinoj 
ruci štap. Uvela ga u blagovaonicu, gdje je već bio 
prostrt stol ukrašen cvijećem. Dvoje staraca pro- 
šlaviše Đukinu maturu, kao što su prošle godine pro- 
slavili Fabinu. Njihovo je veselje razveselilo i 
njega, pa je zaboravio na svoje misli i pitanja, 
koja su ga dotada zao kupi jivala. Još za objeda 
došao je podvornik Blankina oca i uručio mu 
njegovu čestitku s potpisom njegove gospođe i 
kćeri'. Ujedno mu se zahvalio za trud, što ga je 
imao s Blankom i zamolio ga, da zadrži njega i 
njegovu obitelj u lijepoj uspomeni i da ga smatra 
svojim prijateljem. Preko honorara za instruk- 
ciju bilo je pismu priloženo još par desetica. Ni 
čestitka ni novac ne obradovaše Duku, a riječi 
»lijepa uspomena« i »prijatelj« učiniše mu se him- 
bom. Zar je on nakon onog objeda mogao direkto- 
rovu kuću zadržati u lijepoj uspomeni i zar je di- 
rektoru zbilja stalo za Đukinim prijateljstvom ?. . . 
Možda ipak?... Toliko je Đuko proveo lijepih 
časova učeći Blanku, da mu je sada iskreno žao, 
što se ono, kad je bio gost u kući njenih roditelja, 
onako svršilo... Ne, fraze su to, samo prazne rije- 
či, hoće Đuko da zaključi, ali ipak ne može, te se 
sav smutio, da mu se pokvarilo veselje, što su mu ga 
priredili njegovi stanodavci. Možda i oni samo hine ? 
pita se u dvoumici, a oni primjećuju, da je Duku 
pismo smelo. Kad im ga je dao, da ga pročitaju, 
čestitali su mu s iskrenim udivljenjem i naglasili, 
da je direktor vrlo bogat i da ima velike veze, pa 
mnogo može, te ga savjetovali, da ne prekine s nji- 
me. Ti čestiti i dobri ljudi postadoše toga hipa 
sitni i niski u Đukinim očima, jer ih bogatstvo i 
moć zadivljuju. Sjetio se svojih. Oni bi volili, da 

su bogati, ali bogat im čovjek radi svoga bogat- 
stva nije ništa veći od ostalih ljudi. Moćnim se 
pokoravaju i poštuju one, koje ide poštovanje, 
ali ipak preziru gospodu, koju smatraju moguće 
višima od sebe, kao što preziru i Cigane, do kojih 
ne drže. 

I seljak koga voli, voli ga, a koga mrzi, mrzi 
i ne krije toga, a u gradu su ljudi jedan prema dru- 
gom uvijeni, pa nikada pravo ne znaš, što ti u 
istinu misli. Dra Krabbea je držao svojim neprija- 
teljem, a ipak se pobrinuo za njega, pa i kod dru- 
gih profesora osim Luke i barba Frane, nije znao, 
da li su dobri ili nijesu. 

Takve su se i slične misli vijale njegovom gla- 
vom, a par čaša vina, koje je morao ispiti na ne- 
prestano nutkanje dobroga starca, možda ga je 
više zbunilo od njih, te se nije predavao veselju, 
ali ga je ipak hinio, da ne pokvari raspoloženja 
svojih stanodavaca. Njih dvoje su se pokazali 
veselima kao dvoje bezbrižne djece, koja se sama 
igraju, a da ih ničije oko ne nadzire. 

Pričali su Duki vesele zgode iz svoga života, 
a tamo već u duboko popodne stara je najednom 
iščezla iz sobe i nakon nekog se vremena vratila 
obučena u iznošeno odijelo svoga muža i odde- 
klamovala im na njemačkom pjesmu o starom 
vandrokašu. Stari se tako iskreno smijao, da se 
Đuko uza sve svoje misli i maglovenja morao 
smijati njegovom smijehu. 

— Ne znaju se danas zabavljati ljudi, kako 
smo se mi zabavljali, kad smo bili mladi, — za- 
ključila je stara gospođa, kad se opet vratila u 
svojoj opravi. Primijetila je Đukinu nelagodnost 
pa ga pitala, je li umoran. 

— Matura, to nije šala, — zaključio je njen 
muž, te nastavio pričati o svojem školovanju i o 
svojim ispitima. Svršio je realku, u kojoj je u nje- 
govo doba uz deskriptivu bila kemija najteži pred- 
met. 

O H, je li, gospodine Đuko, to je voda, 

rekao je s osobitim respektom, — a bio je jedan 

mladi profesor, koji je tvrdio, da je H2O. 

Znanost l klikne u sebi Đuko i postane silno 
ozbiljan* Nekada se pobijalo, što se danas drži 
istinom, a tvrdilo, što danas nitko ne drži. Stari je 
gospodin napokon uvidio, da Đuko ne dijeli nji- 
hovo dobro raspoloženje, pa držeći ga umornim 
savjetovao mu, da ide malo prileći, da se odmori. 

U svojoj je sobi našao Đuko Fabino pismo. 
Obradovan ga je brzo otvorio i na dušak pročitao. 
Iz njega je izbijao mir i tiho zadovoljstvo. I kao 
sva njegova novija pisma i ovo je završavalo po- 
sebnim zaključkom, do kojega je Fabo sigurno do- 
šao poslije dužeg razmišljanja, te se požurio, da 
ga saopći dragom bratiću, a taj je glasio: »Najveća 
je sreća čovjeka nepokolebivo mirna i cista savjest 
kao u anđela među nebeskim četama.« 


XLII. 

Još iste večeri namjeravao je Đuko otputovati 
u Japage, ali se ipak predomislio. Došao bi kasno 
vlakom u Povirje, pa bi ili morao noćiti kod ujaka, 
ili pješice gruziti po noći kući. Osim toga i nije 
red, da na neki način pobjegne, jer je običaj, da se 
abiturijenti zajednički slikaju i proslave maturu. 
Ostao je dakle. 

Na oproštajnoj su večeri bili osim katehete 
svi profesori osmog razreda s ravnateljem Lukom 
na čelu. Sastanak je bio u kavani, a kad su svi do- 
šli, zajedno su ušli u spremljenu dvoranu za njih, 
gdje ih je čekala glazba. Među sviračima pao je 
odmah Duki u oči bijel — prema mrkim licima 
ostalih Cigana — Ui blijed elegantan mladić s na po 
zatvorenim sanjarskim očima, koje se, naglo otvo- 
riše, kad spaziše Duku, da im se isti čas opet suze 
kapci. »Zreli« mladići bijahu za večerom »veseli«, 
pače neki i obijesni, a isto tako i svi profesori osim 

hladnoga dra Krabbea i ravnatelja, s kojega je od- 
sijevalo zaista iskreno veselje. Jedino se na licu 
profesora Roka nije moglo primijetiti ni jedno ni 
drugo, jer je za večerom sav bio zabavljen jelom, 
a kad se izdovoljio, izvratio je dlanove na stolu, 
kao na katedri u razredu. 

Đuko se osjećao nelagodno, jer ga je smetalo 
hinjeno veselje jednih, a vrijeđala obijest drugih 
njegovih drugova. Za večerom su padale zdravice, 
a otvorio ih je ravnatelj vatrenim rodoljubnim 
govorom, koji se ne bi mogao nazvati zdravicom. 
S njima se produžilo i poslije jela, a govornici bija- 
hu neki bolji, neki lošiji, no svakoga je popratio 
pljesak i odobravanje, kako to već biva u sličnim 
prigodama. Pomalo je počelo sj'ati na svim lici- 
ma zaista neprisiljeno veselje, jedino se na licu 
dra Krabbea nije ono moglo primijetiti. On je bio 
kao uvijek hladan, a ipak se na njemu vidjelo, 
da nešto očekuje, što ne može dočekati. Zato, kad 
je ustao, da i on govori, svi su uprli oči u njega 
nadajući se, da će iz njegove zdravice doznati, čime 
je nezadovoljan. Nepristojniji su se unaprijed spre- 
mali, da mu protuslove i da mu tako uzvrate sve 
ono, što im je on svojom strogošću u školi znao 
pribaviti. Njegov govor bijaše sabran, uman i 
promišljen, da je na svakoga morao učiniti naj- 
ljepši dojam usprkos toga, što je »između redaka« 
fino gospodski spočitnuo svojim bivšim đacima, 
da nije bilo ni jednoga latinskog govora, što bi se 
od njih kao gimnazijalaca moglo očekivati. 

I dok je ravnateljev govor bio pouka i pobuda 
mladim ljudima za budući život, Krabbeova je 
zdravica uza svu svoju dotjeranost i taktičnost 
djelovala na sve kao prekor. Iza nje je nastao 
kratak muk i kao neka posrami jenost. Tada ustane 
Đuko. 

— O andres Varosanoi (»Ljudi Varošani«) — 
počeo je on kao Demosten u Ateni i to na iznena- 
đenje sviju grčki nastavivši u tom jeziku dalje 
slažući rečenicu po rečenicu iz Demostena, Sofo- 

kla i drugih autora, koje su u školi čitali i prevodili. 
Cio taj kratki govor ne bijaše zapravo Đukin, 
ali je bio grčki, a kad ga je svršio, zamnio je hotel- 
skom dvoranom urnebes, kojega je povećao cigan- 
ski tuš. Kolege su htjele od oduševljenja razni jeti 
Duku, svi su se profesori s njime kucnuli i čestitali 
mu, pače ni Krabbe nije mogao sakriti svoga odu- 
ševljenja, kad mu je s punom čašom pristupio 
i nakon toga je iskapio. Jedino je Roka sjedio 
svom svojom težinom na stolici i izvraćenih dla- 
nova sjao od ponosa, a po debelom mu se licu ra- 
zlilo blaženstvo. Usne su mu se skupljale na polju- 
bac i zaista bi ustao, zagrlio i poljubio Duku, da 
nije bio i odviše komotan, da se makne sa svoga 
mjesta. 

Iza toga je veselje bilo uistinu nepatvoreno, 
čak se i Krabbe raspričao, a jagodice mu na licu 
postale crvene kao u snaše, koja je preko noći na 
njima držala prilijepljen crveni papir. 

U krupne su sate počeli dolaziti u dvoranu 
roditelji pojedinih mladića sa svojim kćerima, a 
Cigani su stali svirati plesove. U opće je dotada- 
šnje veselo raspoloženje opet ušla usiljenost i pre- 
tvaranje, a poklike radosti i oduševljenja zamije- 
nili su prazni komplimenti i puste fraze. Duki je 
postajalo nesnosno, no nije smio ostaviti društvo 
barem, dok je u njemu ravnatelj. Jedna ga je ce- 
duljica, koju mu je konobar uručio, oslobodila 
te neprijatnosti. Netko ga je zvao. Oprostio se sa 
svima, a tuš svirača, klicanje kolega, profesora 
i svih ostalih ispratiše njegov odlazak. 

Gore u jednoj hotelskoj sobi izašao je pred 
njega onaj blijedi svirač i bojažljivo ga oslovio t 

— Đuko, jeste li to vi ? 

— Šandore ! — kliknuo je razveseljen. 

— Da, ja sam. . . Izvolite sjesti. 

— Kaži mi ti. 

— Ne ! ne 1... Vi ste gospodin, a ja sam obi- 
čan svirač i još k tome Ciganin... Oprostite, što 
sam vas zvao iz društva, Si nijesam mogao srcu 

odoljeti... O, da znate, kako se sjećam djetinj- 
stva. 

Na stolu je stajalo vino u zatvorenim butelja- 
ma, a konobar je donio jela za dvojicu. 

— Smijem li vas zamoliti, da mi društvo 
pravite ? — pitao je još bojažljivo Šandor otvara- 
jući jednu bocu. — Ne podnosim napora, — dalje 
reče i muklo zakašlje, — zato sam ih ostavio, a i 
primaš me štedi. 

— Dajte, jedite i pijte, — nudio je Duku, 
kad je konobar izašao, — ako vam nije neugodno, 
što ste sa mnom. 

Duki bijaše naprotiv neizrecivo drago, što se 
poslije svega našao s nekim, s kime može biti otvo- 
ren i iskren. Nije mu bilo ni do jela, ni do pila, a ni 
do razgovora nego samo do nekoga, tko mu je bliži 
od svih tih stranaca, koji su ga dotada okruživali. 
Šandor je dobro jeo i trusio čašu za čašom, a nje- 
gove se sanjarske oči širile, plamtjele i opet se skla- 
pale. Sjećali se dana u školi, kod čerge i onoga kola 
u Baburinoj kući. Uz to su isprekidano pričali jedan 
drugom i o svom životu kasnije. Kad su i to sve 

§ rošli, kao da nije više bilo razgovora među njima. 

anđor je ustajao, sjedao, točio čaše sebi i nadolije- 
vao Duki. Najednom ga kao iznenada upita : 

— Jeste li sretni, Đuko ? 
što da mu odgovori ?. . . Zagledao se u nj. 
Ciganin bijaše mlad, kao rosa bi morao biti mlad, 
a bijaše lijep kad pup ruže, koji je ubran, pa je 
još lijep i kad venuti stane. Šandor vene, to odaje 
bljedilo njegovog lica, s kojega je nestalo svježine. 

— Ja nijesam, — rekne Šandor ne sačekavši 
Đukina odgovora. — Bilježnik je uništio moju 
sreću. . . Znadete valjda, da sam se trebao oženiti. 

. . .Dorula moja, kako je prekrasna bila : crna i 
crvena, a usne joj kao žar, dok plamen iznad njega 
bukti... Imate li vi djevojku? — upita, kao da 
se najednom prisjetio. — Je li lijepa ? 

— Nemate je, znam, jer se ne možete ženiti, 
— reče ne očekujući Đukina odgovora. — A i što 

će vam žena, da vas veže, da vas sapinje... U 
gradu je drugačije nego na selu. . . Nebrojeno 
sam ih ja imao, gospođa i gospodični, vjerujte 
mi... Upravo mi se gadi, kad na to pomislit^ 
ali kad sam počeo takvim životom, ludost me moja 
nije mogla ustaviti, a i morao sam, jer ne samo 
svoje grlo i glas gusala svoga oca, nego i tijelo sam 
svoje morao prodavati. . . Iscrpile mi mladost moju, 
a sada me tu boli, — pokaže na prsa, — steže i ka- 
šljem. 

Klonuo je Šandor po stolu kao presađena 
biljka po zemlji smlaćena suncem, a Đuko je shva- 
tivši, o čemu je govorio, protrnuo, sablaznio se i 
uplašio ga se. Grijeh, grijeh je to, što je Šandor 
činio, grijeh, protiv koga se Đuko hrabro bori, 
odkada mu se počela javljati sklonost za njim. 
Lice mu je problijedilo, a usne su pokušale savjeto- 
vati Šandora : 

— Nijesi smio toga činiti. 

Mladi ga je svirač najprije gotovo sumnjivo 
pogledao, a kad se pribrao, odgovori : 

— Ništa ja ne vjerujem, ni do čega ne držim, 
pa ni do slave svoje više. . . Jeste li kadgod čitali, 
što su novine o meni pisale ?... I na škole su me 
htjeli dati... Kapital sam ja, kapital za svaku 
kapelu, u kojoj sam bio, ali sve je to ništa, kad mi 
mladost ubiše i život mi ispiše... 

Kao podboden ustane, uzleta se sobom i na- 
glo stane, te upravo očajno poviče očito ovladan 
pićem : 

~ Grad... grad je to učinio i jedino, što me 
naučio, da ovako govorim... čuvajte se, Đuko, 
grada. 

Nježno zavidi, pristupi Duki, stavi mu svoju 
ruku na rame i uzme svoju čašu. 

— Da se kucnemo, — rekne. 

Okusi vina, a onda mu ruka klone na stol, 
kao da je čaša priteže. 

— Ne smijem više piti, — izusti i spusti se 
na stolicu. Podupre glavu rukama, upilji se s na po 
Zatvorenim očima nekuda, kao da sanjari. 

— Da mi dođe ona, — tiho progovori poslije 
kojega trena prateći očima misao, — Dorula moja, 
sve bih ostavio i s njom i sa svojim guslama pošao 
bih pod čergu i krstario od sela do sela. . . I baka 
je moja prošla cio svijet, a pod čergom je našla 
svoj mir i sreću. . . — Dorula. . . 

Prošapće sasvim tiho, te opet skoči nadvladan 
naglim nastupom čuvstva i stavši nasred sobe 
zapjeva : 

»Pjevač pjeva, svijet budi, 

A rumena zora rudi, 

Dorulo moja ! 

Ja otjeram pjevca pticu. 

Da ne budi jarebicu, 

Dorulu moju.« 

Đuko bi se možda nasmijao riječima pjesme, 
da mu se život Šandorov nije strašnim učinio, da 
njega samoga nije iskreno požalio i da nije imao 
divan glas, iz kojega je izbijalo toliko iskrenoga 
čuvstva, da su se pred njim gubile riječi. Ispjevavši 
šandor svoju pjesmu, opet klone na stolicu već 
sasvim iscrpljen, ruke spusti na krilo, nagne se 
iznad stola cijelim tijelom i pijano se zagleda preda se, 

— Pijte, Đuko, — bezvoljno mu rekne kao 
u polusnu. 

— Nijesam naučen na piće, — odgovori mu 
ovaj jednako riječima bez značenja. Na tornju 
kratko odbije i slabi zvuk izbijanja poremeti nji- 
hovo mučanje. 

— Sitni su sati. . . Možda morate otići, — 
umorno izgovori Šandor. 

— Sigurno su već otišli, — odvrati mu Đuko 
misleći na kolege i profesore. 

Obojica su kao na zapovijed ustala iza tih 
beznačajnih riječi. 

— Ja ću vas otpratiti, — ponudi se Sandor. 

— Nije potrebno, — otkloni Đuko konven- 
cionalno. 

— Ići ću, ako vam nije neugodno, da ja idem 
s vama... Noću se u gradu svega dešava.... 
što znadete?... 

Nije ga više htio odbijati, da ga ne uvrijedi, 
a kad mu je pred vratima svoga stana stisnuo 
finu guslačku ruku, ni slutio nije, da živa Šandora 
nikad više vidjeti ne će. 

Kad se pred podne sastao sa svojim drugo 
vima, čuo je Đuko, da su jednoga muzikaša od si- 
noć našli u hotelu mrtvog. Provalila mu krv i ugu- 
šila ga. Na Šandora nije ni jedan hip pomislio. 
Idući dva dana kasnije s diplomom u žepu iz škole 
sretne čudan sprovod. Iza mrtvačkih kola s crnim 
prostim lijesom stupalo je stopedeset (broj je do- 
znao kasnije iz novina) ciganskih muzikaša u crnim 
odijelima, koji su svi na guslama svirali tužaljku. 
Držanje im je bilo ozbiljno, hod trom i dostojan- 
stven, a svirka tužna, da srce para. »Onaj muzi- 
kaš«, pomisli Đuko, a neka neodoljiva sila povuče 
ga za povorkom. I drugi su prolaznici zastali i po- 
šli za sprovodom. Do groblja je povorka bila toli- 
ka, kao da je pratnja najvećega dostojanstvenika. 

Kad se narod razišao po groblju među mramor- 
ne spomenike i drvene križeve, i Đuko se mogao 
približiti ukopnicima, koji su bili svjedoci tu- 
žnog obreda na onom dijelu groblja, u kojemu se 
zakapa sirotinja. Upravo su tada spuštali lijes ti 
raku, a Cigani svirali posljednju tužaljku. Đuko 
opazi na rubu otvorenog groba starca i staricu, 
kako bez plača ukočena pogleda pognuti pilje do- 
lje. Prepoznao je Sulju i Kevu. »Sandor !« pomisli 
Đuko i u dnu ga duše zazebe. Kad su prve lopate 
zemlje pale na lijes, ispravi se Suljo svom svojom 
visinom, trgne gusle, koje su mu bile pod pazu- 
hom, udari njima u zemlju i trijeske baci u grob. 

Đuko se makne, a ona ga zima svega prožme, 
zatetura i spusti se na mramor jednoga groba. 
Mozgom mu je prošao sav onaj razgovor sa Šan- 
dorom i uprepaštenje ga je nadvladalo. Nije ni jed- 
noga hipa pomislio na tijelo, koje su zakapali, nego 
na dušu, koja je iz njega izašla. Strava i jeza pro- 
drmali su mladićevim bićem, da mu je sama glava 
pala među ruke. Podigne je malo, a oko mu za- 
okruži po spomenicima i križevima, usta pak sama 
prošapću : 

— Gospode, koliko je od njih kod Tebe ? 

Oči mu pođu zatim po živima, a misao se dalje 
pitala, što bi bilo i s njihovim dušama, da ovaj čas 
bude smak svijeta ! 

Toga je trena osjetio Đuko, da je odlučeno 
njegovim životom. 


KO N AC 

ANTUN MATASOVIĆ je rođen prije sto- 
tinu godina u selu Velika Kopanica, nedaleko 
Đakova. Gimnaziju i trgovačku akademiju 
pohađao je u Vinkovcima i Osijeku, potom je 
završio eksportnu akademiju u Beču 1917. god. 
Službovao je po različitim gradovima širom 
domovine. Umro je u Karlovcu 1986. god. 

Napisao je niz pripovijedaka i igrokaza iz 
slavonskog seoskog života. Najpoznatije mu je 
četvorno djelo (tetralogija). To su zapravo četiri 
romana koji se nastavljaju jedan na drugi: 
BARTOL I BARA (opis seljačkog života malog 
Duke). ZA KRUH SVAGDANJI (djetinjstvo 
malog Duke), PRED ŽIVOT (Đukino školo- 
vanje), CRNO KRALJEVSTVO (opis Duke kao 
svećenika). 

Antun Matasović je jedan od na j bolj i h hrvat- 
skih slavonskih književnika. Svojim djelima je 
zauzimao značajno mjesto u izdavalaštvu Hrv. 
knjiž. društva sv. Jeronima između dva svjetska 
rata. 

Ovo njegovo četvorno djelo izlazi u godini 
obitelji, za koju se on kao malo koji naš pisac 
silno zauzimao, i prigodom stogodišnjice njegova 
rođenja. Uskoro će izaći i sva ostala njegova 
djela. 


